ހިތް ދެވިއްޖޭ ކަލާޔަށް ހުވާ – 1 – Esfiya\nހިތް ދެވިއްޖޭ ކަލާޔަށް ހުވާ – 1\n” އައުޗް..” ނުކްޝާން ދެބުމަ ގޮށްޖަހާލަމުން ބަލާލީ ގައިމައްޗަށް ވެއްޓިފައި އޮތް އަންހެން ކުއްޖާއެވެ.” އެކްސްކިއުޒް މީ… ތެދުވާކަށް ނުވޭތަ..” ނުކްޝާން ދަތްކުނޑި ވިކާލިއެވެ.” ސޮރީ…” އެ އަންހެން ކުއްޖާ ނުކްޝާންގެ ޖާދޫވީ ނޫކުލައިގެ ލޮލަށް ބަލަން އޮވެފައި ތެދުވިއެވެ. އޭރު ނަވްޔާ އާއި ނީކިޔާ ތިބީ މަންޒަރު ބަލާފައި ހޭންށެވެ. އެކުއްޖާ ދިއުމުން ނުކްޝާން ވެސް ތެދުވެ ގައިން ވެލިފޮޅާލިއެވެ.” މީހަކަށް ބެލުމެއް ނެތި ދަންޏާ އެހެނެއްނު ވާނީ..” ނުކްޝާން ހުރީ އެކަމާ މެދު ހިތްހަމަ ނުޖެހިފައެވެ. ނުކްޝާން އަކީ އަންހެން ކުދިން ހިތް ދަމައިގަންނަ ފަދަ ގޮތެއް ހުންނަ ކުއްޖެކެވެ. ކުރުކޮށް ކޮށާލައިފައިވާ ފަން އިސްތަށިގަނޑާއި ނޫކުލައިގެ ލޮލުގެ އިތުރުން ދޮން ހަންގަނޑެއް ނުކްޝާންއަށް ލިބިފައިވާއިރު ހީވަނީ ބޭރު ކުއްޖެއް ހެންނެވެ. ނަވްޔާ އަކީ މަޑު ޗޮކްލެޓް ކުލައިގެ ކަޅި އަކާއި ރާޅުބާނީ އިސްތަށިގަނޑެއް ލިބިފައިވާ ކުއްޖެކެވެ. ނީކިޔާ އަށް ވެސް ލިބިފައި ވަނީ ނަވްޔާ އާއި އެއްގޮތް ސިފަތަކެވެ. ނަމަވެސް ތަފާތަކީ ނަވްޔާ އަށްވުރެ ތަންކޮޅެއް ކުރުކޮށް ނީކިޔާ ހުރުމެވެ.\nނަވްޔާ އާއި ނީކިޔާ އަކީ އެއްބަނޑު އެއްބަފާ ދެކުދިންނެވެ. ނުކްޝާން އަކީ އެމީހުންގެ ދެބެންގެ ދެދަރި ކޮއްކޮ އެކެވެ. އެ ތިން ކުދިންނަކީ ވެސް އެއް އުމުރެއްގެ ކުދިންނެވެ. ނަވްޔާ އާއި ނީކިޔާގެ ދެމެދުގައި ހުންނަނީ ދިހަ މަހުގެ ތަފާތެވެ. ނަވްޔާގެ އުފަންދުވަހަކީ ޖެނުއަރީ ދިހައެކެވެ. ނީކިޔާ އިންނަނީ ނޮވެމްބަރު ނުވެއެކެވެ. ނުކްޝާން އިންނަނީ ޑިސެމްބަރު ތިނެއްގައެވެ. ނަވްޔާ އާއި ނީކިޔާގެ މައިންބަފައިން ވަނީ ނަވްޔާމެން ވަރަށް ކުޑައިރު ކާރު އެކްސިޑެންޓެއްގައި ނިޔާވެފައެވެ. އެހެންކަމުން އެދެކުދިން ބަލަން ޖެހުނީ ނުކްޝާންގެ މަންމަ ނިޝްފާއަށެވެ. އެކަން ނަވްޔާމެންނަށް އިނގުމުން އެމީހުން ނުކްޝާންގެ މަންމައަށް ކިޔަނީ ‘ މަންމަ ‘ އެވެ.\n” އޫހ ސެލްފް ކޮންޓްރޯލް… ނައިސް ބްރޯ..” ނީކިޔާއަށް ނުކްޝާން ރުޅި މަޑުކޮށްލިތަން ފެނުމުން ބުނެވުނެވެ.” ދެން އިނގެއެއްނު މަ މީ އެހާ ހިތްހަރު މީހެއް ނޫންކަން… ލޮލް… އެހެން ނޫނަސް އެހާ ކުޑަ ކަމެއް ވެގެން މާ ރުޅި އަންނަން ޖެހޭތަ… އަސްލު މަ ނުހުރޭ ސެލްފް ކޮންޓްރޯލް އެއް…” ނުކްޝާން ޖީބަށް އަތް ޖަހާލިއެވެ. ނުކްޝާން ނަވްޔާއަށް ލޮލުން އިޝާރާތްކޮށްލީ ކުއްލިއަކަށް ހުރެފައެވެ. ނަވްޔާ ޖީބުން ކުނި ބިހެއް ނެގިއެވެ.” ހެޕީ ނައިންޓީންތް ބާރތްޑޭ މައި ސްޓުޕިޑް ސިސް…” ނަވްޔާ ނީކިޔާގެ ބޮލަށް އެ ބިސް ޖެހިއެވެ.” ނަވްވްވް… !!!..” ނީކިޔާ އަށް ނޭފަތުގައި އަތް އެޅުނެވެ.” އައްޗީ… މިއަށްވުރެ ރަނގަޅު ލަނޑެއް ނުފެނުނީތަ..” ނީކިޔާ ހުރީ ކިރިޔާ ހޮޑު ނުލެވިއެވެ. ނުކްޝާން ދޫ ނެރެލާފައި ހޭން ފެށިއެވެ.” ހެވޭ ނުކް އެކަނި ހުރީ ނައިންޓީން ނުވެ… ހަހާ ލޫޒާރ..” ނީކިޔާ ދުވެފައި ގޮސް މޫދަށް ފުންމާލީ ވަސް މާ ގަދަވުމުންނެވެ.” މައްސަލައެއްތަ އެއީ..” ނުކްޝާން ވެސް ކަޑަ ނުވާން ވެގެން ބުންޏެވެ.” ދެން ހިނގާ ދާން މިހާރު އިރުއޮއްސެނީ… ހަންޑި އައިސް ނީކް ގެންދާނެ.. އާޅޭ..” ނަވްޔާ ނީކިޔާ ބިރުގަންނުވާލަން ކިޔެވެ. ނީކިޔާ ބިރުން ފުންމައިގެން އައެވެ.” ހިނގާ..” ނީކިޔާ އަވަހަށް ގެއަށް ދާން ހިނގައިގަތެވެ.\n” ހާދަ ފޫއްސޭ..” ގެއަށް އައިސްފައި ނަވްޔާ އުނދޯލީގައި އޮށޯތެވެ.” ބިޓެއް ހޯދައި ދޭނެ ވީތަ ނަވް…” ނުކްޝާން ކާގެއިން އާފަލެއް ނަގައިގެން އައިސް ސޯފާގައި ހަމަޖެހިލިއެވެ. ” މަ އެބަ އުޅެންތަ ތިކަމެއް ނުވެގެން…” ނަވްޔާ ޓީވީގެ ރިމޯޓް ނުކްޝާން އާއި ދިމާއަށް އެއްލަން އުޅުނެވެ.” އައްދޭ… ހާދަ ކަންކަން ފޮރުވައޭ ދޯ..” ނުކްޝާން އަށް އެކަން ވީ މަޖާ ކަމަކަށެވެ. އެވަގުތު ނީކިޔާ ފެންވަރައިގެން އައެވެ.” ޝޭމްޕޫ ފުޅިއެއް ހުސް ވެއްޖެ އެވަރުން ވެސް މި ވަހެއް ނުފިލި..” ނީކިޔާ ހުރީ އަނގަ ހަދައިގެންނެވެ.” ނީކް އަށް ވެސް ބިޓެއް ހޯދީމަ ހަމަ ނީކްގެ ހިދުމަތުގައި ހުންނާނީ..” ނުކްޝާން އެއްލޯ މަރާލިއެވެ.” ދެން އަޅެ… ދައްކާ ވާހަކަ މަށެއް ނޫޅެން…” ނީކީޔާ ނަވްޔާ ކައިރީގައި އިށީނެވެ.” މަށަށް ބޮޑަށް ހީވަނީ ނުކް ކަންނޭގެ އެންމެ ކުރިން މީހަކާ އިނދެގެން ދަރިން ހޯދާނީ..” ނަވްޔާ އިނީ ފޫހި ވެގެން ގޮސް ނިދިއައިސްފައެވެ.” އިން ޔުއަރ ޑްރީމްސް ނަވް… ނުވާނެ ތިކަމެއް… މަޖުބޫރުން ނޫނީ މަށެއް މީހަކާ ނީންނާނަން.. އެހެން ނޫނަސް މަ ލޯބިވާ ކާކު ހުރީ…” ނުކްޝާން ބުންޏެވެ.\nއިރުކޮޅެއް ފަހުން ނުކްޝާން އާއި ނީކިޔާ ވާހަކަ ދައްކާފައި ނަވްޔާގެ ހަބަރެއް ނުވެގެން ބަލާލިއިރު ނަވްޔާ އޮތީ ނިދައިފައެވެ. މިހާރު ކާކު ނަވް ގަޔަށް ނިދާ އިންޖެކްޝަން ޖެހީ…” ނަވްޔާ އަކީ އެހާ ފަސޭހައިން ނިދާ ކުއްޖަކަށް ނުވާތީ ނުކްޝާން ބުންޏެވެ. ނީކިޔާ ދެކޮނޑު އަރުވާލިއެވެ.” ޒާއިފް !!!…” ނުކްޝާން ނަވްޔާ ކައިރިއަށް ޖެހެން އުޅެނިކޮށް ނަވްޔާ ނުކްޝާން އަތުގައި ހިފިއެވެ. ނީކިޔާ އާއި ނުކްޝާން ވާނުވާގައި ހުރެފައި ނަވްޔާ އާއި ދިމަ ބަލާލިއެވެ.” ވެދާނެ ބީއެފް ކަމަށް…” ނީކިޔާ ނުކްޝާންގެ ކަންފަތް ދޮށުގައި ހެމުން ބުންޏެވެ.” ލައްބައޭ ލޯބިވާ ނަވް… ކިހިނެއް ހަދާދޭންވީ… އަވަހަށް ކައިވެނި ކުރަން ހިނގާބަލަ.. ” ނީކިޔާ އެހެން ބުނުމުން ނުކްޝާން ނިކަށް މަޑުމައިތިރި ކަމާއެކު ހުވަފެނީ ގޮތަކަށް ބުންޏެވެ.” ޒާއިފް ކޮންތާކު ތި އުޅެނީ އައި މިސްޑް ޔޫ…. އަހަރެން ދެކެ ލޯބި ވޭތަ..” ނަވްޔާ ބުންޏެވެ.” ނަވްވްވްވްވްވް..” ނުކްޝާން ހިނިގަނޑު ފަޅައިގެން ދިޔައެވެ. ނަވްޔާ ފުންމައިގެން ތެދުވެ ވަށައިގެން ބަލާލިއެވެ.” އެ ކޮން ޒާއިފް އެއްތަ.. ތިމަންނަ ދެކެ ލޯބީވޭހޯ އަހާފިޔޭ..” ނުކްޝާން ކޮނޑުގައި އަތް ބާއްވާލައިގެން ނީކީޔާ ވެސް ހޭން އޮތެވެ.\nނަވްޔާ އިނީ ބަސްހުއްޓިފައެވެ.” އެހާ ބާރަށް ވާހަކަ ދެއްކުނީ؟.. އެޖެހުނީ ކަންތައް..” ނަވްޔާ އަމިއްލަ ނަފްސާއި ވާހަަކަ ދެއްކިއެވެ.” އެއީ މަގޭ ލޯބިވެރިއެއް ނޫން… ކޭން ޔޫ ޝަޓް އަޕް..” ނަވްޔާ ކޮޓަރިއަށް ވަދެގެން ދިޔައެެވެ.” ކިހިނެއް އެވީ.. ނަވް އެހާ ސީރިއަސް ވީ ތަނެއް މަށަކަށް ނުފެނޭ އަދި..” ނުކްޝާން ހުރީ ކުޑަކޮށް އަޖައިބުވެފައެވެ.” ނީކް އާދެބަ ވަރަށް އަވަހަށް..” އެވަގުތު ނިޝްފާ ގޮވާލިއެވެ. ނީކިޔާ އެބަ އަންނަމޭ ކިޔާފައި ކާގެއަށް ވަނެވެ.” ނަވް..” ނީކިޔާ ދިއުމުން ނުކްޝާން ނަވްޔާމެންގެ ކޮޓަރިއަށް ވަނެވެ.” ކިހިނެއްވީ..” އާދައިގެ ރާގެއްގައި ނަވްޔާ އަހާލިއެވެ. ” އެއީ ކާކުތަ ޒާއިފް…” ނުކްޝާން ނަވްޔާ ކައިރީގައި އިށީނެވެ.” ކީއްކުރަން އެޔެއް ބަލަނީ..” ނަވްޔާ ދެބުމަ ކައިރިކޮށްލިއެވެ.” ބުނެބަލަ… ނަވް އަށް އެއްވެސް ގެއްލުމެއް ދިންތަ ތި ކިޔާ ޒާއިފް އެއް… ގެއްލުމެއް ދިނިއްޔާ މަ އޭނަ މަރާލާނަން..” ނުކްޝާން ހުރީ ނަވްޔާ އާއި މެދު ކަންބޮޑުވެފައެވެ.\n” ނުކް އެހާ ހާސް ވަނީ ކީއްކުރަން…” ނަވްޔާ އެހިއެވެ.” ބެސްޓް ފްރެންޑް ވީމަ..އެންޑް ވީ އާރ ލައިކް ސިބްލިންގްސް..” ނުކްޝާން ނަވްޔާ އާއި ދިމަ ބަލާލިއެވެ.” ބުނެބަލަ.. ނުބުނަނީހެއް ނުދާނަން މިތާކުން…” ނުކްޝާން ބޭނުންވީ ކޮންމެ ގޮތެއް ހަދާފައި ވެސް އެ މައްސަލައެއް ހޯދަންށެވެ.” ކީއްކުރަން މަގޭ ލައިފްގެ ވާހަކަ އަހަނީ..” ނަވްޔާ ދެބުމަ ގޮށްޖަހާލިއެވެ.” ޕްލީޒް…” ނުކްޝާން އާދޭސްކޮށްލިއެވެ.” ދެން.. އޯކޭ.. ޑޯންޓް ޓެލް އެނީވަން އެކްސެޕްޓް ނީކް..” ނަވްޔާ ހަމަޖެހިލަމުން ބުންޏެވެ. އެ ވާހަކަ ފުރަތަމަ ފަހަރަށް އެހެން މީހަކާ ހިއްސާ ކުރަން ޖެހުމުން ނަވްޔާ ކުޑަކޮށް ނުތަނަވަސް ވާގޮތް ވިއެވެ. ނަމަވެސް ކުޅަދާނަކަމާއެކު ނުތަނަވަސްކަން ފޮރުވާލާފައި ވާހަކަ ފެށިއެވެ.\n” އަހަރެމެން ގްރޭޑް ނުވައެއް އެން ދިހައެއް ކިޔަވަން ދިޔައީ މާލެ ނުން…ގްރޭޑް ދިހައެއްގަ ނީކް އާ ނުކް އެއް ކްލާހަށް ދިޔައިރު އަހަރެން ދިޔައީ އެހެން ކްލާހަކަށް ދޯ.. އަހަރެން ބައިވެރިވި ކްލަބެއްގަ ޒާއިފް އުޅުނީ..އަހަރެންނަށް އޭނަ ދެކެ ލޯބި ވެވުނީ… އެކަމް އޭނަ އަހަރެން ދެކުނީ އެކުވެރިއެއް ގޮތަށް… އެހާ ރަނގަޅު އެކުވެރިއެއް ނޭނގެ މުޅި ދުނިޔޭގަ އަތްފުނާ އެޅިޔަސް ފެންނާނެ ކަމެއް… އޭނައަށް އަހަރެން ލޯބިވާކަން އިނގުނީމަ ދެރަވީ.. އޭނަ ބޭނުން ވީ އެކުވެރިކަން އެކަނި… އަހަރެން ލޯބިވާކަން އިނގުނީމަ ވެސް ޒާއިފް ބެލި ރަހުމަތްތެރިކަން ކުރިއަށް ގެންދެވޭތޯ އެކަމް އެއީ މާ އުނދަގޫ ކަމަކަށް ވީ… އޭނަގެ ނަމްބަރ ނޭނގި އުޅެނިކޮށް މި އަންނަން ޖެހުނީ ރަށަށް..” ނަވްޔާ ކިޔާދިނެވެ. ނުކްޝާން އިނީ އަނގައިން ސޮނި ވެއްޓޭ ވަރުވެފައެވެ. ނަވްޔާ ލޯބިވާ ކުއްޖެއް ހުންނާނެ ކަމަކަށް ނުކްޝާން އުންމީދެއް ނުކުރެއެވެ. ކޮންމެ އަކަސް ހާލަތު ހުރިގޮތުން ދިމާ ކުރެވޭކަށް ވެސް ނެތެވެ.\n” ނަވް… އަލުން މާލެ ދާންވީނުން..” ނުކްޝާން ވިސްނާލަން އިނދެފައި ބުންޏެވެ. ނަވްޔާ ބޮލުގެ އިޝާރާތުން ނޫނެކޭ ބުންޏެވެ.” ދެން ކިހިނެއް..” ނުކްޝާން ޖުމްލަ ފުރިހަމަ ނުވަނީސް ނީކީޔާ ވަދުނެވެ.” ކިހިނެކޭ ވީ..” ނީކީޔާ އިށީންނަމުން އަހާލިއެވެ. ނުކްޝާން އަކުރުން އަކުރަށް ކިޔާދިނެވެ. އެންމެ ފިއްޔެއް ވެސް ނުވައްޓާލައެވެ.” ވޯވް.. ވަޓް އަ ސަޕްރައިޒް…” ނީކިޔާ ވެސް ހައިރާން ވިއެވެ.” ދިމާ ނުކުރާ މަތިން މި ކިޔާދިނީ…” ނަވްޔާ ބުންޏެވެ.” ކިހިނެއް ދިމާކުރަން ކެރޭނީ…” ނީކިޔާ ނަވްޔާ އާއި މެދު ހަމްދަރުދީ އުފެދުނެވެ.” އެވާހަކަ އެހަށް ބާއްވާ… ހަމަ އެކަކަށް ނާންގާތި..” ނަވްޔާ ދެބުމަ ގޮށްޖަހާލިއެވެ. ނުކްޝާން އާއި ނީކިޔާ އެއްބަސްވިއެވެ.\n” މަންމާ ކީއްކޮށްލަނީ..” އަނެއް ދުވަހު ހެނދުނު ހޭލައިގެން އައިސް ނީކިޔާ އަހާލިއެވެ. ” އެ ހަދަނީ ސައި ނުން… ނީކް ދެލޯ އަނދިރީތަ..” ނަވްޔާ ބުންޏެވެ. އެވަގުތު ނުކްޝާން އައެވެ.” ތި މީހުންނަށް ދެވޭނެތަ މަށާ އެކީ ކޮންމެސް ތާކަށް..” ނުކްޝާން އެހިއެވެ.” ކީއްވެ ނުދެވޭންވީ..” ނީކިޔާ ފެން ތައްޓެއް ބޯލިއެވެ.” ހިނގާބަލަ..” ނަވްޔާ ގެއިން ނިކުންނަން ދިޔައެވެ. ނުކްޝާން ނިކުތްތަނުން އަނެއްކާ ވެސް ކުއްޖަކާ އެކީ ވެއްޓުނެވެ. މިފަހަރު ނުކްޝާން އޮތީ އެ ކުއްޖާ ގައިމަތީގައެވެ.” ބައްޔެއް..” ނުކްޝާން ގާތަށް ރުޅި އައެވެ. އެ އަންހެން ކުއްޖާ ފެންކަޅިވީ ތަދުވުމުން ކަމެއް ނޫނީ ނުކްޝާން ދެކެ ބިރުން ކަމެއް ނޭނގެއެވެ. ނަވްޔާ އާއި ނީކިޔާ ހުރީ ހީހީ ގޮސް ބަލިވާން ކައިރިވެފައެވެ.\n” ދާން ނިކުތް ބައެއް ރޮމޭންސް ގަނޑެއްގެ ތެރެއަށް ވަދެވިގެން މިހުރީ… އަޅޭ..” ނީކިޔާ ހެމުން ބުންޏެވެ. ނުކްޝާން ލޯ އަޅާލާފައި އެކުއްޖާ ނުވެސް ނަގައި ކުރިއަށް ހިނގައީގަތެވެ.” ސޮރީ.. ” އެހެން ބުނެފައި އަމިއްލަ އަށް ތެދުވެގެން އެ ކުއްޖާ ނަވްޔާ މެންގެއަށް ވަދުނެވެ.” ކީއްކުރަން އަހަރެމެން ގެއަށް ވަންނަނީ..” ނަވްޔާ އަހާލިއެވެ.\n” ނޭނގެ.. ހިނގާ ދާން މިހާރު ނުކް ނޭނގެ ނުވިރޭނެ ކަމެއް..” ނީކިޔާ ނުކްޝާން އާއި އެއްވަރު ކުރަން ދުއްވައިގަތެވެ. ނަވްޔާ ވެސް ފަހަތުން އައެވެ.” ހުވާ މިބުނީ އެއީ ކާކުތަ މިރަށަށް އައިސްގެން އުޅޭ.. ބީރައްޓެއްސެއް ތޯއްޗެއް… މަށާ ޖައްސާލައިގެންތަ އަޅެ އެއުޅެނީ… ނޭވާއެއް ލެވޭ ކަމަށް ނުވެއޭ..” ނުކްޝާން ދިޔައީ އެތިވަރު ގޮވަމުންނެވެ.” ނުކް ހަމަޖެހިބަލަ އޭނާއަށް ނޭނގިގެން ދޯ.. އެހެން ނޫނަސް…” ނީކިޔާ ސީރިއަސް ވެގެން ވާހަކަ ދައްކަން އުޅުނު ނަމަވެސް ހެވުނެވެ.” ހޭނެ ކަމެއް ނެތް..” ނުކްޝާން ހުރީ ވަރަށް ރުޅި އައިސްފައެވެ.” އާނ ދެން އެވާހަކަ ނުދައްކާ މަ ހީހީ ހަލާކު ވެއްޖެ.. ކޮން ތާކަށްތަ މި ދަނީ..” ނީކިޔާ ހުރީ ހީހީ ގޮސް ލޮލުން ފެން އަންނަ ވަރު ވެފައެވެ.” ލަމާން މެން ގެއަށް އެއްޗެއް ހަވާލު ކުރަން..” ނުކްޝާން ފޯނު ޖީބަށް ލިއެވެ.\n” މަންމާ..” އަނބުރާ ގެއަށް އައި އިރު އެ ކުއްޖާ އާއި ނިޝްފާ ވާހަކަ ދައްކަން އިންތަން ފެނިފައި ނުކްޝާން އަތް މުއްކަވާލިއެވެ.” ނުކް.. އާދޭ އިށީންނަން.. މި ކުއްޖާ އާ ވާހަކަ ދައްކާލަން ވާނެ ނުން..” ނުކްޝާން ފެނުމުން ނިޝްފާ ހީލާފައި ގޮވާލިއެވެ. ނުކްޝާން އެއްވެސް އެއްޗެއް ނުބުނެ ކޮޓަރިއަށް ވަނެވެ. ނިޝްފާ މޫނުމަތީގައި ސުވާލު މާކެއް ޖެހުނެވެ. ނަވްޔާ އާއި ނީކިޔާ ވެސް ނުކްޝާންގެ ކޮޓަރިއަށް ވަނެވެ.” ބްރޯ އޭނަ އާ ވާހަކަ ދައްކަން މަޑު ކޮށްބަލަ… ގޮތްގަނޑު ހޯދާން ވާނެ ނޫންތަ އޭރުން ދިމާ ކުރެވޭނީ..” ނީކިޔާ ބުންޏެވެ.” އައްޗީ.. އެއީ ކާކުތަ.. ތަނަކުން އައިސް އުޅޭ ބީރައްޓެއްސެއް..” ނުކްޝާން އަނގަ ކުނިކޮށްލިއެވެ.” އައްދޭ…” ނަވްޔާ ދިމާ ކޮށްލިއެވެ.” ކަމް އޯން.. ތި ވާހަކަ ހުއްޓަބަލަ.. މިއުޅެނީ މިހާރު ޓްރެއިނިންގ އަށް ދާން..” ނުކްޝާން ވާހަކަ އޮޅުވާލިއެވެ.\n” އޯ މައި ގޯޑް…” ނީކިޔާ އާއި ނަވްޔާ އުފަލުން ފުމެން ފެށިއެވެ.” ސާބަސް ހަމަ ޖެހިބަލަ… މަންމަ އޯކޭތޯ ބަލަން ޖެހޭނީ…” ނުކްޝާން ދެކޮނޑު އަރުވާލިއެވެ. ނީކިޔާ އާއި ނަވްޔާ ފުމުން ހުއްޓާލާފައި އިށީނެވެ.” ލޮލް… އެއްކަލަ ބީރައްޓެހި މީހާ ދިޔައީމަ ދާނީ އަހަން.. އެހެން ނޫނަސް ޕްލީޒް މަށަށް އަށާރަ ވަންދެން މަޑުކޮށްލަދީ..” ނުކްޝާން ބުންޏެވެ.” ދައްކާ ވާހަކަ…. އަހަރެމެންގެ މޮޔަގަނޑު ނުލާ ވަންނާނެތަ..” ނަވްޔާ ނުކްޝާންގެ ކޮނޑުގައި ޖަހާލިއެވެ.” އަހަހަ ތެންކްސް…” ނުކްޝާން ގޮނޑީގައި އިށީންނަމުން ހެޑްސެޓް ނެގިއެވެ. ނަވްޔާ އާއި ނީކިޔާ ކުޑަކޮށް ދޮރު ހުޅުވާލާފައި ނިޝްފާ އެ ކުއްޖާ އާއި ވާހަކަ ދައްކަން އިންތޯ ބަލާލިއެވެ.” ހާދަ ލަހޭ.. މަންމަ ކޮންތާކުން އެކުވެރި ކޮށްގެން އުޅޭ ކުއްޖެއް..” ނަވްޔާ ދެބުމަ ކައިރިކޮށްލިއެވެ.” މަށަކަށް ނޭނގެ.. އަޅެ ދޭބަލަ އަހަން..” ނީކިޔާ ނަވްޔާ ބޮލުގައި ޖަހާލިއެވެ.\nނަވްޔާމެން އެހެން ތިބޭތާ ފަނަރަ މިނެޓް ފަހުން އެކުއްޖާ ތެދުވިއެވެ.” އަދި ކިރިޔާތަ ފޫ ހިއްލާލަން އިނގުނީ…” ނަވްޔާ ހުރީ އެކުއްޖާ ގެއިން ނިކުންނާނެ އިރެއްގެ އިންތިޒާރުގައެވެ. އެކުއްޖާ ނިކުތުމުން ނީކިޔާ އާއި ނަވްޔާ ކޮޓަރިން ނިކުތެވެ.” މަންމާ ކީއްކުރާ ކުއްޖެއްތަ އެއީ..” ނިޝްފާ ކައިރީގައި ނީކިޔާ އަހާލިއެވެ.” އެއީ މަންމަގެ ވަރަށް ގާތް އެކުވެރިއެއްގެ ދަރިއެއް..” ނިޝްފާ ހެވިފައި ބުންޏެވެ. ނަވްޔާ މެންނަށް ނިޝްފާ މިހާ އުފާވެފައި ހުންނަ ސަބަބެއް ނޭނގުނެވެ.” އެނީވޭސް މިއުޅެނީ ޕޮލިސް ޓްރެއިނިންގ އަށް ވަންނަން…” ނަވްޔާ ބުންޏެވެ.” އެހެންތަ.. މަންމައަށް އެންމެ ރަނގަޅު…” ނިޝްފާ ހުއްދަ ދިނެވެ. ނަވްޔާ އާއި ނީކިޔާ ނުކްޝާން ކައިރީގައި އެވާހަކަ ބުނަން ކޮޓަރިއަށް ވަނެވެ.” ނުކް މަންމަ ބުނީ އޯކޭ އޯ..” ނީކިޔާ އާއި ނަވްޔާ އުފަލުން ފުންމައިގެން އެރިއެވެ.” ޔެސް.. ފައިނަލީ..” ނުކްޝާން ވެސް ހުރީ ނުހަނު އުފާވެއެވެ.\nއެދުވަހު ހަވީރު ގަޑީގައި ނުކްޝާން ދިޔައީ ލަމާން އާ އެކީ އެވެ.” އެއްކަލަ ކުއްޖަ ބުނީ ތީނަ ދެކެ ލައިކް ވެއޯ.. ” ލަމާން ދިމާކުރާ ކަހަލަ ގޮތަކަށް ބުންޏެވެ.” ކީކޭ ބުނާނީ.. އޭނާވެސް ދެން އަނެއްހެން ރީތި ދޯ އެކަމް މަ ލައިކް އެއް ނުވޭ..” ނުކްޝާން ހިނިގަނޑެއް ޖަހާލިއެވެ.” ދުވަހަކު ވެސް މީހަކު ދެކެ ލައިކް ވާ ކަމަށް ވޭތަ.. ނިކަށް ރައްޓެހިވެބަލަ ކުއްޖަކާ… އެހަށް ދުވަހު މިރަށަށް އައިސް އުޅުން ނިކަށް ރީތި މަންޖެއެއް މާލެއިން..” ލަމާން ބުންޏެވެ.” ނޫޅެން މީހަކާ ރައްޓެހިވާކަށް… ކީއްކުރަން ރައްޓެހި ވަނީ ފުރަތަމަ… ބޮލުގަ ރިހުމެއް އޮންނާނީ… އަނެއްކާ މަ މީހަކު ދެކެ ލައިކް އެއް ނުވެސް ވޭ ލަމ..” ނުކްޝާން އަށް ޖުމްލަ ފުރިހަމަ ނުކުރެވެނީސް ކައިރީގައި ހުރި ގެއިން ނިކުތް އަންހެން ކުއްޖާ އަތުން ހޫނު ކޮފީ ތަށި ނުކްޝާން އަތަށް ބަންޑުން ވިއެވެ. ނުކްޝާން ދެލޯ ބޮޑު ކޮށްލާފައި ކުރިމަތީގައި ހުރި އަންހެން ކުއްޖާ އަށާއި ކޮފީތަށި ވެރުމުން ފިހިފައި އޮތް އަތަށް ބަލާލިއެވެ. ކުރިމަތީގައި ހުރީ ނުކްޝާން އާ އެކީ ވެއްޓުނު ކުއްޖާއެވެ. ” މަށާ ޖައްސާލައިގެންތަ ތިއުޅެނީ… މަ ރުޅި އިސްކުރަން މަޖުބޫރު ނުކުރާތި… ކޮށްފިއްޔާ މާ ރަނގަޅެއް ނުވާނެ ކަލެއަކަށް..” ނުކްޝާން ދަތްކުނޑި ވިކައިގެން ވާހަކަ ދެއްކީ އަތުގައި ނަގާ ދިލައަށް ކެތް ކޮށްގެންނެވެ.\nސަލާމް.. ކިޔެވުމުގެ ކަންތައް ކުޑަކޮށް ބުރަހެން ހީވަތީ ކޮންމެ ޕާރޓެއް ވެސް ދެ ދުވަހުން އެއްދުވަހު ގެނެސްދެވޭތޯ މަސައްކަތް ކުރާނަން އިންޝާ ﷲ. ވާހަކައިގެ ފުރަތަމަ ޕާރޓް ރީތިވާނެކަމަށް އުންމީދު ކުރަން. އެންޑް މި ވާހަކައިގައި ހުންނަ މިސްޓޭކްސްތައް ފާހަގަކޮށްލަދެއްވުން އެދެން. އިރާދަކުރެއްވިޔާ ކުރިއަށް އޮތް ތަނުގައި އެކަންތައް ރަނގަޅު ކޮށްލެވޭތޯ ބަލާނަން. ދެވަނަ ބަޔަށް އިންތިޒާރު ކޮށްލާ ❤\nᴠʀʜ ᴠʀʜ ʀᴇᴇᴛʜɪ\nބުނެދޭށޭ ރުހެމޭ 61\nހިތާމަ ލޯބި July 28, 2019\nލޯބި February 28, 2015\nތިޔަ ނޫން އެހެން ހިތެއް ނޭދެމޭ\nކުރުވާހަކަ ލޯބި May 29, 2019\nހިތް ބޭނުމޭ ..2\nހިތާމަ ދީނީ ލޯބި March 22, 2017\nހަޤީޤީ ހިތާމަ ކުރުވާހަކަ ދީނީ March 7, 2021\nއަބަދުގެ އަބަދަށް ( އަށްވަނަ ބައި )


SunOnline: Accident eh gai china meehaku maruvi massalaigai kuri dhuvaa saabitheh nuvi\nއެކްސިޑެންޓެއްގައި ޗައިނާ މީހަކު މަރުވި މައްސަލާގައި ކުރި ދައުވާ ސާބިތެއް ނުވި\nއާމިނަތު ބަލްސަމް 18 Sep 2021, 16:14\nރައްޔިތުން މަޖިލިސް ގޭ ކުރިމަތިން ހިނގި އެކްސިޑެންޓެއްގައި އަނިޔާވި ޗައިނާގެ މީހަކު މަރުވި މައްސަލާގައި ދައުލަތުން މީހެއްގެ މައްޗަށް އުފުލާފައިވާ ދައުވާ ސާބިތުނުވާ ކަމަށް ކްރިމިނަލް ކޯޓުން ހުކުމް ކޮށްފިއެވެ.\nއެ މައްސަލާގައި މއ. ރޯޒްމީޑް، އިބްރާހިމް ހައްފާފު މާލިކު ޢަބްދުއްރައްޒާގްގެ މައްޗަށް ދައުލަތުން ކުރީ އަމުރަށްނުކިޔަމަންތެރިވުމުގެ ދައުވާއެވެ.\nއޭނާގެ މައްޗަށް އެ ދައުވާ އުފުލީ 2014 ވަނަ އަހަރުގެ ސެޕްޓެމްބަރު 20 ވަނަ ދުވަހުގެ 14:45 އެހައިކަންހާއިރު، ރައްޔިތުންގެ މަޖިލިސްކުރާ ގޭ ދޮރުމަތިން ޗައިނާގެ ރައްޔިތެއްކަމުގައިވާ ޖިއާ ތައި ޒުހޫ ގެ ގައިގާ އޭނާ ދުއްވި ސައިކަލުން ޖެހި އެކްސިޑެންޓްވެ، ހިނގި ހާދިސާގައި ޖިއާ މަރުވި މައްސަލާގައެވެ.\nއެމީހާ މަރުވީ އެކްސިޑެންޓުގައި ލިބުނު ޒަޚަމްތަކަށް ފަރުވާދެމުން ދަނިކޮށް ސެޕްޓެމްބަރު މަހުގެ 24 ވަނަ ދުވަހުއެވެ.\nދައުލަތުން ކުރި ދައުވާގައިވާގޮތުން ހައްފާފް ސައިކަލް ދުއްވީ ލައިސަންސް ނެތިއެވެ. އަދި މެދުޒިޔާރަތްމަގުގައި އޭނާ ސައިކަލް ދުއްވީ ބަލަންވާވަރަށް ނުބަލައި ކަމަށް ވެސް ދައުވާގައިވެއެވެ.\nއެ މައްސަލާގައި ކްރިމިނަލް ކޯޓުން މިދިޔަ ބުރާސްފަތި ދުވަހު ކުރި ހުކުމްގައި ވަނީ ގާނޫނު އަސާސީން ލިބިދޭ އަސާސީ ހައްގުތަކެއް ތަހުގީގު މަރުހަލާގައި ހައްފާފުގެ ކިބައިން ނިގުޅައިގެންފައިވާ ކަމަށެވެ. އެގޮތުން، ހައްފާފުގެ މައްޗަށް ކުރި ތުހުމަތު އެނާއަށް އަންގައިފައި ނުވާ ކަމަށް ހުކުމުގައި ބަޔާން ކޮށްފައިވެއެވެ.\nޖިއާއަށް އަނިޔާ ވެފައިވަނީ ހައްފާފު ކުރި އަމަލެއްގެ ސަބަބުން ކަމަށް ދައުލަތުން ހުށައެޅި ހެކިތަކާއި ގަރީނާތަކުން ސާބިތުނުވާކަމަށް އެ ހުކުމްގައިވެއެވެ.\n100 ކިލޯ ހެރޮއިން: ތިން މީހެއްގެ ބަންދު އިތުރުކޮށްފި


Haleem aa eku team MTCC baarah kuriyah!\nހަލީމާއެކު، ޓީމް އެމްޓީސީސީ ބާރަށް ކުރިޔަށް!\nއެމްޓީސީސީ ސީއީއޯ ހަލީމް އަވަސްއަށް އިންޓަވިއު ދެއްވަނީ.--އަވަސް ފޮޓޯ: ނަސްރުﷲ ސާލިހު\n"އަޅުގަނޑުގެ އަޒުމަކީ އެމްޓީސީސީއަކީ ރާއްޖޭގެ އެއްވަނަ ކުންފުންޏަށް ހެދުން. މި ކުންފުނިން މި ސަރަހައްދުގެ ޕްރޮޖެކްޓްތައް ނަގާ ދުވަހަކީ ވަރަށް ދެކެން ބޭނުންވާ ދުވަހެއް،" ރާއްޖޭގެ އެންމެ ބޮޑު ޓްރާންސްޕޯޓް ކުންފުނި، އަދި "އަބަދު ވެސް ގެއްލުން" ވާ އެމްޓީސީސީގެ މިހާރުގެ ޗީފް އެކްޒެކެޓިވް އޮފިސަރު (ސީއީއޯ) އަބްދުރައްޒާގު ހަލީމްގެ އަޒުމަކީ މިއީ އެވެ.\nހަލީމް ވަނީ ކުރިން ސަރުކާރަށް ގިނަ ހިދުމަތްތަކެއް ކޮށްދެއްވާފަ އެވެ. ކުރީގެ ރައީސް މައުމޫނު އަބްދުލް ގައްޔޫމްގެ ސަރުކާރުގައި 1998 ވަނަ އަހަރުން ފެށިގެން ރައީސް އޮފީހުގައި މަސައްކަތް ކުރެއްވި އެވެ. ރައީސް މައުމޫނު ރާއްޖޭން ބޭރަށް ކުރައްވާ ދަތުރުފުޅުތަކަށް ބޭނުންވާ މައުލޫމާތައް ހޯދުމާއި ރާއްޖޭގައި ހިންގާ ހުރިހާ މަޝްރޫއުތަކެއް ބެލެހެއްޓުމުގައި ވެސް އެންމެ އިސްކޮށް އުޅުއްވީ އޭނާ އެވެ. އަދި ކުރީގެ ރައީސް މުހައްމަދު ނަޝީދުގެ ވެރިކަމުގައި ކުރިއަށް ގެންދެވި "ވެށިފަހި މާލެ" މަޝްރޫއު ކޯޑިނޭޓް ކުރުމުގައި ވެސް އުޅުއްވީ އޭނާ އެވެ.\nހަލީމް އެމްޓީސީސީ ސީއީއޯގެ މަގާމު މި ސަރުކާރުން ދެއްވީ މިދިޔަ އަހަރު އެވެ. އޭނާ މި މަގާމަށް އައިއިރު އެމްޓީސީސީއަކީ ކިހާ ވަރެއްގެ ކުންފުންޏެއް ކަން ވަރަށް ރަނގަޅަށް އެނގިވަޑައިގަންނަވަ އެވެ. ސަބަބަކީ ރައީސް އޮފީހުގައި މަސައްކަތް ކުރެއްވި ދުވަސްވަރު ސަރުކާރު ކުންފުނިތަކުގެ ހިސާބު ކިތާބު ބަލަހައްޓަން ޖެހުމެވެ. ކުންފުނިތަކުގެ "ޕާފޯމަންސް" ބަލަން ޖެހުމެވެ.\n"ރައީސް އޮފީހުގައި މަސައްކަތް ކުރިއިރު އިކޮނޮމިކް ސެކްޓާގައި ހުރި އިޝޫތަކުގެ ވާހަކަ އަޅުގަނޑުމެން ދައްކާއިރު ސަރުކާރު ކުންފުނިތަކުގެ ޕާފޯމަންސް ވެސް މޮނީޓަ ކުރަމުން ގެންދަން. ހުރިހާ ކުންފުނިތަކެއް ވެސް. އެހެންވީމަ ކުންފުނިތަކުގެ ޕްރޮގްރެސް ވެސް އަޅުގަނޑުމެންނަށް ކޮންމެވެސް ވަރަކަށް އެނގޭ،" ހަލީމް ވިދާޅުވި އެވެ.\nއޭނާ ވިދާޅުވީ ބޮޑު ކުންފުންޏެއްގެ މަތީ މަގާމެއް ލިބިދާނެ ކަމަށް "ދުވަހަކު ވެސް" ހިތަށް ނާރާ ކަމަށެވެ.\n"ކުރިއަކުން ކުންފުންޏެއްގެ މަގާމެއް އަދާ ކުރުމަށް ވިސްނުމެއް ވެސް ނެތް. ހަމަ އަނެއްހެން ދަންނަވާނީ އެއްގޮތަކަށް ވެސް ހޯޕް ކޮށްގެން ހުރިކަމެއް ނޫނޭ މިއީ. މި ގޮތަށް ކުންފުންޏެއްގައި މަސައްކަތް ކުރުމުގެ ފުރުސަތު ލިބުން،" ހަލީމް ވިދާޅުވި އެވެ.\nހަލީމް ވިދާޅުވި ގޮތުގައި އެމްޓީސީސީ ސީއީއޯގެ މަގާމާ ހަވާލުވެ ވަޑައިގެންނެވިއިރު، މިއީ ކިހާވަރެއްގެ ގޮންޖެހުން ބޮޑު މަގާމެއްކަން ގަބޫލު ކުރެއްވި ކަމަށެވެ.\n"އަޅުގަނޑު އައިއިރު އެނގޭ އެމްޓީސީސީއަކީ މި ކަހަލަ ހިސްޓްރީއެއް އޮތް ކުންފުންޏެއް ކަން. އެހެންވެ އިންޓްރެސްޓް ހުރީ ވެސް. މި ޗެލެންޖު ނަގަން. އަޅުގަނޑުގެ ގާބިލްކަން ހުރި މިންވަރަކުން ބަލާނަން ރާއްޖޭގެ އެއްވަނަ ކުންފުންޏަށް ހެދޭތޯ،" ހަލީމް ވިދާޅުވި އެވެ.\nހަލީމު ހަވާލުވި ހިސާބުން އެމްޓީސީސީއަށް "އެނގިއްޖެ" އެވެ. މީގައި ގިނަ "ސިއްރު" ތަކެއް ވެސް ފަރުދާވެފައިވެ އެވެ. އެއް ކަމަކީ ސަރުކާރުގެ އެއްބާރުލުން ބޮޑު ކަމެވެ. އަނެއް ކަމަކީ "ޓީމް އެމްޓީސީސީ" ގެ ބަދަހި ގުޅުމެވެ. މުވައްޒަފުންގެ ގުޅުން ބޮޑު ކަމެވެ. ގާބިލް ޓީމެއް އޮތުމެވެ.\nހަލީމު ވިދާޅުވި ގޮތުގައި ކުރިން އެމްޓީސީސީއަށް ވަނީ އިހުމާލުވެފަ އެވެ.\n"އެމްޓީސީސީއަށް ކުރިން މަޝްރޫއު ތަކެއް ނުލިބޭ. އެމްޓީސީސީއަކީ ސަރުކާރާއި ރައްޔިތުން ހިއްސާވާ ކުންފުންޏެއް. އެމްޓީސީސީއަކީ ރާއްޖޭގެ އެންމެ ދުވަސްވީ ކޮންސްޓްރަކްޝަން ކުންފުނި. އެމްޓީސީސީގައި ޕްރޮޖެކްޓްތައް ނެގުމުގެ ގާބިލްކަން އެބަހުރި. އެކަމަކު އެމްޓީސީސީ އަށް ބަނދަރުގެ ޕްރޮޖެކްޓްސްތަކާ މިފަދަ އެހެން ޕްރޮޖެކްޓައް ނުދީ އެހެން ކުންފުނިތަކަށް މިފަދަ ޕްރޮޖެކްޓްތައް ކުރިން ހަވާލުކުރީ،" އެމްޓީސީސީއަށް ގެއްލުންވި ސަބަބު ހަލީމް ވިދާޅުވި އެވެ.\nއެހެންނަމަވެސް، މިހާރުގެ ސަރުކާރުގެ އެއްބާރުލުމާ އެކު އެމްޓީސީސީ ދަނީ ފައިމައްޗަށް ތެދުވަމުންނެވެ. އެ ކުންފުނީގެ މާލީ ހިސާބުތައް ދައްކާ ގޮތުގައި މިދިޔަ އަހަރުވަނީ ރެކޯޑް އަދަދަކަށް ފައިދާވެފަ އެވެ. މިދިޔަ އަހަރު 80 މިލިއަން ރުފިޔާވަރު ސާފު ފައިދާގެ ގޮތުގައި ލިބިފައިވެ އެވެ. މިއީ ރެކޯޑެކެވެ.\nހަލީމް ވިދާޅުވި ގޮތުގައި އެމްޓީސީސީގައި އޮތް ޓީމާއެކު އެ ކުންފުނި ވަރަށް އުހަށް އެރިދާނެ އެވެ.\n"އެމްޓީސީސީގައި އޮތްވަރުގެ ޓީމެއް އެހެން ކުންފުންޏަކުން ނެތް. ހުރިހާ ގޮތަކުންވެސް އެންމެ ކޮމްޕިޓެންޓް ޓީމް މި އޮތީ. އެޑްމިނިސްޓްރޭޓިވް ދާއިރާއިން ވިއަސް، ނޫނީ ޕްރޮޖެކްޓް ސައިޑުން ވިއަސް. އަދި ޓްރާންސްޕޯޓް ސެކްޓާ އިން ވިއަސް މި އޮތީ އެންމެ ވަރުގަދަ ޓީމް. ސަބަބެއް ނެތިގެނެއް ނޫނޫ ޓީމް އެމްޓީސީސީ ކިޔަނީ،" ވިޔަފާރީ އާއި އިގްތިސާދީ ދާއިރާއިން މަތީ ތައުލީމް ހާސިލް ކުރައްވައިގެން ހުންނެވި ހަލީމް ވިދާޅުވި އެވެ.\nއޭނާ ވިދާޅުވީ ސަރުކާރުގެ އެއްބާރުލުމާއެކު އެމްޓީސީސީ ވަރަށް ބޮޑުތަން ކުރިއެރުވިދާނެކަން ޔަގީން ކުރައްވާ ކަމަށެވެ.\n"ހަމައެކަނި އަޅުގަނޑު އަޔަކަސް އެމްޓީސީސީއަކަށް މާ ބޮޑުކަމެއް ނުކުރެވޭނެ. ހިތަށް އަރަނީ މިއީ ވަރަށް ބޮޑު ޗެލެންޖެއްގެ އިތުރުން އޮޕަޗުނިޓީ އެކޭ. ފުރުސަތެކޭ! އެހެންވެ ސަރުކާރުން ދެއްވާ އެއްބާރުލުމާ އެހީތެރިކަމާ އެކީ ކުރިއަށް ދެވިދާނެ. މި ވަގުތު ވެސް ފާހަގަ ކޮށްލަން ސަރުކާރުން ހާއްސަކޮށް ރައީސް ދެއްވާ ލަފާފުޅު،" ހަލީމް ވިދާޅުވި އެވެ.\nހަލީމް ވިދާޅުވި ގޮތުގައި އޭނާ އެންމެ ބޮޑު އިސްކަމެއް ދެއްވާނީ އެމްޓީސީސީގެ މުވައްޒަފުން ސިޔާސީ "ވަކިތަކުން" ދުރުކުރުމަށެވެ.\n"މުވައްޒަފުންގެ އެއްބައިވަންތަކަމަށް އިސްކަން ދޭނަން ސިޔާސީ ނުފޫޒުތަކުން އެއްކިބާ ކުރުމަށް. މިއީ ވަރަށް ސަމާލުކަން ދޭކަމެއް. އެމްޓީސީސީގެ ޓީމް ކުރިއަށް ދަނީ ނަމަ ޓާގެޓަށް ވާސިލްވާނެ. މިހާރު މި ތަނަށް އައުމުން އެނގޭ މި ފަދަ ކުންފުންޏަކުން ގައުމާއި ރައްޔިތުންގެ ތަރައްގީއަށް ހިއްސާ ކުރެވޭނެ މިންވަރު. އެހެންވީމަ އެ ޕޮޓެންޝަލް ހުރިކަން. އެހެންވެ ވަރަށް ކުރާހިތުން މިހާރު މި ކުރަނީ،" ހަލީމް ވިދާޅުވި އެވެ.\nހަލީމް ވިދާޅުވި ގޮތުގައި ރައީސް އޮފީހުގައި ކުންފުނިތަކުގެ މަސައްކަތްތައް ބެލެހެއްޓި މީހެއްގެ ގޮތުން ގަބޫލު ކުރައްވާ ގޮތުގައި ސަރުކާރު ކުންފުނިތަކުގެ މެދުގައި އޮންނަންވާ ވަރަށް ގުޅުމެއް ނެތެވެ. މިއީ ބޮޑު މައްސަލައެއް ކަމަށް އޭނާ ވިދާޅުވި އެވެ.\n"ކުންފުނިތަކުގެ މައްސަލަކީ ރިލޭޝަންޝިޕް. ސަރުކާރުން ދެއްވާ ހިދުމަތްތައް ދިނުމުގައި ކުންފުނިތައް އެބަޖެހޭ ބައިވެރި ވާން. މީގަ ވާގޮތަކީ ކުންފުނިތައް އުފައްދާފައި މި ހުންނަނީ ސްޕެސިފިކް މަސައްކަތް ތަކެއް ކުރުމަށް. އެހެންވީމަ ފާހަގަވާ ކަމަކީ އެއް ކުންފުނި އަނެއް ކުންފުންޏަށް ދޭން ޖެހޭ ސަޕޯޓާއި އެހީތެރިކަން ވީކްވުން. އެކަމަކު މިހާރު އެއްބާރުލުން ރަނގަޅުވަމުން އެބަދޭ،" ހަލީމް ވިދާޅުވި އެވެ.\nހަލީމް ހުންނެވީ އަޒުމުގަ އެވެ. އެއީ ރާއްޖޭގެ އެންމެ ގެއްލުމުގައި ހިންގަމުން ދިޔަ ކުންފުންފުނި ކާމިޔާބު ކުންފުންޏަކަށް ހެއްދެވުމުގެ އަޒުމެވެ.


މަސްތުވުމުގެ ހުރިހާ ހިދުމަތެއް ލިބޭ ގެއެއް ހޯދައި 11 މީހުން ހައްޔަރު ކޮށްފި – Haftha\nމަސްތުވުމުގެ ހުރިހާ ހިދުމަތެއް ލިބޭ ގެއެއް ހޯދައި 11 މީހުން ހައްޔަރު ކޮށްފި\nމަސްތުވުމުގެ ހުރިހާ ހިދުމަތެއް ލިބޭ ގޮތަށް ފުޅާ ދާއިރާއެއްގައި އެ ކަމުގެ ވިޔަފާރީ ކުރަމުންދިޔަ ގެ އެއް ހޯދައި 11 މީހުން ހައްޔަރު ކޮށްފި އެވެ.\nފުލުހުންގެ މީޑިއާ އޮފިޝަލަކު ވިދާޅުވީ، މަސްތުވާތަކެތި ބޭނުންކޮށް އޭގެ ވިޔަފާރި ކުރާ ކަމަށް ލިބުނު މައުލޫމާތަކާ ގުޅިގެން ކޯޓު އަމުރެއްގެ ދަށުން ބަލައި ފާސްކޮށްފައިވަނީ މ. އެވަރެސްޓްއާގެ ކަމަށާއި އެ ގެ އަކީ މަސްތުވާތަކެތީގެ ވިޔަފާރި ކުރާ ކަމުގެ ތުހުމަތުގައި މީގެ ކުރިން ވެސް އެތައް ފަހަރަކު ރެއިޑް ކުރި ގެ އެއް ކަމަށެވެ.\nއެގޮތުން، މި ފަހަރު ހިންގި އޮޕަރޭޝަންގައި އުމުރުން 23 އަހަރާއި 36 އަހަރާ ދެމެދުގެ އަށް ދިވެހި ފިރިހެނުންނާއި 25 އަހަރާއި 33 އަހަރާ ދެމެދުގެ ބަންގްލަދޭޝް ތިން ފިރިހެނުން ހައްޔަރު ކޮށްފައިވާ ކަމަށް ވެސް ފުލުހުން ބުންޏެވެ.\nފުލުހުން ބުނީ، އެވަރެސްޓްއާގެ އަށް ފުލުހުން ވަނީ ދަގަނޑު ތޭރި ދޮރުތައް ނައްޓައިގެން ކަމަށާއި އަދި އެ ގޭގެ ފާރު ތަޅާލީ ފުލުހުންނަށް ވަދެވޭނެ އިތުރު ގޮތެއް ނެތިގެން ކަމަށެވެ.\nއެ ގެ އަކީ ފުޅާ ދާއިރާއެއްގައި މަސްތުވާތަކެއްޗާ ގުޅޭ ގިނަ ހިދުމަތްތަކެއް ދޭ ގެއެއް ކަމަށް ވެސް ފުލުހުން ބުނެ އެވެ.\nއެ ގެ ބަލައި ފާސްކުރި އިރު، މަސްތުވާތަކެތި ކަމަށް ބެލެވޭ އެއްޗެއް އަޅާފައި ހުރި ރަބަރު ޕެކެޓަކާއި މަސްތުވާތަކެތި ކަމަށް ބެލެވޭ އެއްޗެއް އަޅާފައި ހުރި ކަރުދާސް ގަނޑެއް ފެނިފައިވާ ކަމަށް ވެސް ފުލުހުން ބުންޏެވެ.


Leadership badhalu kohgen footboalha ah othee koncheh?\nސެޕްޓެމްބަރު، 2016 ގައި، އެފްއޭއެމްގެ އެކްސްކޯގައި ތިއްބެވި ފަސް މެންބަރަކު އެއްފަހަރާ ކުއްލިއަކަށް އިސްތިއުފާ ދެއްވައި، އޭރު ރައީސް ކަމުގައި ހުންނެވި ގައުމީ ޓީމުގެ ކުރީގެ ފޯވަޑް، އަހްމަދު ތޯރިގްގެ ދުވަސް "ދުއްވާލި" އެވެ. ރައީސް ކަމަށް ތޯރިގް ވަޑައިގެން އޭނާގެ މަސައްކަތް ފެށުނުތާ އޭރު ހަތަރު މަސް ވެސް ފުރިހަމަ ނުވެ އެވެ. ރާއްޖޭގެ ފުޓްބޯޅައިގެ ސްޓްރެޓެޖިކް ޕްލޭން، ބައިނަލްއަގުވާމީ ކުންފުންޏަކާ ހަވާލު ކުރެވިގެން އަމަލީ މަސައްކަތް ފަށަން އޮތީ ތައްޔާރު ވެފަ އެވެ.\nތަނބުތައް ޖަހަން އޮލަނބު ސީދާ ކޮށް ނުލެވެނީސް، ފަސް މެންބަރުން ކުއްލިއަކަށް އެއްފަހަރާ އިސްތިއުފާ ދެއްވީ ދުރާލައި ރާވައިގެން ސީދާ ތޯރިގްގެ ދުވަސް "ދުއްވާލަން "ކަން ސާފު ކޮށް އެނގެ އެވެ. އެ އެކްސްކޯއިން އިސްތިއުފާ ދެއްވި ފަސް މެންބަރުންނަކީ، މިހާރުގެ އޮތް ލީޑާޝިޕަށް ވަފާތެރި ސީދާ މިހާރު އޮތް ލީޑާޝިޕުގެ އެހީތެރިންނެވެ.\nއޭރު އެކްސްކޯއިން އިސްތިއުފާ ދެއްވި، މަރިޔަމް ނާޒިމާ އާއި އަހްމަދު ޝަކީބަކީ، މިހާރުގެ އެފްއޭއެމްގެ ލީޑާޝިޕްގެ ނައިބު ރައީސުންނެވެ. ތޯރިގު ނައިބު ރައީސް އަލީ އަމުރު ވަނީ ސްޕޯޓްސް ކޮމިޝަނަރު ކަމަށް ވަޑައިގެންނެވުމުގެ ކުރިން މިހާރުގެ އެކްސްކޯގެ މެންބަރުކަން ކުރައްވާފަ އެވެ. މުހައްމަދު އީސާ އަކީ، ގައުމީ ޓީމުގެ މެނޭޖަރެވެ. އައްސަދު އަބްދުލް ގަނީ އަކީ މިހާރު ކޮމްޕެޓީޝަން ޑިޕާޓްމެންޓްގެ ހެޑެވެ. އެ ފަސް ބޭފުޅުން އިސްތިއުފާ ދެއްވީ ތޯރިގްގެ ލީޑާޝިޕް ބަދަލު ކުރުމަށެވެ. ކޮންމެހެން ކަންކަން ގޯހުން ގޯހަށް ގޮސްގެން ނޫންކަން އޭރުވެސް އެނގެ އެވެ.\nހިނގަހިނގާ އޮތް ލީޑާޝިޕެއް ބަދަލު ކުރުމަކުން ހައްލެއް ނުހޯދޭނެކަން، ތޯރިގްގެ ލީޑާޝިޕް ބަދަލު ކުރުމަށް ފަހު އެނގިގެން ދިޔަ އެވެ. ފުޓްބޯޅައަށް ހިންދެމިލާނެ ވަގުތެއް ނެތެވެ. ދުވަސްވީ ކުލަބުތަކުގެ ހިންގުން ދޯދިޔާވެ ޒަމާނުން ސުރެ އެ ކުލަބުތަކުން ރާއްޖޭގެ ފުޓުބޯޅައިގައި ދެމެހެއްޓި ބާރުވެރިކަން މަޑުމަޑުން ދަނީ ބީވަމުންނެވެ.\nއެފްއޭއެމްގެ ކުރީގެ ރައީސް، އިލްހާމް އަހްމަދުގެ ދުވަސްވަރުން ފެށިގެން ފުޓްބޯޅަ ވަޅުޖެހެމުން އައިސް އޮތީ ވަރަށް ބޮޑު އަޑިގަނޑަކަށް ވެއްޓިފަ އެވެ. އެއަށް ފަހު 2014 ވަނަ އަހަރުން ފެށިގެން ރާއްޖޭގެ ފުޓްބޯޅައަށް ހަމަ ނޭވާލާނެ ވަގުތެއް ނެތެވެ.\nއޭގެ އަސަރު ގައުމީ ޓީމުތަކަށާއި ކުލަބުތަކަށް ކުރި އެވެ. ގައުމީ ޓީމުގެ ކުރީގެ ކޯޗް، ނިއުޒިލޭންޑްގެ ރިކީ ހާބަޓް ބުނީ، ރާއްޖެއިން އޭނާއަށް ދިމާވި އެންމެ ބޮޑު މައްސަލައަކީ އެފްއޭއެމް ތެރޭގައި ކޯޅުން ބޮޑުވުމުން، ގައުމީ ޓީމަށް މެނޭޖުމެންޓުން ދޭން ޖެހޭ އަހަމިއްޔަތުކަން ކުޑަވުން ކަމަށެވެ.\nއެފްއޭއެމަށް ކުރިގެ ރައީސް ތޯރިގް (ކ) ގައުމީ ޓީމުގެ ޕްރެކްޓިސް ބައްލަވާލައްވަން ވަޑައިގެން ކޯޗު ހާބަޓް (ވ) އާ ސަލާމް ކުރަނީ -- ފައިލް ފޮޓޯ: އެފްއޭއެމް\n"އަހަރެން ރާއްޖޭގެ ކޯޗު ކަމާ ހަވާލުވީ ވެސް އަހަރެންވެސް ޑިމާންޑްތަކެއް ކޮށް އެ ކަންކަން ފެޑްރޭޝަނުން ފުރިހަމަކޮށް ދޭނެކަމަށް ވައުދު ވުމުން،" ނިއުޒިލޭންޑް ވޯލްޑްކަޕަށް ކޮލިފައިކޮށްދީ ވަރުގަދަ އިޓަލީ ހިފަހައްޓާލި ޓީމުގެ ކޯޗް ބުންޏެވެ. "އަހަރެން ބުނިން ގައުމީ ޓީމު ތައްޔާރު ކުރުމުގައި އަހަރެން ބޭނުމޭ ގިނަ ފްރެންޑްލީ މެޗުތަކެއް ކުޅެން، އެހެން ނަމަވެސް އެއިން އެއްވެސް ކަމެއް ފުރިހަމައެއް ނުވޭ، ފެޑެރޭޝަން އޮންނަނީ އަބަދުވެސް ބޮޑު މައްސަލަގަނޑެއްގެ ތެރޭގައި، އަހަރެން ރާއްޖޭގައި މަސައްކަތް ކުރީ ވަރަށް އެހެންކަހަލަ ހާލަތެއްގެ ތެރެއިން."\nއެފްއޭއެމްގައި ޖެހެމުން އައި މައްސަލަތަކުގެ ތެރެއަށް، މިހާރު އިތުރުވެގެން މިއުޅެނީ ތަފާތު ބޮޅެކެވެ. ކުލަބުތަކުން އިސްނަގައިގެން އެފްއޭއެމްގެ ލިޑަޝިޕް ބަދަލު ކުރުމަށް، ލީޑަޝިޕްގެ އިތުބާރު ނެތް ކަމުގެ މައްސަލައެއް ވަނީ ހުށަހަޅާފަ އެވެ.\nތޯރިގު ދުއްވާލީވެސް، އެފްއޭއެމްގެ ލީޑަޝިޕްގެ ކޮންޓްރޯލް ހޯދުމަށް ދަހިވެތިވި ތިބި ބަޔަކު އަޑީގައި ތިބެގެންނެވެ. މިހާރު އެފްއޭއެމަށް ހުށަހަޅާފައިވާ އިތުބާރު ނެތްކަމުގެ މައްސަލައިގައި ފުނަށް ދިއުމުން ހާމަވާ ކަމަކީ އެކަމުގެ އަޑީގައި ތިބީވެސް އެފްއޭއެމްގެ ލީޑާޝިޕަށް ދަހިވެތިވެފައިވާ ތިބި ބަޔަކު ކަމެވެ. އެފްއޭއެމްއަށް ހުށަހެޅި ގަރާރަށް ކުލަބުތަކުގެ ސޮއި ހޯދުމަށްޓަކައި، ކުލަބުތަކަށް ބޮޑެތި އަދަދުތަކުން ފައިސާ ދޭން އެއްބަސްވެފައިވާ ނުވަތަ ދީފައިވާ ކަމުގެ އަޑުތައްވެސް ވަނީ ފެތުރިފަ އެވެ.\nތޯރިގުގެ ލީޑާޝިޕުން ފަސް މެންބަރުން އިސްތިއުފާ ދެއްވައި އިންތިހާބަކަށް ދާން ޖެހުމުން ރާއްޖޭގެ އެންމެ މޮޅު ކުޅުންތެރިޔާ އަލީ އަޝްފާގް (ދަގަނޑޭ) ބުނެފައި ވަނީ އެފްއޭއެމްއަކީ އަބަދު އިންތިހާބު ބާއްވަންޖެހޭ ތަނަކަށް ވެއްޖެނަމަ، ރާއްޖޭގެ ފުޓްބޯޅައަށް އެއްވެސް ކުރިއެރުމެއް ނުލިބޭނެ ކަމަށެވެ.\nއެފްއޭއެމްގެ ރައީސް ބައްސާމް އަދީލް ގައުމީ ޓީމު ކުޅުންތެރިންނާ ސަލާމް ކުރަނީ، ރާއްޖެ ---\nއެފްއޭއެމް ހިންގުން ގޯސް ވެއްްްޖެ ކަމަށް ބުނާ ކޮންމެ ފަހަރަކު، ހަމަމަގަށް އަޅުވަން ޖެހޭނީ ލިޑާޝިޕްގެ ދުވަސް ދުއްވާލައިގެންތޯ މިއީ އޭރުވެސް މިހާރުވެސް އުފައްދަން ޖެހޭ ސުވާލެކެވެ.\nތޯރިގްގެ އެކްސްކޯއިން އިސްތިއުފާ ދެއްވި ފަސް މެންބަރުން އިސްތިއުފާ ދެއްވީ ހިންގުން ބޮއްސުންލާފައިވާ ކަމަށް ވިދާޅުވެ އެވެ. އޭގައި ދެކޮޅު ނުޖެހޭ ކިތަންމެއް ކަންތައްތަކެއް ހުއްޓެވެ. އެފްއޭއެމްގެ ރައީސް ކަމަށް ތޯރިގް ވަޑައިގަތުމުގެ މާ ކުރިންސުރެ އެތަން އޮތީ ބޮއްސުންލާފަ އެވެ.\nއަނެއްކާ މިފަހަރުވެސް މިއޮތީ ލިޑާޝިޕް ބަދަލު ކުރުމެވެ. ބަޔަކު އަޑީގައި ތިބެގެން މިކަމަށް މެދުވެރި ކުރި ކުލަބުތަކެވެ. އެފްއޭއެމްގެ ހިންގުން ގޯހުންގޯހަށް ދާނަމަ އެކަން އިސްލާހް ކުރުމުގެ އެންމެ ބޮޑު ފުރުސަތެއް އޮތީ ކުލަބުތަކަށެވެ. ލީޑާޝިޕް ޒިންމާދާރު ކުރުމާއި ސުވާލު ކުރުމުގެ ފުރުސަތު ކުލަބުތަކަށް އޮވެ އެވެ. ނަމަވެސް ކުލަބުތަކަށް އެހެން ބަޔަކު ޒިންމާދާރު ކުރެވޭނީ، ހަރުދަނާ ސިސްޓަމެއްގެ ތެރެއިން ކުލަބުތައް ހިންގާނަމަ އެވެ. ކުލަބުތައް ހަރުދަނާ ކުރުމަކީ އެފްއޭއެމްގެވެސް މަސްއޫލިއްޔަތެކެވެ.\nމިއަހަރުގެ އޭއެފްސީ ކަޕުން، ރާއްޖެއަށް ފުރުސަތު ގެއްލުނީ، ކުލަބުތައް އިހްމާލުވުމުން ކަމަށް އެފްއޭއެމުން އެބަ ބުނެ އެވެ. އެހެންވީއިރު މިކަމުގައި ކުލަބުތަކުން ބަސް ބުނަން ޖެހެ އެވެ. ސަރުކާރުގެ ކުންފުނިތަކުން ފުރަތަމަ ޑިވިޝަންގެ ކުލަބުތަކަށް އެކަނިވެސް 36 މިލިއަނެއްހާ ރުފިޔާ ދިނެވެ. އެހުރިހާ ފައިސާއެއް ލިބުނު އިރު އޭއެފްސީ ކަޕުން ޖާގަ ގެއްލުނު ސަބަބު ހާމަ ކޮށްދޭން ޖެހެ އެވެ. އެކަމުގައި ކުލަބުތަކުގެ އިހްމާލެއް ނެތް ކަމުގައި ވާނަމަ ސާފްކޮށް ބަސް ބުނަން ޖެހެ އެވެ. އެހެންނަމަވެސް ހަގީގަތަކީ އޭއެފްސީ ކުލަބު ލައިސެންސިން އަކީ ކޮންމެ އަހަރަކު އެއްފަހަރު ހުށަހަޅަން ޖެހޭ އެއްޗެއްކަންވެސް ބައެއް ކުލަބުތަކަށް އެނގިފައިވެސް ނެތް ކަމެވެ.\nލީޑާޝިޕް ކުއްލިއަކަށް ބަދަލުކޮށްގެން، އެފްއޭއެމް އާއި ފުޓްބޯޅައަށް ހަމަޖެހުމެއް ނުލިބޭކަން މިދިޔަ ދެ އަހަރު ތެރޭ ފެނިގެން ދިޔަ އެވެ. ތޯރިގް ދުއްވާލައި، އެފްއޭއެމްގެ ޒައާމަތަށް ވަޑައިގެންނެވި އާ ލިޑާޝިޕަށްވެސް ފުޓްބޯޅައަށް އެކަށީގެންވާ ހެޔޮ ބަދަލެއް ނުގެނެވުނެވެ.\nއަނެއްކާވެސް ފުޓްބޯޅައަށް އޮތް މަސައްކަތަކީ ލީޑާޝިޕް ބަދަލު ކުރުން ހެއްޔެވެ. ބައްސާމްގެ ލީޑާޝިޕަށް ގޯސް ހެދިފައި އެބަހުއްޓެވެ. އެހެންނަމަވެސް ލީޑާޝިޕް ނަގާ އެއްލާލައިގެން ހައްލެއް ނުހޯދޭނެ އެވެ. ލީޑާޝިޕް ބަދަލު ކުރުމަށް ފަހު އަނެއްކާ ފެށޭނީ އެހެން ވާދަވެރި ކަމެކެވެ. އެފްއޭއެމްގެ ރައީސްކަން ބޭނުންވާ ކިތަންމެ ބޭފުޅަކު އެބަ ތިއްބެވި އެވެ.\nރާއްޖޭގެ ފުޓްބޯޅަ އެހެން ހަރުފަތަކަށް ގެންދިއުމަށް ޓަކައި އަޅަންޖެހޭ ގިނަ ފިޔަވަޅުތަކެއް ވެސް އެބަހުއްޓެވެ. ގަލޮޅު ދަނޑާ ބީރައްޓެހިވެފައިވާ ސަޕޯޓަރުން އަލުން ދަނޑަށް ގެނެވޭނެ ގޮތެއް ހޯދަން ޖެހެ އެވެ. ރެފްރީންނާއި އޮފިޝަލުންގެ ކަންކަން ހަރުދަނާ ވާން ޖެހެ އެވެ. އިންސްޓްޓިއުޓް ލެވަލްގައި ކުލަބުތައް ހިންގޭނެ ފެންވަރަށް ރާއްޖޭގެ ފުޓްބޯޅަ ހަރުދަނާ ވާން ޖެހެ އެވެ. އެފެއޭއެމްގެ އެތެރޭގެ ހިންގުން ހަރުދަނާ ކުރުމަށްޓައި، މަސައްކަތްތަކެއް ރޭވެން ޖެހެ އެވެ.\nމިއީ ވަރަށް ބައިވަރު މަސައްކަތްތަކެވެ. އިސްލާހު ކުރުމަށްޓަކައި ދިގު މުއްދަތުތަކެއް އެކަމަށް ހޭދަ ވާނެ މަސައްކަތްތަކެވެ. ކޮންމެ ބަދަލެއް ގެނައުމުގެ ކުރިން ދިރާސާކޮށް ސްޓަޑީތައް އެކުލަވާ ލެވެން ޖެހެ އެވެ. ކޮންމެ ބަދަލެއް ގެނައުމުގެ ކުރިން އެކަމަކާ ގުޅޭ ފަންނީ ގާބިލު މީހުން އުފައްދަން ޖެހެ އެވެ. މަސައްކަތް ކުރަންތިބި މީހުންނަކީ ތަޖުރިބާއާއި އެކަމާ ގުޅޭ ލެވަލްގައި އިލްމީގޮތުން މައުލޫމާތު ހުރި މީހުންނަށް ވާން ޖެހެ އެވެ. ބަދަލުކުރަންވީ މައިންޑްސެޓެވެ.\nއެފްއޭއެމް އެފްއޭއެމްގެ އިންތިހާބު އަހުމަދު މަހްލޫފު + ބައްސާމް އަދީލް ޖަލީލް


ނާކާމިޔާބީގެ ބަނޑުން ކާމިޔާބީ ކުންނުވި ވީރުން — Ihavandhoo.com\nނާކާމިޔާބީގެ ބަނޑުން ކާމިޔާބީ ކުންނުވި ވީރުން\n18 ޖުލައި 2013 1 ފަތުޙުﷲ އަޙުމަދު ރަޝީދު\n"ނާކާމިޔާބަކީ ކާމިޔާބުގެ ތަޅުދަނޑި އެވެ."، "ކާމިޔާބުގެ ވަގުތުގައި ހިތްތިރިކޮށް ނާކާމިޔާބުގައި ހިތްވަރު ގަދަކުރާށެވެ."، "ކާމިޔާބަކީ ތަކުރާރުކޮށް ކުރެވޭ މަސައްކަތެއްގެ ނަތީޖާއެވެ." އަދި "ކާމިޔާބަކީ އަމިއްލައަށް ލިބޭ އެއްޗެކެވެ. އެކަމަށް ކުރަން ޖެހޭނީ މަސައްކަތެވެ" މިއީ ކާމިޔާބާއި ގުޅޭގޮތުން، އެކިއެކި ފޮތްތަކުންނާއި އެކިއެކި ފިލޯސަފަރުންނާއި އެކިއެކި މުފައްކިރުންގެ ފަރާތުން އަޑުއިވޭ ބުނުންތަކެކެވެ. ޤަބޫލުކުރަން ޖެހޭ ޙަޤީޤަތަކީ ކޮންމެ ކާމިޔާބެއް ލިބެނީ ހަމަ ހުރެފައި ނޫންކަމެވެ. ކާމިޔާބެއްގެ ފަހަތުގައި ފޮރުވިފައި އެތައްކަމެއް ތަކުރާރުވާ ކަމެވެ. ކާމިޔާބު އުފަންވަނީ ނާކާމިޔާބުގެ ބަނޑުންކަމެވެ. އެހެން ޢިބާރާތަކުންނަމަ ކާމިޔާބަކީ ނާކާމިޔާބުގެ ހަލާލު ދަރިއެއްކަމެވެ. މިކަން ދުނިޔޭގެ މަޤްބޫލު ޝަޚްޞުންގެ ޙަޔާތު ނާމަތަކުން ކަށަވަރު ކުރެވެ އެވެ. އަލްބަޓް އެނިސްޓަން، އިސާކް ނިއުޓަން، އަބްރަހަމް ލިންކަން ވިންސްޓަން ޗާޗިލް ފަދަ ސިޔާސީ ޢިލްމީ ބޭބޭފުޅުންގެ ޙަޔާތުގެ އުސްއަލިތަކުންނެވެ. ބިލްގޭޓާއި ހެންރީ ފޯޑް ފަދަ ވިޔަފާރި ވެރިންގެ ޙަޔާތުން ނާމާތަކުންނެވެ. މިގޮތުން، މި ލިޔުމުގައި ބަލައިލާފައިވާނީ ނާކާމިޔާބީގެ ބަނޑުން އުފަންވެ ކާމިޔާބީގެ ކުންނަށް ވާސިލުވެފައިވާ މަޤްބޫލު ދިހަ ވީރުންގެ ކާމިޔާބީގެ ޚުލާޞާ ނާމާއަށެވެ.\nވިހިވަނަ ޤަރުނުގެ ތެރޭގައި ދުނިޔެ ދުށް އެންމެ ޤާބިލު އެންމެ ކުޅަދާނަ ފިޒިސްޓަކީ އަލްބަރޓް އެނިސްޓަނެވެ. މިއީ ތިއަރެޓިކަލް ފިޒިކްސްގެ ދާއިރާއަށް ޚިދުމަތްކުރުމާއި 1905 ވަނަ އަހަރު ފޮޓޯއިލެކްޓްރޯކިސްގައި ކަންހިނގާ ނުހިނގާގޮތް އާއްމުކޮށް ކިޔައިދިނުމާއި އެ ޢިލްމަށް އަގުހުރި ޚިދުމަތްކުރުމުގެ ދާއިރާއިން 1921 ވަނަ އަހަރު ނޯބަލް އިނާމު ލިބިފައިވާ މަޝްޙޫރު ސައިންސްވެރި އެކެވެ.\nކަންމިހެން ހުރި ނަމަވެސް، އެނިސްޓަންގެ އެންމެ ޒުވާން ދުވަސްވަރު މީނާގެ ސިކުނޑި ތަރައްޤީވާ ނިސްބަތް ދަށްކަމަށް އޭނާގެ ބެލެނިވެރިންނާއި މުދައްރިސުން ޤަބޫލުކުރި އެވެ. މަދަރުސާގައި އުޅުނު ދުވަސްވަރު އޭނާއަކީ އާއްމުކޮށް އެންމެ ދަށުން ނަތީޖާ ލިބޭ ފަރާތެކެވެ. އެހެންވެ އާއްމުގޮތެއްގައި އޭނާގެ މުދައްރިސުން އޭނާއަށް ބުނަނީ "އެނިސްޓަން ކަލޭއަކީ އެއްވެސް އެއްޗެއް ނޫން (ކަނޑުގައި އަޅާފަދަ ރޮނގެއްފަދަ މީހެއް) ކަމަށެވެ. މީނާ މަދަރުސާއިން ކިޔެވުމުގެ ޙަޔާތާއި އަލްވަދާޢު ކިޔާފައިވަނީ އުމުރުން އެންމެ 15 އަހަރުގަ އެވެ.\nބިލްގޭޓަކީ ޔުނިވަރސިޓީގައި ކިޔަވަން އުޅުމަށްފަހު ކިޔެވުން ދޫކޮށްލި ފަރާތެކެވެ. އެއީ ސޮފްޓްވެއަރ ކުންފުންޏެއްގައި (މައިކްރޯސޮފްޓުގައި) ސޮފްޓްވެއަރ ތަރައްޤީކޮށް ވިއްކުމަށެވެ. މިގޮތުން، އޭނާ ސޮފްޓްވެއަރ ވިއްކަން ފެށި އަގަކީ އެންމެ 50 ޑޮލަރެވެ. އެހެންނަމަވެސް، މީނާއަކީ މިހާރު ދުނިޔޭގައި ތިބި އެންމެ މުއްސަނދި މަހުޖަނުންގެ ތެރެއިން އެކަކު އެވެ. މިއީ މައިކޮރޯސޮފްޓްގެ ބާނީ އެވެ.\nއަބްރަހަމް ލިންކަނަށް އޭނާގެ ޙަޔާތުގައި5އަހަރަށްވުރެ ގިނަދުވަހަށް ރަސްމީ ތަޢުލީމު އުނގެނުމުގެ ފުރުޞަތު ލިބިފައެއް ނުވެ އެވެ. ޒުވާން ދުވަސްވަރު އޭނާވަނީ ސިޔާސީ މައިދާނަށް ނުކުމެފަ އެވެ. އަދި އެމެރިކާގެ 16 ވަނަ ރައީސްކަމުގެ މަޤާމަށް އައުމުގެ ކުރިން އޭނާވަނީ 12 ފަހަރު ނާކާމިޔާބު ވެފަ އެވެ.\nއިސާކް ނިއުޓަނަކީ އިނގިރޭސިވިލާތުގެ މަޝްޙޫރު ހިސާބު ޢިލްމުވެރިއެކެވެ. މިއީ އަހަރުމެން މިހާރު މިކިޔަވާ އޮޕްޓިކް ޢިލްމާއި ގްރެވިޓޭޝަނަލް ބާރު ތައް ދެނެގަނެ އެކަން ފުރަތަމަ ފަހަރަށް ދިރާސާކޮށް އެ ޢިލްމު ވުޖޫދު ކުރި ފަރާތެވެ. މީނާގެ ޒުވާންކަމުގެ ދުވަސްވަރު ގްރޭޑް ތަކުން އޭނާއަށް ލިބިފައިވަނީ ވަރަށް ދަށް ނަތީޖާތަކެކެވެ. މިކަން ހައްލުކުރުމަށްޓަކައި އޭނާގެ މުދައްރިސުންނަށްވަނީ ގޮތް ހުސްވެފަ އެވެ.\nމިއީ އެމެރިކާގެ މަޝްހޫރު ފިލްމު ޑައިރެކްޓަރެކެވެ. ފިލްމީދާއިރާގައި ދެވޭ އެންމެ ޝަރަފުވެރި އެއް އެވޯޑްކަމަށްވާ އެކެޑެމީ އެވޯޑް، ތިން ފަހަރެއްގެ މަތިން ސެޓެވެން ސްޕެއިލްބަރވަނީ ހާސިލުކޮށްފަ އެވެ. މީގެއިތުރުން، ސްޓެވެން ފާހަގަކުރެވިފައިވަނީ ވިޔަފާރީގެ ރޮނގުން އެންމެ ކާމިޔާބު ފިލްމުތައް އުފައްދާ ފަރާތުގެ ގޮތުގައިވެސް ފާހަގަކޮށްލެވި ފަ އެވެ. އެހެނަސް، ސްޓެވެންގެ ޅަދުވަސްވަރު އޭނާ ވަނީ ޖޫނިއަރ ހައި ސްކޫލުގައި އުޅުނު ދުވަސްވަރު ރަސްމީ ތަޢުލީމާ އަލްވަދާޢު ކިޔައިފަ އެވެ. ފަހުން އޭނާ ވަނީ ޚާއްޞަ އެހީއަށް ބޭނުންވާ ކުދިންނަށް ކިޔަވައިދޭ ކުލާހަކަށް ގުޅިފަ އެވެ. ނަމަވެސް، އެ ކުލާހަށް ދިޔައީވެސް އެއް މަސް ދުވަހަށެވެ. އޭގެ ފަހުން ރަސްމީ ތަޢުލީމާ އަބަދަށް ވަނީ އަލްވަދާޢު ކިޔައިފަ އެވެ.\nވިހިވަނަ ޤަރުނުގެ ތެރޭގައި އުފެއްދި ގިނަ އުފެއްދުންތަކެއް ވުޖޫދު ކުރުމުގައި އެންމެ އިސްދައުރެއް އަދާކޮށްފައިވާ އެއް ފަރާތަކީ ތޯމަސް އެޑިސަން އެވެ. މިގޮތުން، އެމެރިކާގައި 1093 ވައްތަރެއްގެ އުފެއްދުންތަކުގެ ފިކުރީ މުދަލުގެ ޙައްޤުވެރިކަން (ކޮޕީރައިޓް) ތޯމަސް އަށް އޮވެ އެވެ. އެހެނަސް، ތޯމަސްގެ ތުއްތު އިރު، އޭނާގެ މުދައްރިސުން އޭނާއަށް ނިސްބަތްކޮށް ބުނެފައިވަނީ "ތޯމަސް އަކީ ދަސްކުރުމުގައި ޤަމާރެއް" ފަދަ ކުއްޖެއް ކަމަށެވެ. ފާހަގަކޮށްލަން ޖެހޭ ހަޤީޤަތަކީ ދުނިޔެއަށް ފުރަތަމަ ފަހަރަށް އީޖާދުކުރެވުނު ކާމިޔާބު ބޮކި އުފެއްދުމަށްޓަކައި އޭނާ 9000 ތަޙްލީލުކޮށް އެކަން ކާމިޔާބު ކޮށްފައިވާ ކަމެވެ.\nވިންސްޓަން ޗާޗިލްވަނީ ގްރޭޑް6އަކުން ނާކާމިޔާބީ އާ ކުރިމަތިލާން ޖެހިފަ އެވެ. އެހެނަސް، އޭނާ އެ ނާކާމިޔާބީން ހިތްވަރު ލިބިގަތެވެ. ކާމިޔާބުގެ މަންޒިލަށް ވާސިލުވުމަށް ޢަޒުމު ކަނޑައެޅި އެވެ. ނަތީޖާއެއްގެ ގޮތުން، ދެވަނަ ބޮޑު ހަނގުރާމައިގެ ދުވަސްވަރު އޭނާވަނީ އިނގިރޭސިވިލާތުގެ ބޮޑުވަޒީރެއްގެ މަޤާމު އަދާކޮށްފަ އެވެ. އެހެންމެ، އިނގިރޭސި ވިލާތުގެ އެންމެ ކާމިޔާބު ވީރުންގެ ލިސްޓުގައި ޗާޗިލްގެ ނަން ފަވާލެވިފައިވެ އެވެ. މީގެއިތުރުން، ދުނިޔޭގެ ތާރީޚުގައި މަޤުބޫލު ޝަޚުޞުންގެ ލިސްޓުގައިވެސް ޗާޗިލްގެ ނަމަކީ ވިދަވިދާ ހުންނަ ނަމެކެވެ. 2002 ވަނަ އަހަރު އިނގިރޭސިވިލާތުގެ އެންމެ ނުފޫޒުގަދަ އެއް މީޑިއާ ބީބީސީއިން ކުރިއަށްގެންދިޔަ ޚިޔާލުހޯދުމުގެ ޕޯލެއްކަމަށްވާ "100 ގްރޭޓެސްޓް ބްރިޓަންސް" ގައި ވޯޓުދިން ފަރާތްތަކުގެ އިއްތުފާގުން އެ ޕޯލް ކާމިޔާބުކޮށްފައިވަނީ ވެސް ވިންސްޓަން ޗާޗިލް އެވެ.\nހެންރީ ފޯޑްގެ އެންމެ ފުރަތަމަ ދެ އޮޓޯމޮބައިލް ކުންފުނިން އޭނާވަނީ ގެއްލުންތަކާ ކުރިމަތިލާންޖެހި، ނާކާމިޔާބުވެފަ އެވެ. އެހެނަސް އޭނާ ހިތްވަރު އެލުވައެއް ނުލަ އެވެ. ބަދަލުގައި އޭނާވަނީ އޮޓޯ މޯބައިލް ކުންފުނިތަކުގެ ތެރެއިން އެންމެ ފުރަތަމަ "އެސެމްބުލިން ލައިން"އެއް ޤާއިމުކޮށް ދުނިޔޭގެ އެންމެ ފުރަތަމަ އެފަދަ ކުންފުންޏެއްގެ ގޮތުގައި ފޯޑް މޮޓޯ ކުންފުނީގެ ނަން ތާރީޚުގެ ތެރެއަށް ފަވާލައިފަ އެވެ. ޔޫރަޕާއި އެމެރިކާގެ ސިނާއީ މަސައްކަތްތަކާއި ސިނާއީ ކާރުޚާނާތަކަށް އިންޤިލާބެއް ގެނުވި ލީޑަރެއްގެ އިތުރުން، ފޯޑްވަނީ ވިހިވަނަ ޤަރުނުގެ ތެރޭގައި އިޖުތިމާއިއްޔަތާއި އިޤުތިސާދުގައިވެސް ފާހަގަކޮށްލެވޭ ޝަޚުޞުންގެ ލިސްޓުން ޖާގަ ހޯދާފަ އެވެ. ބޮޑު އުޖޫރާގައި އަގުހެޔޮކޮށް ވުނަދާނަކުރުމުގައި އެކަމަށް ޤާއިމުކުރައްވާފައިވާ ވުނަދާނަ ސްކޫލު، "ފޯޑިސަމް"ގެ ސަބަބުން ހެންރީ ފޯޑްވަނީ ދުނިޔޭގެ އެންމެ މުއްސަނދި ތިން މަހުޖަނުންގެ ލިސްޓުން ޖާގަ ހޯދާފަ އެވެ.\nގޭތެރޭގައި ބޭނުންކުރާ އިލެކްޓްރޯނިކް އިފެއްދުންތަކުގެ ބާނީ އަކީ އަކިއޯ މޮރިޓާ އެވެ. ސޮނީ ކޯޕަރޭޝަންގެ ފުރަތަމަ އުފެއްދުންކަމަށްވާ ކަރަންޓުން ބަތްކައްކާ ތެލި (މި ތެލީގެ ތެރެއިން ވިއްކުނީ އެންމެ 100 ތެލި، ސަބަބަކީ ބަތްކެކުމުގެ ބަދަލުގައި މި ތެލިން ބަތް އަނދާތީ) އީޖާދުކުރީ އަކިއޯ މޮރިޓާ އެވެ. އެހެނަސް، މިއަދު ދުނިޔޭގެ އިޤްތިޞާދުގައި އަހަރެއްގެ މައްޗަށް 66 އެމެރިކާ ޑޮލަރުގެ ރެވެނިއުއަކާ އެކު ދުނިޔޭގެ6ވަނަ އަށް އެންމެ ބޮޑު އިލެކްޓްރިކް ކުންފުނީގެ ގޮތުގައި މާކު ކުރެވިފައިވަނީ އަކިއޯ މޮރިޓާގެ ސޮނީ ކުންފުންޏެވެ.\nފޮތް ޗާޕުކުރާ ސޯޅަ ތަނަކުންނާއި ބާރަ ޗާޕުޚާނާއަކުން، ޖޯން އެންމެ ފުރަތަމަ ލިޔުނު ދިގުވާހަކަ ވަނީ ޗާޕުނުކޮށް ފޮނުވާލާފަ އެވެ. އެހެނަސް، ޖޯން މާޔޫސްވެ ހިތްވަރު އެލުވަ އެއް ނުލަ އެވެ. އޭނާގެ ފުރަތަމަ މަސައްކަތުން ލިބުނު ނާކާމިޔާބީއަށްފަހު ވާހަކަ ލިޔުމުގެ މަސައްކަތް ކުރަމުން ދިޔަ އެވެ. ފުލުފުލުގައި ވާހަކަ ލިޔަމުން ދިޔަ އެވެ. އާޚިރު ނަތީޖާއަކަށްވީ ދުނިޔޭގެ މަޝްހޫރު ވާހަކަލިޔުންތެރިންގެ ލިސްޓުން ޖީން ގެ ނަން ވިދަން ފެށުމެވެ. އޭނާގެ ވާހަކަތައް ޑްރާމާތަކުގެ ސިފަ ޖެހިގެން ތަފާތު މީޑިއާ ތަކުގައި ދައުރުވަން ފެށުމެވެ. 21 ވަނަ ޤަރުނުގައި އުފެއްދި އެންމެ އުފެއްދުންތެރި އެންމެ މޮޅު ވާހަކަލިޔުންތެރިންގެ ޝަރަފު މީޑިއާތަކުން އޭނާއަށް ވަނީ ދެއްވާފަ އެވެ.\nނާކާމިޔާބުގެ ބަނޑުން ކާމިޔާބު ކުންނުވި ވީރުންގެ ތެރެއިން މި ލިޔުމުގައި ބަލައިލެވުނު ކޮންމެ ވީރަކީވެސް ޙަޔާތުގެ ކޮންމެވެސް ހިސާބެއްގައި ނާކާމިޔާބީއާ ކުރިމަތިލާފައިވާ ވީރުންތަކެކެވެ. ބައެއް ވީރުންނަށް ޢަމަލީ މައިދާނަށް ނިކުތުމުގެ ކުރިން މަދަރުސީ ދައުރުގަ އެވެ. އަނެއްބައި ބޭފުޅުންނަށް ޢަމަލީ މައިދާނުގެ ފުރަތަމަ މަސައްކަތުގަ އެވެ. އެހެނަސް، ލިބުނު ކޮންމެ ނާކާމިޔާބަކުން ހިތްވަރު ލިބިގެން ކޮންމެ ވީރެއްވެސް އެވަނީ ކާމިޔާބުގެ އެންމެ މަތީ ހަރުފަތަށް ނުވަތަ ކުންނަށް ވާސިލުވެ ކާމިޔާބު ވީރެއްގެ ގޮތުގައި ވިދާލައިފަ އެވެ. އެހެންކަމުން، ކާމިޔާބުގެ ކުންނަށް ވާސިލުވާ ކޮންމެ ފަރާތެއް ކުންނަށް ވާސިލުވެފައިވަނީ ނާކާމިޔާބުގެ ހިތިކަން ތަހައްމަލުކޮށްފަ އެވެ. ނާކާމިޔާބުން ޢިބްރަތް ލިބިގެންނެވެ. ވީމާ، ދިރިއުޅުމުގެ ޢަމަލީ މައިދާނުގައި ބޭނުންވާ ލަނޑުދަނޑިއަށް ވާސިލުވުމަށްޓަކައި ހިތްވަރާއެކު ކުރިމަތިލުމަކީ މި ހުރިހާ ވީރުންގެ ފުށުން ލިބޭ ޢިބްރަތެވެ. ނާކާމިޔާބީ ލިބޭ ކޮންމެ ފަހަރަކު މައިދާން ދޫކޮށްލުން އެއީ އަދި ބުއްދިވެރި ގޮތެއް ނޫނެވެ.\nވީމަ ދެވަނަފުރުސަތު މުހިންމުތާދޯ!!!\n– 19 ޖުލައި 201300


ޝައުގުވެރިކަމެއް ނެތް! ހައްލަކީ ކޮބާ؟\nސްކޫލު ނިންމުމަށް ފަހު މަތީ ތައުލީމް ހާސިލްކުރަން ގުޅުނީ ޔުނިވާސިޓީއަކާ އެވެ. އެތަނުން އިލެކްޓްރިސިޓީއާ ގުޅޭ ކޯހެއް ފުރިހަމަކުރަނިކޮށް ފޫހިވީ އެވެ. އެހެންވެ ދެން ހެދީ މުޅިން އެހެން ދާއިރާއަކާ ގުޅޭ ކޯހެކެވެ. އެ ކޯހުގެ ވަކި ހިސާބަކުން ވަކިވެ، އެހެން ދާއިރާއެއްގައި ކިޔަވަން ފެށި އެވެ.\nސްކޫލުތައް ޑިޖިޓައިޒްކޮށް ޓެބްލެޓް ބޭނުންކޮށްގެން ކިޔަވައިދޭން ފަށަން ނިންމުމުން ގިނަ ބަޔަކަށް ހީކުރެވުނީ ދަރިވަރުންގެ ފޮތް ދަބަސް ބަރުވުމުގެ މައްސަލަ އަށް ހައްލެއް ލިބިގެންދާނެ ކަމަށެވެ. އެކަމަކު އެއިން އެއްވެސް ކަމަށް ހައްލެއް ނުލިބި، އެ ކަންބޮޑުވުންތައް ހަމަ އޮތްތާނގައި އޮތީ އެވެ. ސްކޫލަށް ގެންދަންޖެހޭ އެއްޗެހި ދިޔައީ...\nFebruary 25, 2019 127\nވަޒީފާއަށް ދަމުން ގޭގެ ކުއްޔާއި ބިލްތައް ދައްކާފައި ގިނަ ފަހަރަށް އަތުގައި އެއްޗެއް ނޯވެ އެވެ. ކިޔެވުމަކީ ކިތައްމެ މުހިއްމު ކަމަކަށް ވިއަސް މާލީ ހާލަތު ހުރި ގޮތުން މަތީ ތައުލީމް ހާސިލްކުރުމުގެ ފުރުސަތު ނުލިބި އެތައް ބަޔަކު އެބަ ތިއްބެވެ. ނަމަވެސް އެމީހުންނަށް ސަރުކާރުން މި ވަނީ ކޮންމެވެސް ވަރެއްގެ އުފާވެރިކަމެއް ގެނެސްދީފަ އެވެ.\nދިވެހި މާއްދާ ކިޔަވަން ދަރިވަރުން ފޫހިވާކަމުގެ ވާހަކަތައް އަބަދު ވެސް އިވެ އެވެ. މާދަރީ ބަސް ކަމަށް ވިއަސް، އެހެން ބަސްތަކަށް ވުރެ ދިވެހި ބަހަށް ބައެއް ދަރިވަރުން ދޭ ސަމާލުކަމާއި ޝައުގުވެރިކަން ކުޑަކަމަށް ބުނެ ޝަކުވާކުރާ މީހުން ވެސް މަދެއް ނޫނެވެ. ދިވެހި މާއްދާގެ ހާލަތު ނާޒުކު ފައްތަރެއްގައި އޮއްވައި ނޭޝަނަލް އިންސްޓިޓިއުޓް އޮފް...\nFebruary 01, 2019 2\nއަތުގައި އޮންނަ ސެޓްފިކެޓާ އެއްވަރަށް އެއްޗެއް ދަސްވެފައި ނުހުންނަ ކަމުގެ ޝަކުވާ، ވަޒީފާ ދޭ ފަރާތްތަކުން ކުރެ އެވެ. މިއީ ރާއްޖޭގައި މިހާރު ފުޅާވަމުން އަންނަ މަތީ ތައުލީމުގެ ފެންވަރާ މެދު ސުވާލު އުފެދޭ ހިސާބެކެވެ. ރާއްޖޭގެ ކޮލެޖު/ޔުނިވާސިޓީތަކުގެ ކޯސްތަކުގެ ފެންވަރު ދަށްވަމުން ދާކަމުގެ ވާހަކަތައް ދެކެވޭއިރު މީގެ ކުރިން އެކަމާ...\nމިއީ ތައުލީމީ ދާއިރާއަށް އަނެއްކާވެސް ތާރީޚީ ދުވަހެކެވެ؛ ރާއްޖޭގެ އެންމެ ބޮޑު ސްކޫލް ހުޅުވާ ދުވަހެވެ. މިއަދު ކިޔަވައިދޭން ފަށާ ހުޅުމާލޭގެ "ހުރަވީ ސްކޫލް" އަކީ ރާއްޖޭގައި މިހާތަނަށް...\nދޮޅު މަހަށް ވުރެ ދިގު ބޮޑު ޗުއްޓީއަށް ފަހު، 73،000 އަށް ވުރެ ގިނަ ދަރިވަރުންނާ އެކު މިއަދު ތައުލީމީ އާ އަހަރުގެ ކިޔެވުން މުޅި ރާއްޖޭގައި މި ވަނީ ފަށައިފަ އެވެ. ސަރުކާރުން ދަރިވަރުންނަށް...\nމަތީ ތައުލީމުގެ ފެންވަރާ މެދު ސުވާލު!\nއާބާދީ މަދު މި ރާއްޖޭގައި ޑިގްރީ އާއި މާސްޓާސް އިން ފެށިގެން ޕީއެޗްޑީ ހާސިލްކޮށްފައިވާ މީހުންގެ އަދަދު އަންނަނީ ގިނަވަމުންނެވެ. އެއްގޮތަކުން އުފާވެރި ކަމެކެވެ. ނަމަވެސް އުފެދޭ ސުވާލުތައް ގިނަ އެވެ. މަތީ ފާސް ނަގައިގެން މަސައްކަތު މާހައުލުގައި ތަފާތު ދެއްކޭތޯ އެވެ؟ ވިސްނުން ތޫނު، ހީވާގި ގިނަ ސިކުނޑިތަކެއް އުފެދިއްޖެތޯ އެވެ؟ އެކި...


Male' in positive vi meehaa aa seedha gulhun huri 10 meehaku negative | dhuvasmv މާލެއިން ޕޮސިޓިވްވި މީހާއާ ސީދާ ގުޅުން ހުރި 10 މީހަކު ނެގެޓިވް – dhuvasmv\nމާލެއިން ޕޮސިޓިވްވި މީހާއާ ސީދާ ގުޅުން ހުރި 10 މީހަކު ނެގެޓިވް\nމާލެއިން އިއްޔެ ފުރަތަަ ފަހަރަށް ކޯވިޑް-19 އަށް ޕޮސިޓިވް ވި ދިވެހި މީހާ އާއި ސީދާ ގުޅުން ހުރި10 މީހަކު ބައްޔަށް ނެގެޓިވް ވެފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން ބުނީ އެމީހާ އާއި ސީދާ ގުޅުން ހުރި މީހުންގެ ގޮތުގައި އިއްޔެ ފުރަތަމަ 11 މީހެއްގެ ސާމްޕަލް ނެގި ކަމަށެވެ. އޭގެ ތެރެއިން10 މީހެއްގެ ސާމްޕަލް ނެގެޓިވް ވެފައިވާ ކަމަށެވެ.\nޕޮސިޓިވް ވެފައިވަނީ އޭގެ ތެރެއިން އެންމެ މީހެއް ކަމަށާއި އެއީ ކުޑަކުއްޖެއް ކަމަށް އެޗްޕީއޭއިން ބުނެފި ވެއެވެ. އެއީ އެ އަންހެން މީހާގެ ދަރިފުޅެވެ.\nމިހާތަނަށް އެމީހާ އާއި ގުޅުން ހުރި ދެ މީހަކަށް ބަލި ޖެހިފައިވެ އެވެ. އެޗްޕީއޭއިން ބުނީ އޭނާއަށް ބަލި ޖެހިފައިވަނީ އަލާމާތްތައް ނެތް، ރާއްޖެއިން ބޭރަށް ދަތުރުކޮށްފައިވާ މީހެއްގެ ފަރާތުން ކަމަށް ބެލެވޭ ކަމަށެވެ.\nމިހާރު ރާއްޖެ އަކީ ކޯވިޑް-19 ފެތުރެމުންދާ ގައުމެއްގެ ގޮތުގައި އެޗްޕީއޭއިން ވަނީ ކަނޑައަޅާފައި އެވެ. އެކަމަކު ބުނީ އަދިވެސް ކޮންޓްރޯލް ކުރެވޭނެ ކަމުގެ ޔަގީންކަން އެބައޮތް ކަމަށާއި، ބަލި ކޮންޓްރޯލް ކުރެވޭނީ އިއްޔެ ބަލި ފުރަތަމަ ޖެހުނު މީހާއަށް ވައިރަސް އެރިގޮތް ހޯދިގެން ކަމަށެވެ.\nއެޗްޕީއޭއިން ވަނީ އެމީހާ އާއި ސީދާ ގުޅުން ހުރި އިތުރު14 މީހަކު ހުޅުލޭ އައިސޮލޭޝަން ފެސިލިޓީއަށް ގެންގޮސްފައި އެވެ. އެމީހުންގެ ފަރާޓުން ވައިރަހުގެ އަސަރު ދަނީ ފެންނަމުންނެވެ. އެ އެންމެންވެސް ކޯވިޑް-19 އަށް ޓެސްޓު ކުރާނެ އެވެ.\nއަދި ނެގަޓިވް ވިއަސް ފަހުން ޕޮސިޓިވް ވެދާނެ. ކަރަންޓީނުގަ ބައިތިއްބަން ޖަހޭނެ.


Ganoonu Asaasee islaahukurumun AG ge shukuru majlis ah\nކޮވިޑް-19 ގެ ބަލިކަމުކަމުގެ ހާލަތުގެ ސަބަބުން ކައުންސިލް އިންތިހާބު ނުބޭއްވޭތީ އާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުން މަގާމުގައި ތިބެވޭ ގޮތަށް ގާނޫނު އަސާސީއަށް ގެންނަ އިސްލާހު ރައްޔިތުންގެ މަޖިލީހުން މިރޭ ފާސްކުރުމާއި ގުޅިގެން ބަންޑާރަ ނާއިބް އެކަމަށް މަރުހަބާ ވިދާޅުވެއްޖެ އެވެ.\nސުޕްރީމް ކޯޓުގެ ލަފައަށް ރިއާޔަތްކޮށް ބިލެތްދޫ ދާއިރާގެ މެންބަރު އަހުމަދު ހަލީމް ހުށަހެޅުއްވި ބިލަށް އިސްލާހު ގެނެސް ގާނޫނު އަސާސީގެ ލާމަރުކަޒީ ބާބުގައި އިންތިގާލީ މާއްދާއެއް ހިމަނައިގެން އެ ގޮތަށް ބިލު ފާސްކުރީ 74 މެންބަރުންގެ ވޯޓުންނެވެ. ބިލު ފާސްކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ. ގާނޫނު އަސާސީގައި ބުނާ ގޮތުގައި ގާނޫނު އަސާސީއަށް މަޖިލީހުން އިސްލާހެއް ގެނެވޭނީ މަޖިލީހުގެ ހަތަރުބައި ކުޅަ ތިންބައިގެ މެންބަރުންގެ އަޣުލަބިއްޔަތުން ފާސްކޮށްގެންނެވެ. މަޖިލީހުގައި މިހާރު 87 މެންބަރުން ތިއްބަވާއިރު، ހަތަރުބައި ކުޅަ ތިންބައިގެ އަޣުލަބިއްޔަތަކީ 66 މެންބަރުންނެވެ.\nގާނޫނު އަސާސީއަށް އިސްލާހު ގެނެސްފައިމިވަނީ ގާނޫނު އަސާސީއަށް އިސްލާހު ގެންނަންޖެހޭ ސަބަބެއް ނެތް ކަމަށް ކުރީގެ ދެ އުއްތަމަފަނޑިޔާރުންނާއި ގާނޫނީ ބައެއް ބޭފުޅުންވެސް ވިދާޅުވަމުން ގެންދަވަނިކޮށެވެ. ނަމަވެސް ބަންޑާރަ ނާއިބް ލަފާ ދެއްވީ ގާނޫނު އަސާސީ އިސްލާހު ކުރެއްވުމަށެވެ.\nމަޖިލީހުގެ ނިންމެވުމަށް މަރުހަބާ ވިދާޅުވަމުން ރިފްއަތު ވިދާޅުވީ ގާނޫނުއަސާސީއަށް ގެންނަންޖެހޭ އިސްލާހު ގެނެސް، ލާމަރުކަޒީ ނިޒާމު މެދުކެނޑުމެއްނެތި ދެމެހެއްޓުމަށް މަޖިލީހުގެ މެންބަރުން ކޮށްދެއްވި އިހްލާސްތެރި މަސައްކަތްޕުޅަށް ޝުކުރު ދަންނަވާ ކަމަށެވެ.\nކުރީގެ ދެ އުއްތަމަ ފަނޑިޔާރުން ކަމަށްވާ އަހުމަދު ފާއިޒާއި ޑރ. އަހުމަދު އަބްދުﷲ ދީދީ ވަނީ މި ހާލަތުގައި ގާނޫނު އަސާސީ އިސްލާހު ކުރަންޖެހޭ ސަބަބެއް ނެތް ކަމަށް ވިދާޅުވެފައެވެ. އަދި މިހާރު ދިމާވެފައިވާ މައްސަލަތަކަށް ސުޕްރީމް ކޯޓުން ހައްލު ހޯދޭނެ ކަމަށް ވިދާޅުވިއެވެ.\nރައްޔިތުންގެ މަޖިލިސް އޮޑިޓާ ޖެނެރަލް އޮފީސް އިބްރާހިމް ރިއްފަތު + ދިވެހިރާއްޖޭގެ ގާނޫނު އަސާސީ ގާނޫނު އަސާސީ އިސްލާހު ކުރުން


Lanka ge marukazee bank in bond vikki massala Sirisena ballavanee | Mihaaru\nސްރީ ލަންކާގެ މަރުކަޒީ ބޭންކުގެ ކުރީގެ ގަވަރުނަރު މަހެންދުރަން.\nމަރުކަޒީ ބޭންކުން ބޮންޑު ވިއްކި މައްސަލަ ސިރިސޭނާ ބައްލަވަނީ\n23 ޖެނުއަރީ 2017 - 14:15\nސިރިސޭނާ ވިދާޅުވީ ފެބްރުއަރީ 2015 ގައި މަރުކަޒީ ބޭންކުގެ އޭރުގެ ގަވަރުނަރުގެ ތިމާގެ މީހަކަށް ބޮންޑު ވިއްކި ކަމަށް ބުނާ މައްސަލަ ބެލުމަށް ހާއްސަ ޕެނަލެއް އުފައްދަވާނެ ކަމަށެވެ. މަރުކަޒީ ބޭންކަށް ގަވަރުނަރު އިޚުތިޔާރު ކުރެއްވީ ބޮޑު ވަޒީރު ރަނިލް ވިކްރަމަސިންހަ އެވެ.\n"މަރުކަޒީ ބޭންކުން ބޮންޑު ވިއްކި މައްސަލަ ބަލާ ފިޔަވަޅު އެޅުމަށް ރިޔާސީ ކޮމިޝަނެއް މި ހަފުތާ ތެރޭ އުފައްދާނަން،" ސިރިސޭނާ ނެރުއްވި ކުރު ބަޔާނެއްގައި ވިދާޅުވި އެވެ.\nރައީސް ސިރިސޭނާ ބަޔާން ނެރުއްވާފައި މި ވަނީ މަރުކަޒީ ބޭންކުގެ ކުރީގެ ގަވަރުނަރު އަރުޖުނާ މަހެންދުރަންއާ ބެހޭ ގޮތުން ތައްޔާރުކުރި ރިޕޯޓަކާ ގުޅޭ ގޮތުން ޕާލަމެންޓުގައި ބަހުސް ކުރަން ތައްޔާރުވެފައި ވަނިކޮށެވެ. މަހެންދުރަންގެ މައްޗަށް ޖިނާއީ ދައުވާ ކުރަން ރިޕޯޓުގައި ލަފާދީފައިވީ ނަމަވެސް ޕާލަމެންޓަށް އެ ބާރެއް ނޯވެ އެވެ. އެކަމަކު ރައީސް އުފައްދާ ރިޔާސީ ކޮމިޝަނަށް ވަނީ ޖިނާއީ ދައުވާ ކުރުމުގެ ބާރު ލިބިފަ އެވެ.\nލަންކާގެ ރައީސް ސިރިސޭނާ އާއި ބޮޑު ވަޒީރު ރަނިލް. --ފޮޓޯ:އޭއެފްޕީ\nލަންކާ ދަރިކޮޅުގެ ސިންގަޕޫރު މީހެއް ކަމަށްވާ މަހެންދުރަންގެ މުއްދަތު ޖޫން މަހު ހަމަވުމުން ސިރިސޭނާ ވަނީ މުއްދަތު އިތުރު ކުރަން ދެކޮޅު ހައްދަވައިފަ އެވެ. އަދި ގަވަރުނަރުގެ މަގާމަށް ވިކްރަމަސިންހަ ހުށަހެޅުއްވި އާ ނަމަށް ވެސް ސިރިސޭނާ ސަމާލުކަން ދެއްވައިފައެއް ނުވެ އެވެ. ނަތީޖާއެއްގެ ގޮތުން ދެ ބޭފުޅުންގެ މެދުގައި އިތުރު ނުތަނަވަސްކަން ވަނީ އުފެދިފަ އެވެ.\nމަހެންދުރަންގެ މައްޗަށް ތުހުމަތުކޮށްފައި ވަނީ މަރުކަޒީ ބޭންކާ ގުޅޭ ސިއްރު މައުލޫމާތު އޭނާގެ ދަނބިދަރިއެއްގެ ކުންފުންޏަށް ލީކު ކުރުމާއި މަރުކަޒީ ބޭންކުގެ ބޮންޑުން އެ ކުންފުންޏަށް އެތައް މިލިއަން ޑޮލަރެއްގެ ފައިދާ ހޯދައިދީފައިވާތީ އެވެ.\nމަހެންދުރަން ވަނީ އޭނާ ކުށެއް ނުކުރާ ކަމަށް ވިދާޅުވެފަ އެވެ. ގަވަރުނަރުގެ މަގާމުން ވަކިކުރި ފަހުން މަހެންދުރަން މަސައްކަތް ކުރައްވަމުން ގެންދެވީ ބޮޑު ވަޒީރު ރަނިލްގެ ޚާއްސަ އެޑްވައިޒަރެއްގެ ގޮތުންނެވެ.\nލަންކާގެ ރައީސް ކަމަށް ސިރިސޭނާ ޖެނުއަރީ 2015 ގައި ވަޑައިގެންނެވީ ރަނިލްގެ ޔުނައިޓެޑް ނޭޝަނަލް ޕާޓީ (ޔޫއެންޕީ) ގެ ތާއީދާ އެކު އެވެ. ޔޫއެންޕީން ވަނީ ސްރީ ލަންކާ ފްރީޑަމް ޕާޓީ (އެސްއެލްއެފްޕީ) ގެ ފެކްޝަނަކާ އެކު އޮގަސްޓް 2015 ގައި ކޯލީޝަން ހަދާ ޕާލަމެންޓުގެ އަޣުލަބިއްޔަތު ހޯދައިފަ އެވެ. ނަމަވެސް ސިރިސޭނާ އާއި ރަނިލްއާ ދެމެދު ވަނީ އިގްތިސާދީ ސިޔާސަތާ މެދު ޚިޔާލު ތަފާތުވެފަ އެވެ. އަދި ސިރިސޭނާ އޮކްޓޯބަރު މަހު ވަނީ ޔޫއެންޕީގެ ސިޔާސީ އެޖެންޑާ ކުރިއަށް ނެރުމަށް ފުލުހުންނާއި މިނިވަން މުއައްސަސާތައް ބޭނުން ކުރަމުންދާ ކަމަށް ތުހުމަތު ކުރައްވައިފަ އެވެ.\nއިތުރު ލިޔުންތައް ސްރީ ލަންކާ ކޮރަޕްޝަން ދެކުނު އޭޝިއާ މައިތުރިޕާލާ ސިރިސޭނާ\n"އުއްމީދަކީ ކޮރަޕްޝަން ނެތް ތަނަކަށް ލަންކާ ހެދުން"\nސަރުކާރުގެ މުއައްސަސާތަކުން ކޮރަޕްޝަން ފުހެލާނަން: ސިރިސޭނާ


Foi Thaaraf: Tafseer As-Sa'di | Dhiislam\nތަފްސީރު ފޮތްތަކުގެ ތެރެއިން تيسير الكريم الرحمن في تفسير كلام المنان ނުވަތަ މަޝްހޫރު ނަމުންނަމަ ތަފްސީރުއް ސަޢުދީ އަކީ ފަހުގެ ތަފްސީރު ފޮތްތަކުގެ ތެރެއިން ފާހަގަކޮށްލެވޭ ފޮތެކެވެ. މިއީ ހިޖުރައިން 1342 ވަނަ އަހަރު ނަޖިދުގެ ބޮޑު ޢިލްމުވެރިއެއް ކަމަށްވާ عبد الرحمن بن ناصر بن سعدي ލިޔުއްވާފައިވާ ވަރަށް ފުރިހަމަ ތަފްސީރު ފޮތެކެވެ.\nމިފޮތުގައި މުޅި ޤުރުއާން އެއްކޮށް މިޒަމާނުގެ ފަސޭހަ ބަހުރުވައިން ތަފްސީރުކޮށްފައިވެއެވެ. މިފޮތުގައި ކޮންމެ އާޔަތެއްވެސް އިޖުމާލީކޮށް ތަފްސީރުކޮށްފައިވެއެވެ. އެއަށްފަހު އާޔަތުން ނެގޭ ފައިދާތައް ހިމަނުއްވާފައިވެއެވެ. ޢަޤީދާއާއި ގުޅޭ އާޔަތްތަކަށް ޚާއްޞަ ސަމާލުކަމެއް ދެއްވާ ޞައްޙަ ޢަޤީދާ ބަޔާންކޮށްދީފައިވެއެވެ. ފިޤުހީ ޙުކުމްތައް ބަޔާންކުރައްވާއިރު ވަކި މަޒުހަބަކަށް ތަޢައްޞުބު ވުމެއް ނެތި އެންމެ ޞައްޙަ ރައުޔު ބަޔާންކުރެއްވުމަށް މަސައްކަތް ކުރައްވާފައިވެއެވެ.\nعبدالرحمن بن ناصر بن سعدي އުފަންވެވަޑައިގަތި ހިޖުރައިން 1307 އަހަރު ސަޢުދީ ޢަރަބިއާގެ ޤަޞީމް ޕުރޮވިންސުގެ ސިޓީއެއްކަމަށްވާ ޢުނައިޒާއަށެވެ. އަވަހާރަވީ ހިޖުރައިން 1376 ވަނަ އަހަރު ހަމަ ޢުނައިޒާގައެވެ. އުމުރުން4އަހަރުގައި މަންމާފުޅު އަވަހާރަވިއެވެ. އަދި ހަތްއަހަރުގައި ބައްޕާފުޅު އަވަހާރަވިއެވެ. ބޮޑުފުޅުވީ ޔަތީމު ހާލުކޮޅުގައެވެ. ބައްޕާފުޅު އަވަހާރަވުމުން ޤުރުއާން ހިތުދަސްކުރައްވާ 12 އަހަރުގައި މުޅި ޤުރުއާން އިތުޤާން ކުރެއްވިއެވެ. އެއަށްފަހު ރަށުގައި ތިބި ބޮޑެތި ޢިލްމުވެރިންގެ އަރިހުންނާއި ރަށަށް ވަޑައިގަންނަވާ ބޮޑެތި ޢިލްމުވެރި ބޭކަލުންގެ އަރިހުން ދީނީ ޢިލްމު ޙާޞިލްކުރެއްވިއެވެ. ދީނީ ޢިލްމު ޙާޞިލްކުރެއްވުމުގައި ވަރަށް ބޮޑަށް މަސައްކަތް ކުރައްވާ ދީނީ ހުރިހާ ދާއިރާތަކަކުން ޢިލްމު ހާޞިލްކުރެއްވިއެވެ. ޚާއްޞަކޮށް ފިޤުހާއި އުޞޫލް ފިޤްހުގައި عبدالرحمن بن ناصر بن سعدي އަކީ ފާހަގަކޮށްލެވޭ ބޭފުޅެކެވެ. އުމުރުން 23 އަހަރުގައި ދީނީ ޢިލްމު ކިޔަވައިދޭން ފެއްޓެވިއެވެ. އަދި ހުރިހާ ވަގުތެއްވެސް ޢިލްމު އުނގެނި އުނގަންނައި ދިނުމާއި ފޮތް ލިޔުއްވުމުގައި މަޝްޣޫލުވެވަޑައިގަތެވެ. އެކަލޭގެފާނު ލިޔުއްވި ފޮތްތަކުގެ ތެރެއިން އެންމެ މަޝްހޫރު އެއްފޮތަކީ "ތަފްސީރުއް ސަޢުދީ" އެވެ. އެކަލޭގެފާނު މިފޮތް ލިޔުއްވަން ފެއްޓެވީ ހިޖުރައިން 1342 ވަނަ އަހަރުއެވެ. އަދި ހިޖުރައިން 1344 ވަނަ އަހަރު މުޅި ޤުރުއާނުގެ ތަފްސީރު އެއްކޮށް ލިޔެ ނިންމަވާ ލެއްވިއެވެ.\nމިފޮތް ޚާއްޞަވާ ބައެއް ސަބަބުތައް:\n1 - ފޮތުގެ ޢިބާރާތްތައް ފަސޭހަވެފައި ބުނެދެން ބޭނުންވާ އެއްޗެއް ސާފުކޮށް ބަޔާންކޮށްދީފައިވުން.\n2 - ކޮންމެހެން އެނގުން ލާޒިމުނޫން ވާހަކަތައް ހިމަނައި ދިގުލައިގެން ނުދާނެހެން މެދުމިންވަރަކަށް މަޢުލޫމާތު އަތުރާލާފައިވުން.\n3 - ޢިލްމުވެރިންގެ މެދުގައި އުފެދިފައިވާ ޚިލާފުތަކުގެ ތެރެއިން ކޮންމެހެން ޛިކުރު ކުރަންޖެހޭ ޚިލާފެއް ނޫނީ ހިމަނުއްވާފައިނެތުން.\n4 - ﷲ ތަޢާލާގެ ޞިފަފުޅުތައް ހިމެނޭ އާޔަތްތައް އެއްވެސް ތަޙްރީފުކުރުމެއް ތައުވީލުކުރުމެއް ނެތި ސަލަފުއް ޞާލިޙުންގެ މަންހަޖުގައި ވާގޮތަށް ތަފްސީރުކުރުން.\n5 - އާޔަތްތަކުން ޙުކުމްތަކާއި ފައިދާތައް އިސްޠިންބާޠު ކޮށްފައިވާގޮތުގެ ފުރިހަމަކަން، އެގޮތުން ވުޟޫގެ އާޔަތުން 50 ފައިދާ ޛިކުރުކުރައްވާފައިވެއެވެ.\nއަދި ص ސޫރަތުގައިވާ ދާވޫދުގެފާނާއި ސުލައިމާނުގެފާނުގެ ވާހަކައިންވެސް އެތައް ފައިދާތަކެއް އިސްޠިންބާތުކޮށްފައިވެއެވެ.\nމިފޮތާއި ބެހޭގޮތުން ސަޢުދީ ޢަރަބިއާގައި އުފެދުނު ބޮޑު ފިޤުހު ޢިލްމުވެރިއެއްކަމަށްވާ އައްޝައިޚް ޢުޘައިމީން ވިދާޅުވިއެވެ. އަހަރެމެންގެ ޝެއިޚް عبدالرحمن بن ناصر السعدي - رحمه الله – ގެ ތަފްސީރު ފޮތްކަމަށްވާ "تيسير الكريم الرحمن في تفسير كلام المنان" އަކީ އެންމެ ރަނގަޅު ތަފްސީރު ފޮތްތަކުގެ ތެރެއިން ފޮތެކެވެ.\nމިފޮތް މެސެޖްއޮފް އިސްލާމް ބުކްޝޮޕްއިން ލިބެން ހުންނާނެއެވެ.


SunOnline: Covid Thinvana Raalhaa eku, Hama Himeynkan\n5 month7day ago\nކޮވިޑުގެ ތިން ވަނަ ރާޅާ އެކު، ހަމަހިމޭންކަން\nފެބްރުއަރީ 18، 2021: މީގެ ކުރިން ދުވަހަކު ވެސް ނުފެތުރޭހާ ގިނައިން މި ދުވަސްވަރު ވެރިރަށް މާލޭގައި ދަނީ ކޮވިޑް ފެތުރެމުން. ބަލި ކޮންޓްރޯލް ކުރުމަށް ހަރުކަށި ފިޔަވަޅު ވަނީ އަޅާފައި.12 ގަޑިރަށް އެއްގަމު އުޅަނދު ދުއްވުން މަނާ. އެއީ ހަވީރު6 އިން ފެށިގެން ހެނދުނު6އަށް. އަދި ރޭގަނޑު11ގެ ފަހުން ބޭރަށް ނުކުތުން މަނާ. ފޮޓޯތަކުން ތިޔަ ފެންނަނީ އަޅާފައިވާ ފިޔަވަޅުތަކާއެކު، މާލެއަށް ހިމޭންކަން ވެރިވެފައިވާ މަންޒަރު -- ސަން ފޮޓޯ/ ފަޔާޒު މޫސާ


އައްޒުބައިރު ބުން އަލްޢައްވާމް رضي الله عنه (2) – DhiSalafiyyah\n07/02/2013 ސިޔަރަތާއި ތާރީޚް, ޞަޙާބީންއައްޝައިޚު ޢަބްދުﷲ އާމިރު\nއުޙުދު ހަނގުރާމާގައި ޤުރައިޝުންގެ ލަޝްކަރު ހަނގުރާމައިން ބަލިވެގެން މައްކާއާއި ދިމާއަށް އެނބުރި ދާންފެށުމުން، އެބައިމީހުން ފަހާލުމަށްޓަކައި އެބައިމީހުންގެ ފަހަތުން ދިއުމަށް، ހަތްދިހަ މުސްލިމް ހަނގުރާމަވެރިންގެ މައްޗަށް الزبير އާއި أبوبكر رضي الله عنهما އިސްކުރައްވައި ފޮނުއްވެވިއެވެ. އެއީ އޭގެ ސަބަބުން މުޝްރިކުންގެ ހިތްތަކަށް ބިރުވެރިކަންވަދެ، ދެވަނަ ފަހަރަށް މަދީނާއަށް ހަމަލާދިނުމަށް އަޔަ ނުދިނުމަށްޓަކައެވެ. މުސްލިމުންގެ މި މަދު މީސްކޮޅު ޤުރައިޝުންގެ ބޮޑުލަޝްކަރު ފަހަތުން އެބައިމީހުން ފަހާ ދުއްވައިގަތެވެ.\nމުސްލިމުންގެ މީސްކޮޅު މަދުކަމުގައިވިޔަސް ފުރަތަމަ ސަފުގައި الزبير رضي الله عنه އާއި أبوبكر رضي الله عنه ދެއްކެވި ގަދަފަދަ ޖޯޝުގެ ސަބަބުން، މުޝްރިކުންނަށް ހީވެގެން ދިޔައީ އެބައިމީހުންގެ ފަހަތުން މިއަންނަ ގަދަފަދަ ލަޝްކަރަކީ رسول الله صلى الله عليه وسلم ގެ މުޅި ލަޝްކަރުކަމުގައެވެ. އަދި އެބައިމީހުން އެއުޅެނީ އަހަރެމެންގެ މައްޗަށް ގަދަފަދަ ހަމަލާއެއްދިނުމަށް ކަމުގައެވެ. މިހެން ހީކޮށް ޤުރައިޝުންގެ މިބޮޑު ލަޝްކަރު މަދު މުސްލިމުންކޮޅެއް ދެކެ ބިރުން، އެބަމީހުންގެ ދުވެލި މައްކާއާއި ދިމާއަށް ހަލުވިކޮށްފިއެވެ.\nޔަރުމޫކު ހަނގުރާމައިގެ ދުވަހު އައްޒުބައިރު رضي الله عنه ދެއްކެވި ގަދަފަދަ ހިތްވަރުގެ ސަބަބުން އެކަލޭގެފާނު ވެގެންދިޔައީ، އެކަލޭގެފާނު އެކަނިވެސް ބޮޑު ލަޝްކަރެއްފަދަ ބޭކަލަކަށެވެ. ރޫމީންގެ ލަޝްކަރުގައިވާ ގަދަފަދަ ފަރުބަދަތަކެއްފަދަ ފަހުލަވާނުން ފެނި، އެކަލޭގެފާނުގެ ވެރިކަމުގެ ދަށުގައިވާ މުސްލިމުން ފަހަތަށް ޖެހޭތަން އެކަލޭގެފާނަށް ފެނިވަޑައިގަތުމުން، الله أكبر އޭ ވިދާޅުވެ ރޯމަނުންގެ އެގަދަފަދަ ލަޝްކަރަށް އެކަލޭގެފާނު އެކަނި ވަރުގަދަ ހަމަލާއެއް ދެއްވިއެވެ. އެއަށްފަހު ކުޑަކޮށް ފަހަތަށް ޖެހިލުމަށް ފަހު އެބިޔަލަޝްކަރުގެ ތެރެއަށް ސަފުތައް ފޫއަޅުވަމުން ވެންނެވިއެވެ. އެއަށްފަހު ހިތްވަރުފުޅު ދެރަނުކުރައްވައެވެ. އަދި ފަހަތަށްޖެހިވަޑައި ނުގަންނަވައެވެ.\nﷲ އެކަލޭގެފާނަށް ރުއްސަވާށިއެވެ. އެކަލޭގެފާނަކީ ﷲގެ މަގުގައި ޝަހީދުވުމަށް ލޯބިކުރައްވާ، އެކަމަށް ހިތްވަރުކުރެއްވި ބޭކަލެކެވެ. އެކަލޭގެފާނު ވިދާޅުވިއެވެ. ” ޠަލްޙާ އެކަލޭގެފާނުގެ ދަރިދަރިކަލުންނަށް ނަންދެއްވަނީ ރަސޫލުންނާއި ނަބިއްޔުންގެ ނަންފުޅުންނެވެ. އެހެނެއްކަމަކު އަހުރެން އަހުރެންގެ ދަރިންނަށް ނަންދީއުޅުނީ ޝަހީދުންގެ ނަންނަމުންނެވެ. އަދި އެބައިމީހުން ޝަހީދުންގެ ގޮތުގައި މަރުގެންނަވާށިއެވެ. “\nއެގޮތުން عبدالله بن جهش رضي الله عنه ޝަހީދުވެވަޑައިގަތުމަށްފަހު އެކަލޭގެފާނު އެކަލޭގެފާނަށް ލިބިވަޑައިގެން ދަރިކަލުންނަށް عبدالله އޭ ކިޔާ، ނަންދެއްވިއެވެ. އަދި މުންޛިރު رضي الله عنه ޝަހީދުވެވަޑައިގަތުމުން ދެން ލިބިވަޑައިގެން ދަރިކަލުންނަށް މުންޛިރުގެ ނަމުން ނަންދެއްވިއެވެ. އަދި ތިންވަނަ ދަރިކަލުންނަށް އުރުވާ އޭ ކިޔާ ނަންދެއްވިއެވެ. އެއީ ޝަހީދުވި ޞަހާބީ އުރުވާ ބުން އަމްރު رضي الله عنه ގެ ނަމުންނެވެ. އަދި ހަމްޒާ ބުން އަބީޠާލިބް رضي الله عنه ޝަހީދުވެވަޑައިގަތުމަށްފަހު، ދެން ލިބިވަޑައިގެން ދަރިކަލުންނަށް ހަމްޒާއޭ ވިދާޅުވިއެވެ. އަދި ޖަޢުފަރު رضي الله عنه ޝަހީދުވެވަޑައިގަތުމަށް ފަހު އެކަލޭގެފާނުގެ ނަމުންވެސް ބޭފުޅަކަށް ނަންދެއްވިއެވެ. އަދި މުޞްޢަބު ބިން ޢުމައިރާއި ޚާލިދު ބުން ސަޢީދު ޝަހީދުވެވަޑައިގަތުމުން އެދެބޭކަލުންގެ ނަމުންވެސް އެކަލޭގެފާނުގެ ދެބޭފުޅަކަށް ނަން ދެއްވިއެވެ.\nއެކަލޭގެފާނުގެ ސިޔަރަތު ބުނާގޮތުން، އެކަލޭގެފާނު ދުވަހަކުވެސް ތަނެއްގެ ގަވަރުނަރުކަން ކުރައްވާފައެއް ނުވެއެވެ. އަދި މީސްތަކުންގެ އަތުން ޓެކްސް ނެގުމުގެ މަސައްކަތްޕުޅު ކުރައްވާފައެއްވެސް ނެތެވެ. އެކަލޭގެފާނު ކުރެއްވިހާކަމަކީ ﷲ ގެ މަގުގައި ޖިހާދުކުރުމެވެ. އެކަލޭގެފާނު އެހެންމީހުންނަށް ބަރޯސާނުވެ އުޅުއްވުމުންނާއި، އަމިއްލަ ނަފްސަށް ކުރައްވާ އިތުބާރުން ދައްކުވައިދެނީ އެކަލޭގެފާނުގެ ހަނގުރާމަވެރި ޝަޙްޞިއްޔަތެވެ. އެއްލައްކަ ހަނގުރާމަވެރިން އެކަލޭގެފާނާ އެކު ހަނގުރާމަކުރެއްވިޔަސް، އެކަނިހުރެ ހަނގުރާމަކުރާ މީހެއްފަދައިން އެކަލޭގެފާނު ފެންނާނެއެވެ. ހަނގުރާމާގައި ނަޞްރުހޯދުމަކީ ހަމައެކަނި އެކަލޭގެފާނުގެ އިސްތަށިފުޅުގައި އެޅިފައިވާ ޒިންމާއެއް ފަދައިންނެވެ. އާއެކެވެ. އެކަލޭގެފާނުގެ ހަނގުރާމަވެރި ޝަޙްޞިއްޔަތު އެކަލޭގެފާނުގެ ޘާބިތުވެލެއްވުމާއި އެކަލޭގެފާނުގެ ގަދފަދަކަމުން ފެންނާނެއެވެ.\nހުނައިނު ހަނގުރާމާގައި، އެހަނގުރާމަ ނިމުމަށް ފަހު ހަވާޒިނުގެ ސަރުދާރު އަދި މުޝްރިކުންގެ ލަޝްކަރުގެ ޢަމީރު މާލިކު ބުން ޢައުފް އޭނާގެ ނާކާމިޔާބުވި ލަޝްކަރުގެ ބާކީތިބި މީސްކޮޅާއިއެކު ފިލާތިއްބާ الزبير رضي الله عنه އަށް ފެނިވަޑައިގަތެވެ. މިބައިމީހުން އޭރު ދިޔައީ މުސްލިމުންނަށް ފާރަލަމުންނެވެ. الزبير رضي الله عنه އަށް މިމަންޒަރު ހަމަ ފެނިވަޑައިގަތުމާއިއެކު، ގިނިކަންޏާ އެބައިމީހުންގެ ތެރެއަށް ވަދެވަޑައިގެން އެބައިމީހުންނަށް ގަދަފަދަ ހަމަލާއަކުން ހަމަލާދެއްވައި ބައިބައިކޮށްލިއެވެ.


Sports Corporation uvaalan jehey: Mahloof | Mihaaru\nމިދިޔަ އަހަރު ސްޕޯޓްސް ކޯޕަރޭޝަނާ އެކު މިނިސްޓްރީން ބޭއްވި ބައްދަލުވުމުގެ ތެރެއިން: މިނިސްޓަރު މަހުލޫފް (ވ) އާއި ސްޕޯޓްސް ކޯޕަރޭޝަނުގެ މެނޭޖިން ޑިރެކްޓަރު މާއްޓޭ.-- ފޮޓޯ: މިހާރު\nސްޕޯޓްސް ކޯޕަރޭޝަން އުވާލަންޖެހޭ: މަހުލޫފް\n09 ޖުލައި 2020 - 12:026comments\nސަރުކާރުގެ ސްޓްރެޓީޖިކް ޕްލޭނާ އެއްގޮތަށް ކުރިއަށްދާއިރު ސްޕޯޓްސް ކޯޕަރޭޝަނަކީ އުވާލަންޖެހޭ ތަނެއް ކަމަށް ގަބޫލުކުރާ ކަމަށް ކުޅިވަރާ ބެހޭ ވަޒީރު އަހުމަދު މަހުލޫފް ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ އިއްޔެ ބޭއްވި ސްޓޭޓް އޯންޑް އެންޓަޕްރައިޒަސް (އެސްއޯއީ) ކޮމިޓީގައި ވާހަކަ ދައްކަވަމުންނެވެ.\nމިނިސްޓަރު މަހުލޫފް ވިދާޅުވީ މި ސަރުކާރުގެ ޕްލޭނާ އެއް ގޮތަށް ކުރިއަށްދާއިރު ސްޕޯޓްސް ކޯޕަރޭޝަން އުވާލަން ހުށަހަޅަން ނިންމާފައިވާ ކަމަށާއި މި އަހަރު ތެރޭގައި ކުޅިވަރު ގާނޫނަށް ގެނެވޭ ބަދަލުގެ ތެރެއިން އެކަން ކުރެވޭނެ ކަމަށް ގަބޫލުކުރާ ކަމަށެވެ.\n"މީގައި ހަގީގަތަކީ އަޅުގަނޑުމެން މިހާރު ގާނޫނަށް އިސްލާހު ހުށަހަޅާއިރު އަޅުގަނޑުމެން އެއް ސްޓެޕްގެ ތެެރެއިން އެ މަސައްކަތް ކުރަމުން އެބަދޭ. އަޅުގަނޑުމެންގެ ވިސްނުމަކީ މިއީ އުވާލަންޖެހޭ ކުންފުންޏެއްކަން. މީގެ އިތުރަށް މި ފަހުން މި ހަފްތާ ތެރޭގައި ބޭއްވުނު ކެބިނެޓް ވޯކިން ގްރޫޕުގައި ވެސް ދައުލަތުގެ ހަރަދުތައް ކުޑަކުރުމުގެ ވާހަކަ ދެކެވުނުއިރުގައި މިއީ އުވާލަންޖެހޭ ކުންފުންޏެއް ގޮތަށް ފިނޭންސް މިނިސްޓްރީގެ ބޭފުޅުން ވެސް އަޅުގަނޑުމެންގެ ވޯކިން ގްރޫޕްގައި ހެދުނު ސަބް ކޮމިޓީގައި ވެސް ވަނީ މި ކަމަށް މަޝްވަރާކުރެވިފައި،" މަހުލޫފް ވިދާޅުވި އެވެ.\nރަސްމީކޮށް ސްޕޯޓްސް ކޯޕަރޭޝަން އުވާލުމުގެ ނިންމުން ކެބިނެޓުން ނިންމާފައިނުވާ ކަމަށާއި އެކަން ކުރެވެން އޮތީ މަޖިލީހަށް ހުށަހަަޅައިގެން ކުޅިވަރު ގާނޫނަށް ގެނެވޭ ބަދަލުގެ ތެރެއިން ކަމަށް އޭނާ ވިދާޅުވި އެވެ. ކުޅިވަރު ގާނޫނަށް ބަދަލުތަކެއް ގެންނަން ކުރާ މަސައްކަތުގެ އެއް ބައި ކަމަށްވާ ކުޅިވަރު އެސޯސިއޭޝަނުން ހޯދަން ޖެހޭ މައުލޫމާތު ހޯދުމުގެ މަސައްކަތް މިހާރު ކުރިއަށްދާކަމަށް މިނިސްޓަރު ވިދާޅުވި އެވެ.\n"ސްޓެޕްގައި އޮތް ގޮތުން މި އަހަރު މި މަސައްކަތް ކުރަން މި އޮތީ ހަވާލުކޮށްފައި. ދެން މިހާރު ސްޕޯޓްސް ކައުންސިލް ތެރޭގައި އެ މަސައްކަތް ކުރާތާ ދުވަސްތަކެއް ވެއްޖެ. ބައިވަރު ކުޅިވަރު އެސޯސިއޭޝަންތައް ވެސް ހިމެނޭތީ އެންމެނަށް ވެސް ކޮމެންޓްސް އަށް ފޮނުވާ. އަޅުގަނޑަށް ލިބިފައި އޮތް މައުލޫމާތަށް ބަލާއިރު މި މަހު 15 އަށް އެސޯސިއޭޝަންތަކުން ލިޔުންތައް ފޮނުވަން ޖެހޭ. އޭގެ ފަހުން މި މަސް ނިމެން ވާއިރު މަސައްކަތް ކުރާނަން އޭޖީ އަށް ފޮނުވާލެވޭތޯ،" މަހުލޫފް ވިދާޅުވި އެވެ.\nމި ވަގުތު ކުޅިވަރު ގާނޫނު އޮތްގޮތުން ސްޕޯޓްސް ކޯޕަރޭޝަނަށް އޮތް މަސްއޫލިއްޔަތުގެ ތެރޭގައި ކުޅިވަރު ކުޅޭ ތަންތަން ބެލެހެއްޓުން ހިމެނޭއިރު، ސްޕޯޓްސް ކޯޕަރޭޝަނާ ބިމެން ހަވާލުކުރާ ހިސާބުން މިނިސްޓްރީގެ ކޮންޓްރޯލް ގެއްލޭ ކަމަށް މިނިސްޓަރު ވިދާޅުވި އެވެ. މިސާލަކަށް ވޮލީ އަށް ހާއްސަކޮށްގެން ލިބިފައި އޮތް ބިމެއް ވޮލީ އެސޯސިއޭޝަނާ ގުޅިގެން ކުރިއަށް ގެންދެވޭނީ މިނިސްޓްރީ އަތުގައި އެ ބިމުގެ ކޮންޓްރޯލް އޮވެގެންކަން މިނިސްޓަރު ފާހަގަކުރެއްވި އެވެ.\nމިނިސްޓަރު މަހުލޫފް ވަނީ ސްޕޯޓްސް ކައުންސިލް އުވާލުމަށް ފަހު ސަރުކާރުގެ ޕްލޭނުގެ ތެރެއިން ކަންތައްތައް ރޭވިފައި ހުރި ގޮތް ހިއްސާކޮށްފަ އެވެ.\n"އަޅުގަނޑުމެންގެ އެއް ސްޓެޕް ތެރޭގައި އެބަ އޮތް ވަކިން ސްޕޯޓްސް ފަންޑެއް އުފެއްދުން. މި އަހަރު ތެރޭ އެ މަސައްކަތް ވެސް ކުރިއަށް އެބަދޭ. އަޅުގަނޑުމެންގެ ވިސްނުމަކީ ވެސް އިކޮނޮމިކް ކައުންސިލްއާ ވެސް ރައީސުލްޖުމްހޫރިއްޔާ މަޝްވަރާކުރެވިފައިވަނީ އަޅުގަނޑުމެންގެ ބިންތައް އަމިއްލަ ފަރާތްތަކަށް ދީގެން ތަރައްގީކޮށް ސްޕޯޓްސް ފެސިލިޓީސް އެ ތަންތާގައި ޑިވެލޮޕްކޮށް ދައުލަތަށް އެ އާމްދަނީ ވަންނަ ގޮތަށް. އެ ވަންނަ އާމްދަނީ އަކީ އެ ފަންޑް ތެރެއަށް ވަންނަ އެއްޗަކަށް ހަދާފައި. އޭގެ ތެެރެއިން އަޅުގަނޑުމެން ކުޅިވަރަށް ހަރަދުކުރަމުން ގެންދާ ގޮތަށް،" މަހުލޫފް ވިދާޅުވި އެވެ.\nއޭނާ ވިދާޅުވީ ސްޕޯޓްސް ކޯޕަރޭޝަނަކީ ތިން އަހަރު ތެރޭ އަމިއްލަފައި މައްޗަށް ތެދުވަންޖެހޭ ބައެއް ކަމަށާއި އަދިވެސް އެކަން ނުކުރެވި އޮތްއިރު އެ ކޯޕަރޭޝަން އޮތީ ފުދޭ ވަރަކަށް ހަރަދު ހިނގާ އޭގެ ބޭނުން ނުހިފޭ ތަނެއްގެ ގޮތުގައި ކަމަށެވެ.\nސްޕޯޓްސް ކޯޕަރޭޝަނުން މަޖިލިސް ކޮމިޓީ އަށް ހާޒިރުވިއިރު އެ ކޯޕަރޭޝަނުން ވަނީ ކުރިއަށް އޮތްތަނުގައި އެ ތަނުން ކުރަން އޮތް ބައެއް މަސައްކަތްތައް ހިއްސާކޮށްފަ އެވެ. އެ ގޮތުން ހުޅުމާލެ އިން ބޮޑު ބިމެއް ބަލައި އެ ތަނުގައި ސްޕޯޓްސް ކޯޕަރޭޝަނުގެ މަސައްކަތްތައް ކުރަން ވެސް މަޝްވަރާކުރި ކަމަށްވެ އެވެ. އެކަމަކު އެކަން ވެސް މި ވަގުތަށް މަޑުޖެހިފައި އޮތް ކަމަށް ސްޕޯޓްސް މިނިސްޓްރީން އިއްޔެ ކޮމިޓީގައި ވަނީ ބުނެފަ އެވެ.\nސްޕޯޓްސް ކޯޕަރޭޝަނުގެ ޗެއާމަނަކީ ވޮލީބޯޅަ އެސޯސިއޭޝަނުގެ ކުރީގެ ޖެނެރަލް ސެކްރެޓަރީ ހުސެއިން މުހައްމަދެވެ. އެ ކުންފުނީގެ މެނޭޖިން ޑިރެކްޓަރަކީ ކުރީގެ މަޝްހޫރު ކޯޗު އަދި ގޯލްކީޕަރު މައުރޫފް އަހުމަދު (މާއްޓޭ) އެވެ.\nކުޅިވަރާ ބެހޭ މިނިސްޓްރީގެ ފަރާތުން ސްޕޯޓްސް ކޯޕަރޭޝަނާ މިދިޔަ އަހަރުގެ ސެޕްޓެމްބަރު މަހު 61 ރަށުގެ ޖިމް ސާމާނު ގެންނަން ވަނީ ހަވާލުކޮށްފަ އެވެ. އަދި ސްޕޯޓްސް ކޯޕަރޭޝަނުން ވަނީ މި އަހަރު ސްޕޯޓްސް މާކެޓިން ކޯހެއް ވެސް ހިންގައިފަ އެވެ. އޭރު އެ ކޯޕަރޭޝަނުން ވަނީ ކުރިއަށް އޮތްތަނުގައި އިތުރު މަސައްކަތްތައް ރޭވިފައިވާ ކަމަށް ބުނެފަ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މޯލްޑިވްސް ސްޕޯޓްސް ކޯޕަރޭޝަން


Soneva Ge Konmme Muvvazzafakah Service Charge Ge Gothugai 2663 Dollar - Vaguthu\nސޮނެވާ ގްރޫޕްގެ ދަށުން ހިންގަމުން އަންނަ ސޮނެވާ ޖާނީ އަދި ސޮނެވާ ފުށީގައި މަސައްކަތް ކުރާ މުވައްޒަފުންނަށް ސާވިސް ޗާޖްގެ ގޮތުގައި ޑިސެންބަރު މަހު 2،663 ޑޮލަރު ( 41،063ރ) ދީފިއެވެ.\nއެ ކުންފުނިން ނ. އަތޮޅުގައި ހިންގާ ސޮނެވާ ޖާނީ އާއި ބ. އަތޮޅުގައި ހިންގާ ސޮނެވާ ފުށީގައި މަސައްކަތް ކުރާ މުވަްްޒަފުންނަށް ސާވިސް ޗާޖުގެ ގޮތުގައި މިދިޔަ މަހު 2،663 ޑޮލަރު ދިންއިރު، މިއީ ދެ ރިސޯޓް އެއްކޮށްލައިގެން ލިބުނު އާމްދަނީ ބަހާލައިގެން ކޮންމެ މުވައްޒަފަކަށް ވީ ވަރެވެ.\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ހުޅުވާލީ ޖުލައި 15 ވަނަ ދުވަހު އެވެ. އޭގެ ފަހުން ރާއްޖެ އަންނަ ފަތުރުވެރިންގެ އަދަދުތައް އިތުރުވެފައިވާއިރު, ޑިސެންބަރު މަހު އެކަނި އެއްލައްކަ އާ ގާތް ކުރާ އަދަދަކަށް ރާއްޖެއަށް ފަތުރުވެރިން އައިސްފައި ވެއެވެ.\nސޮނެވާ ޖާނީ އާއި ސޮނެވާ ފުއްޓަކީ ފުދޭވަރަކަށް ގިނައިން ފަތުރުވެރިން އަންނަ ދެ ރިސޯޓެވެ.\nރާއްޖެ އިން ދެވަނަ އަށް އެންމެ ގިނައިން ސާވިސް ޗާޖް ދީފައި ވަނީ ވެލާ ޕްރައިވެޓް އައިލެންޑުންނެވެ. އެ ރިސޯޓުން ކޮންމެ މުވައްޒަފަކަށް 1،832 ޑޮލަރު ދީފައިވެ އެވެ.\nޖެނުއަރީ 5, 2021 18:14\nޖެނުއަރީ 5, 2021 20:41\nރިސޯޓްތަކުގެ މުވައްޒަފުން ރެޔާ ދުވަލު ކުރާ ބުރަ މަސައްކަތަކީ އަހަރަކު އެއްފަހަރު މިހެން ލިބޭ ޑޮލަރުކޮޅަކުން އަގު އަދާ ކުރެވޭނެ މަސައްކަތެއް ނޫނެވެ. މުޅި ދިވެހި ދަޢުލަތަށް ލިބޭ ގިނަ ޢަދަދެއްގެ ފައިސާ ބިނާވަނީ ރިސޯޓް މުވައްޒަފުން އަނބިދަރީންނާ ދުރުގައި ވާ ޤުރުބާނީގެ މައްޗަށެވެ.\nޖެނުއަރީ 6, 2021 09:50\nމާލެ އަތޮޅު ވަރު ރިސޯޓު ގައި ޑިސެންބަރު މަހު ގެސްޓުން 100% އާއި 90% ދެމެދު އުޅުން 90% ޕަސެންޓައް ވުރެން ދައްނުވޭ.. 10 އާއި 12، 13 ގަޑީ އިރު މަސައްކަތް ކުރަން ޖެހޭ އެކަމަކު ސާވިސް ޗާޖް ގޮތުގައި ދިނީ 393 ޑޮލަރު މިއީ އިންސާފުތޯ...\nޖެނުއަރީ 5, 2021 20:59


Details: Raees Nasheedh ge jalu hukum Supreme Courtun baathil kohfi\nރައީސް ނަޝީދު މިއަދު ހެނދުނު ސުޕްރީމް ކޯޓަށް ވަޑައިގަންނަވަނީ --\nކުރީގެ ރައީސް މުހައްމަދު ނަޝީދުގެ މައްޗަށް އިއްވާފައިވާ 13 އަހަރުގެ ޖަލު ހުކުމް ބާތިލްކޮށް، އެމަނިކުފާނު މިއަދު ސުޕްރީމް ކޯޓުން މިނިވަންކޮށްފި އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ކުރިމިނަލް ކޯޓްގެ އޭރުގެ އިސްގާޒީ އަބްދުﷲ މުހައްމަދު ސިފައިން މަދުވެރިކޮށް ހައްޔަރުކުރި މައްސަލައިގައި ޓެރަރިޒަމްގެ ކުށް ސާބިތުވެ އެމަނިކުފާނު 13 އަހަރަށް ޖަލަށް ލުމަށް ހުކުމް ކުރީ މާޗް 15، 2015ގަ އެވެ. އަދި އެ ހުކުމަށް ހައިކޯޓާއި ސުޕްރީމް ކޯޓުން ވެސް މީގެ ކުރިން ތާއީދުކޮށްފައިވެ އެވެ. އެހެން ނަމަވެސް ސުޕްރީމް ކޯޓުން އެ މައްސަލައިގައި މީގެ ކުރިން ނިހާއީ ހުކުމެއް އިއްވާފައެއް ނުވެ އެވެ.\nހުކުމުގެ ދަށުން ދުވަސްކޮޅެއްގައި މާފުށީ ޖަލުގައި ހުންނެވުމަށް ފަހު، އެމަނިކުފާނު ބޭސްފަރުވާއަށް އިނގިރޭސިވިލާތަށް ވަޑައިގެން އެނބުރި އައިސްފައެއް ނުވެ އެވެ. އދ ގެ ވޯކިން ގްރޫޕަށް އެމަނިކުފާނުގެ ޖަލު ހުކުމުގެ މައްސަލަ ހުށަހެޅުމުން އެ މައްސަލަ ބަލައި އެ ޖަމާއަތުން ބުނެފައި ވަނީ، އެމަނިކުފާނުގެ ޝަރީއަތް ހިންގީ އިޖުރާއަތްތަކާ ހިލާފަށް ކަމަށާއި އެހެން ކަމުން އެމަނިކުފާނު މިނިވަންކޮށް ހިފަހައްޓާފައިވާ ހުރިހާ ހައްގެއް އެމަނިކުފާނަށް ލިބިދޭން ޖެހޭ ކަމަށެވެ.\nރިޔާސީ އިންތިހާބު، އިބްރާހިމް މުހައްމަދު ސޯލިހު ކާމިޔާބު ކުރެއްވުމާއެކު އެމަނިކުފާނު އެނބުރި ރާއްޖެ ވަޑައިގަންނަވަން ނިންމެވުމުން ޕްރޮސިކިއުޓާ ޖެނަރަލް، ޕީޖީގެ ފަރާތުން އެ މައްސަލަ ރިވިއު ކޮށްދިނުމަށް ސުޕްރީމް ކޯޓްގައި އެދުނެވެ. އަދި އެ ކޯޓުން ވަގުތީ އަމުރެއް ނެރުނީ، ކުރިން އިއްވާފައިވާ ހުކުމާ ގުޅިގެން އެއްވެސް ފަރާތަކުން އެމަނިކުފާނުގެ މައްޗަށް އެއްވެސް ކަހަލަ ފިޔަވަޅެއް ނޭޅުމަށެވެ.\nހުކުމް ރިވިއު ކުރަން ހުށަހެޅި މައްސަލާގައި މިއަދު ސުޕްރީމް ކޯޓުން އިއްވި ހުކުމްގައި ކަނޑައެޅީ، ރައީސް ނަޝީދުގެ މައްޗަށް ދައުވާ އުފުލާފައިވަނީ ވެސް ބާތިލް އިޖުރާއަތެއްގެ މައްޗަށް ކަމަށާއި އެހެންވެ، އޭގެ ދަށުން ހިނގާފައިވާ ކޮންމެ ކަމަކީ ވެސް ބާތިލް ކަމެއް ކަމަށެވެ.\nމައްސަލަ ބެއްލެވީ ކޯޓުގެ ތިން ފަނޑިޔާރުންގެ ބެންޗަކުންނެވެ. ބެންޗްގައި ތިއްބެވީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފް އަދި ފަނޑިޔާރު އާދަމް މުހައްމަދު އަބްދުﷲ އެވެ. ޝަރީއަތުގެ އަޑުއެހުމަށް ރައީސް ނަޝީދު ވެސް ވަޑައިގެންނެވިި އެވެ. ހުދު ކުލައިގެ ގަމީހަކާއި ނޫކުލަ ޓައީއެއް ތުރު ކުރައްވައިގެން އިންނެވި ރައީސް ނަޝީދު ގެންދެވީ ހުކުމްގެ މުހިންމު ނުކުތާތައް އަމިއްލައަށް ނޯޓް ކުރައްވަމުންނެވެ. އަރިހުގައި އެމަނިކުފާނުގެ ދެ ވަކީލުން ކަމަށްވާ ހިސާން ހުސެއިން އާއި ސަފާ ޝަރީފް ތިއްބެވެ. މިއަދުގެ އަޑުއެހުން އަޑުއައްސަވަން ރައީސް ނަޝީދުގެ ބައިނަލްއަގްވާމީ ވަކީލް ޖެރަޑް ޖެންސާ ވެސް ވަޑައިގެންނެވި އެވެ. އަދި އެމްޑީޕީގެ އިސް ބޭފުޅުން ވެސް ތިއްބެވެ.\nތިން ފަނޑިޔާރުންގެ އިއްތިފާގުން އިއްވެވި ހުކުމްގައި ބުނީ، ފުލުހުންގެ ޒިންމާތަކާއި މަސައްކަތަށް މަގާމުގެ ބޭނުންކޮށްގެން ހުރަސް އަޅަމުން އަބްދުﷲ ގާޒީ ގެންދެވި ކަމަށް އޭރު ފުލުހުން ބުނެފައިވާ ކަމަށާއި އެކަމުގައި ފިޔަވަޅު އަޅައިދިނުމަށް ޖުޑީޝަލް ސާވިސް ކޮމިޝަންގައި ވެސް އެދުނު ކަމަށެވެ. ނަމަވެސް ފިޔަވަޅެއް އަޅާފައިނުވާތީ ފުލުހުން، ސިފައިންގެ ކިބައިން އެހީތެރިކަމަށް އެދުނެވެ. ހުކުމްގައި ފާހަގަކުރި ގޮތުން އަބްދުﷲ ގާޒީ، ގިރިފުއްޓަށް ގެންގޮސްފައިވަނީ އެ އެދުމުގެ މަތިން، ދައުލަތް ނެގެހެއްޓުމަށް އެހީވުމުގެ ގޮތުންކަން ސަފައިން އޭރު ނެރުނު ނޫސް ބަޔާނުގައި އެނގެން އޮންނަ ކަމަށެވެ.\nއެކަން ކޮށްފައިވަނީ ގާނޫނު އަސާސީއިންނާއި ސިފައިންގެ ގާނޫނުގެ ދަށުން ލިބޭ ބާރާއި އިހްތިޔާރުގެ ދަށުން ކަމަށާއި އެއީ ކިޑްނެޕްކުރުން ނުވަތަ ރަހީނުކުރުން ފަދަ ކުށެއް ކަމަށް ނުހެދޭނެ ކަމަށް ހުކުމްގައިވެ އެވެ. ރައީސް ނަޝީދުގެ މައްޗަށް ދައުވާ އުފުލީ ޓެރަރިޒަމްގެ ގާނޫނުގެ ދަށުން އެ ކުށްތައް ކުރި ކަމަށް ބުނެ އެވެ.\nހުކުމްގައި ބުނީ، އަބްދުﷲ ގާޒީ ހައްޔަރުކުރުމަށް ސިފައިން ހިންގި އަމަލަކީ މަސްއޫލިއްޔަތު ލިބިގެން ނުވާ އަމަލެއް ކަމަށެވެ. އެކަމަކީ ސިފައިންގެ އެންމެ އިސްވެރިޔާ އަދި އެހެން ވެސް ފަރުދީ ގޮތުން ލިބޭ ގާނޫނީ އިހްތިޔާރުގެ ބޭރުން ކޮށްފައިވާ އަމަލެއް ނޫން ކަމަށެވެ.\nއެހެންނަމަވެސް، އަބްދުﷲ ގާޒީ ހައްޔަރުކުރުމުގައި ސިފައިން ފުރިހަމަ ކުރަންޖެހޭ އިޖުރާއަތްތައް ފުރިހަމަ ކޮށްފައިނުވާ ކަމަށް ހުކުމްގައި ފާހަގަކޮށްފައިވެ އެވެ. ގާޒީއަކު ހައްޔަރުކުރާނަމަ އެ ކޯޓަށްވުރެ މަތީ ކޯޓެއްގެ އަމުރެއް ބޭނުންވާނެ ކަމަށާއި އެ އިޖުރާއަތު އެ މައްސަލާގައި ފުރިހަމަކޮށްފައިނުވާ ކަމަށެވެ. އެހެންވެ އެ އަމަލަކީ ސިފައިން ހިންގާފައިވާ ބާތިލް އަމަލެއް ކަމަށް ހުކުމްގައި ކަނޑައެޅި އެވެ. އެކަމަކު، އެއީ ޓެރަރިޒަމްގެ ކުށަކަށް ވާނެ ހަމައެއް ނެތް ކަމަށް ވެސް ހުކުމްގައި ބަޔާންކުރި އެވެ.\nތިން ފަނޑިޔާރުގެ ހުކުމްގައި އިތުރަށް ބަޔާންކޮށްފައިވާ ގޮތުގައި ޖިނާއީ ކުށެއްގެ ތުހުމަތުކުރާނަމަ، އެއީ ގާނޫނެއްގައި ބަޔާންކޮށް، އަދަބު ކަނޑައަޅާފައިވާ އަމަލެއް ހިންގައިގެން ކުރާ ތުހުމަތަކަށް ނުވަތަ ދައުވާއަކަށް ވާން ޖެހޭނެ ކަމަށެވެ. ނަމަވެސް ރައީސް ނަޝީދުގެ މައްސަލާގައި ސިފައިންގެ ގާނޫނުގެ ދަށުން ކޮށްފައިވާ ކަމެއް، ޓެރަރިޒަމްގެ ކުށަކަށް ހަދައި، ރައީސް ނަޝީދުގެ މައްޗަށް ދައުވާ އުފުލާފައިވަނީ ޕީޖީއިން ހިންގި ބާތިލް އިޖުރާއަތެއްގެ މައްޗަށް ކަމަށް ވެސް ހުކުމްގައިވެ އެވެ.\nދައުވާ އުފުލާއިރު އެކަންކަމަށް ބެލުމަކީ ޕީޖީގެ ޒިންމާއަކަށްވާއިރު، ކުރިމިނަލް ކޯޓުގައި ދައުވާ އުފުލުމުން މަދަނީ ގޮތުން މައްސަލަ ކުރިއަށް ގެންދިޔުމުގައި ދައުވާ އުފުލާފައިވަނީ ސައްހަކޮށްތޯ ކޯޓުން ވެސް ކަށަވަރުކުރަން ޖެހޭނެ ކަމަށް ހުކުމްގައިވެ އެވެ. ނަމަވެސް ކުރިމިނަލް ކޯޓުގައި ރައީސް ނަޝީދުގެ ޝަރީއަތް ހިންގީ ދައުވާ ސައްހަތޯ ބެލުމެއް ނެތި ކަމަށެވެ. އެހެންވެ، އެ މައްސަލަ ފެށިގެން އައިސްފައިވަނީ ބާތިލް އިޖުރާއަތްތަކެއްގެ މައްޗަށް ކަމަށާއި ބާތިލް އިޖުރާއަތެއްގެ މައްޗަށް ތަރުތީބުވަމުން އަންނަ ކޮންމެ ކަމަކީ ބާތިލް ކަމަކަށް ވާނެ ކަމަށް ހުކުމްގައި ބުންޏެވެ.\nދަށު ކޯޓުން އިއްވާ ހުކުމްތައް އިސްތިއުނާފު ކުރުމަކީ ދެ ފަރާތަށް ވެސް ލިބޭ ހައްގަކަށްވާއިރު ރައީސް ނަޝީދުގެ ފަރާތުން އެއްވެސް މަރުހަލާއެއްގައި އެ ހައްގުގެ ބޭނުން ނުކުރާކަން ހުކުމްގައި ފާހަގަކުރި އެވެ. ހުކުމް ކަށަވަރުކުރަން ހައިކޯޓަށާއި ސުޕްރީމް ކޯޓަށް ވެސް ހުށަހެޅީ ޕީޖީއިންނެވެ. ހައިކޯޓުން ވެސް ސުޕްރީމް ކޯޓުން ވެސް ވަނީ ހުކުމް ރަނގަޅު ކަމަށް ކުރިން ނިންމާފަ އެވެ. ނަމަވެސް މިއަދުގެ ހުކުމްގައި ބުނީ އެ މައްސަލާގައި ފައިސަލާކުރުވަނިވި ހުކުމެއް އިސްތިއުނާފީ މަރުހަލާގައި އިއްވާފައިނުވާ ކަމަށެވެ.\nހައިކޯޓުގައި ބަލާފައިވަނީ ރައީސް ނަޝީދުގެ ޝަރީއަތް ކުރިއަށް ދިޔައީ ސައްހަ އިޖުރާއަތްތަކެއްގެ މައްޗަށްތޯ ކަމަށާއި ނަމަވެސް އެ މައްސަލާގައި އެންމެ ފުރަތަމަ ދައުވާ އުފުލުމާއި ދައުވާ ހުށަހެޅުން ވެސް ކުރިއަށް ގޮސްފައިވަނީ ބާތިލް އިޖުރާއަތްތަކެއްގެ މައްޗަށްކަން ހުކުމްގައި ފާހަގަކުރި އެވެ.\nމުޅި މުޖުތަމައުގެ މަސްލަހަތު ހިމެނޭ މައްސަލަތަކާއި އިޖުރާއަތްތައް ގޯސް ކަމަށް ފާހަގަވާ މައްސަލަަތައް ރިވިއުކޮށް ދޭން އެދުމަކީ ޕީޖީއަށް ލިބިގެންވާ ބާރެއް ކަމަށާއި އަދުލުއިންސާފު ގާއިމް ކުރުމަށް އެެއީ މުހިންމު ކަމެއް ކަމަށް ވެސް ހުކުމްގައި ބުންޏެވެ. އެއީ އިސްލާމީ ފިގުހާއި ގައުމުތަކުގެ ޝަރުއީ ނިޒާމްތަކުން ވެސް ފެންނަ އޮތް ކަމެއް ކަމަށެވެ. މައްސަލަތައް ރިވިއު ނުކުރެވޭ ގޮތަށް އޮންނަނަމަ އެއީ އަދުލުއިންސާފު ގާއިމް ކުރުމަށް އެޅޭ ހުރަހެއް ކަމަށް ވެސް ފާހަގަކޮށްފައިވެ އެވެ.\nއެ ސަބަބުތައް އެހެން ހުރުމުން ރައީސް ނަޝީދުގެ މައްޗަށް އިއްވާފައިވާ 13 އަހަރުގެ ޖަލު ހުކުމަކީ އެންމެ ފުރަތަމަ ވެސް ބާތިލް އިޖުރާއަތްތަކެއްގެ މަތިން ފެށިގެން އައީ މައްސަލައަކަށްވާތީ އެ ހުކުމަކީ ބާތިލް ހުކުމެއް ކަމަށް ކަނޑައަޅާފަ އެވެ.\nރައީސް ނަޝީދުގެ ހުކުމް ބާތިލްކުރި، އެމަނިކުފާނުގެ ސަޕޯޓަރުން ސުޕްރީމް ކޯޓުގެ ބޭރުގައި އުފާ ފާޅުކުރަމުން ދިޔަ އެވެ. ކޯޓުން ނުކުންނަވާ އެމަނިކުފާނު ވަނީ ސަޕޯޓަރުންނަށާއި ގާނޫނީ ޓީމަށް ޝުކުރު އަދާކުރައްވާފަ އެވެ. ރައީސް ނަޝީދު ވިދާޅުވި ގޮތުގައި، ހުކުމް ބާތިލް ވެގެން ދިޔައީ ދިވެހި ރައްޔިތުން ދެއްކި ހިތްވަރުގެ ސަބަބުންނެވެ.\nރައީސް މުހައްމަދު ނަޝީދު އެމްޑީޕީ ސުޕްރީމް ކޯޓް + ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް ހައިކޯޓް


Junior College Elhumaai Gulhey Mashvaraa Kohfi - Vaguthu\n7 ގަޑިއިރު ކުރިން ( ޖޫން 4, 2021 )\nޖޫނިއާ ކޮލެޖް އެޅުމާއި ގުޅޭ ގޮތުން ބޭއްވި މަޝްވަރާ ބައްދަލުވުމުގެ ތެރެއިން\nޖޫނިއާ ކޮލެޖް އަދި ސްޓޭޓް އޮފް ދި އާޓް ޓިވެޓް ސެންޓަރުތައް ގާއިމް ކުރުމާއި ބެހޭ ގޮތުން ކައުންސިލްތަކާއި އެދާއިރާތަކަށް ނިސްބަތްވާ މަޖްލިސް މެމްބަރުންނާއިއެކު ހަޔާ އެޑިއުކޭޝަން މިނިސްޓަރު ޑރ.އިބްރާހިމް ހަސަން އިއްޔެ ބައްދަލުކުރައްވައިފިއެވެ.\nވާޗުއަލްކޮށް ކުރިއަށް ދިޔަ ބައްދަލުވުމުގައި އަލަށް އިންތިހާބުވި ކައުންސިލްތަކުގެ މެމްބަރުންނަށް މި ޕްރޮޖެކްޓް ހިނގާ ގޮތުގެ ތަފްސީލް އަދި މި ޕްރޮޖެކްޓްގެ މަގްސަދާއި ބެހޭގޮތުން މިނިސްޓަރު އަލިއަޅުވާލާ ވާހަކަދެއްކެވިއެވެ.\nއެ ޕްރޮޖެކްޓަކީ މީހުން ބިނާ ކުރުމުގެ ގޮތުން ރަށްރަށުގެ އަދި އަތޮޅުތަކުގެ މުސްތަގްބަލަށް ކުރެވޭ ވަރަށް ބޮޑު އުއްމީދީ މަސައްކަތަކަށް ވެގެންދާނެކަމަށްވެސް ފާހަގަކުރެއްވިއެވެ.\nއަދި ޖޫނިއަރ ކޮލްޖް އާއި ޓިވެޓް ސެންތަރުތައް ގާއިމްވެމެންދާނީ ޓެކްނިކަލް އެންޑް ވޮކޭޝަނަލް ޓްރެއިނިންގް އަތޮޅު ތެރޭގައި ފަހި ކުރުމަށް ޕަބްލިކް-ޕްރައިވެޓް ޕާޓްނާޝިޕް އުސޫލުންކުރެވޭ މަސައްކަތެއްގެ ގޮތުންކަމަށް ވެސް މިނިސްޓަރު ވިދާޅުވިއެވެ.\nޖޫނިއަރ ކޮލެޖް، ސްޓޭޓް އޮފް ދި އާޓް ޓިވެޓް ސެންޓަރުތައް އަދި ޕޮލިޓެކްނިކް ކެމްޕަހެއް ރާއްޖޭގެ އެކި ސަރަޙައްދު ތަކުގައި އެޅުމަށް ހަމަޖެހިފައިވެއެވެ.\nޖޫނިއަރ ކޮލެޖް ގާއިމްކުރާނީ ހއ. ދިއްދޫ އަދި ނ.ކެނދިކުޅުދޫގައެވެ. ޕޮލިޓެކްނިކް ކ.ތުލުސްދޫ ހިންގުން ޕްރައިވެޓް ޕާޓީއަކާ ހަވާލު ކުރުމާއި ސްޓޭޓް އޮފް ދި އާޓް ޓިވެޓް ސެންޓަރު ފުވައްމުލައް ސިޓީ، ކުޅުދުއްފުށި ސިޓީ، އަދި ރ.އަލިފުށި ގައި ގާއިމްކުރުން ހިމެނެއެވެ.\nމިކަންކަމަކީ މަތީ ތައުލީމާއި ތަމްރީންގެ އާ ހަރުފަތަކަށް ގެންދިއުމަށް ކުރެވޭ ސިލްސިލާ މަސައްކަތްތަކުގެ ތެރެއިން ސަރުކާރުން ވަރަށް ބޮޑު އަހައްމިއްޔަތުކަމެއް ދީގެން ކުރަމުންދާ މަސއްކަތެއްކަންވެސް ޑރ އިބްރާހިމް ހަސަން ފާހަގަކުރެއްވިއެވެ.\nއަދި މި އިންސްޓިއުޓްތައް ގާއިމްކުރެވޭނީ ދަނާލަކާއި އެކުގައި ކަމާއި މި ޒަމާނުގައި ދަނާލެއް ނެތްނަމަ އެހެން ރަށްރަށުން އަންނަ ކުދިންނަށް އެތަނުގައި ތިބެގެން ތައުލީމް ހާސިލް ކުރުންފަދަ ކަންކަމެއް ނުކުރެވޭނެތީވެ، ދެމެހެއްޓެނިވި ގޮތެއްގައި ކުރިއަށް ދިއުމަށް މިކަހަލަ އިންސްޓިޓިއުޓްތައް ހެދިގެން ދާއިރު ދަނާލެއްގެ ހިދުމަތް ބޭނުންވާކަމަށްވެސް ވިދާޅުވިއެވެ.\nއަދި އިންވެސްޓަރުންނަށް ޢިމާރާތް އަޅަންދޭ ބިމުގައި އިތުރަށް ރެވެނިއު ޖެނެރޭޓް ކުރުމަށް އެހެނިހެން ކަންކަން ކުރެވިދާނެ ކަން ވެސް މިނިސްޓަރ ފާހަގަކުރެއްވިއެވެ.\nކައުސިލްތަކުގެ މެމްބަރުން ފާހަގަކުރެއްވި ގޮތުގައި މިއީ ރަށްރަރަށުގެ ވަރަށް ތާއީދުކުރާ އަދި ރަށުގެ އުމްރާނީ އަދި އިޖްތިމާއީ ތަރައްގީ ކުރިއަރައިގެންދާނެ ފަދަ މުހިންމު ޕްރޮޖެކްޓެއްގެ ގޮތުގައެވެ.\nމި ޕްރޮޖެކްޓްތައް ކާމިޔާބުކަމާއިއެކު ފުރިހަމަކުރުމަށް ދެވެން އޮތް ހުރިހާ އެއްބާރުލުމުއް ދެއްވާނެކަމުގެ ފުރިހަމަ ޔަގީންކަންވެސް ކައުންސިލްތަކުގެ މެމްބަރުން ދެއްވިއެވެ.\nއިނގިރޭސި ވިލާތާއި އެކު ސްކޯލާޝިޕް އެއްބަސްވުމުގައި ރާއްޖެއިން ސޮއިކޮށްފި\nޖޫން 4, 2021 12:10\nސަރުކާރު މައި ޔުނިވަރސިޓީގެ ފަސް ކެމްޕަސް މިހާރުވެސް މާލެ، ކުޅުދުއްފުށި، ލ. ގަން. ތިނަދޫ، އައްޑޫގައި. މީގެ ބޭރުން އެމްއެން ޔޫގަ ހަދާފަ އެބަހުރި އައުޓްރީޗް ސެންޓަރުތައް ބައެއް އެހެނިހެން އަތޮޅުތަކުގައި. ސަރުކާރުގެ އިސްލާމިކް ޔުނިވަސިޓީ ކެމްޕަސް ތައް އަތޮޅުތަކުގައި. ސަރުކާރުގެ ޓިވެޓްތައް އަތޮޅުތަކުގައި.\nއަމިއްލަ ފަރާތްތަކުގެ ކޮލެޖު ތައް އަތޮޅުތަކުގައި.\nދެން ކކިޔަވްން މިދަނީ ކޮން ބައެއް؟ ބަންގްލާދޭޝް އިން ކުދީން ގެންނަން ވީނުން ކިޔަވާދޭން.\nދެން ކކިޔަވްން މިދަނީ ކޮން ބައެއް؟ ބަންގްލާދޭޝް އިން ކުދީން ގެންނަން ވީނުން ކިޔަވާދޭން


REPORT: Covid-19 Ah Nassi, Ekamaku Dhivehi2Zuvaanun Undhagulaa Thakuleefuga! - Vaguthu\nކޮވިޑް-19 އަށް ނައްސި، އެކަމަކު ދެ ޒުވާނުން އުނދަގުލާއި ތަކުލީފުގައި!\nހދ. އަތޮޅަށް އުފަން އިބްރާހިމް ނިޔާޒާއި ށ. އަތޮޅަށް އުފަން އިބްރާހިމް ސުނިލްއަކީ މާލޭގައި ގެއަކުން ކޮޓަރިއެއް ހިފައިގެން ދިރިއުޅެމުންދާ ދެ ޒުވާނުންނެވެ. މާލޭގެ ފިހާރައެއްގައި މަސައްކަތް ކުރަމުން އަންނަ ދެ ޒުވާނުންގެ ތެރެއިން އެކަކަކީ ކޮވިޑް-19 ގެ އަލާމާތްތައް ފެނުނު ޒުވާނެކެވެ. އެމީހުންގެ ނަތީޖާތައް ނައްސިވި ކަމުގައި ވިޔަސް، ހިތްހަމަޖެހުން ލިބުނީކީ ނޫނެވެ. ބަދަލުގައި ދިމާވީ އުނދަގުލާއި ތަކުލީފެވެ.\nމާލޭގައި ކޮވިޑް-19 ފެތުރިފައިވާތީ ކަމާބެހޭ ފަރާތްތަކުން އިރުޝާދު ދީފައި ވަނީ ލަސްނުކޮށް އެކަން އެންގުމަށެވެ. އަދި ބަލީގެ އަލާމާތްތައް ހުރި ނަމަ، ސުންކު ނަގައި ތަންތަން މޮނިޓަރިން ހާލަތަށް ގެނައިމާއި މީހުން އެކަހެރި ކުރުމަކީ މިއަދު ދިވެހި މުޖުތަމައުގެ އާދައެވެ.\nއެކަމަކު ކޮވިޑް-19 އާއި ގުޅޭ ގޮތުން ބައެއް އިންތިޒާމްތައް ރޭވިފައިވާ ގޮތުން އެތައް ދަތިތަކަކާ އާއްމުންނަށް ވަނީ ކުރިމަތިލާން ޖެހިފައެވެ.\nކޮވިޑް-19 އަށް ޓެސްޓް ކުރި ދެ ޒުވާނާ ވެސް ދަތިތަކާ ކުރިމަތިލާން ޖެހުނެވެ.\nއެ ދެ މީހުންގެ ތެރެއިން ނިޔާޒްގެ ގައިން އަލާމާތްތައް ފެންނަން ފެށީ މިދިޔަ މެއި މަހުގެ 24 ވަނަ ދުވަހުއެވެ. އެގޮތުން ހުން އައިސް ރޯގާ ޖެހުމުގެ އަލާމާތްތައް ގައިން ފެނުނެވެ. އެ ރޭ ބޭސް ކައިގެން ނިދުމުން ޖެހިގެން އައި ދުވަހުގެ ހެނދުނު ހުމުގެ އަސަރު ކުޑަވިއެވެ.\nނަމަވެސް އެ ދުވަހުގެ ހަވީރު ހުން އައިސް ނޭވާ ކުރުވާ ގޮތް ވުމުން މަސައްކަތުގައި އުޅެފައި އަނބުރާ ގެއަށް އައީއެވެ.\n"ދެން 26 ވަނަ ދުވަހު ހެނދުނު އަަހަރުމެން ގުޅީ އެޗްޕީއޭއަށް. ގުޅިމަ ބުނީ ތިން ދުވަސް ވާނެއޭ ސުންކު ނަގަން އަންނަން. ދެން ތިން ދުވަސް ވަންދެން މަޑު ނުކުރަން ވެގެން އަމިއްލަ އަށް ދިޔައީ މާލޭ ސްވިމިން ޓްރެކް ކައިރީގައި ހުރި ދަތުރުވެރިންގެ ފްލޫ ކްލިނިކްއަށް. ގޮސް ސުންކު ނެގީ. އިތުރަށް ގޯސްވާ ވާހަކަ ވެސް ބުނިން. އަވަސް ކުރަން ރިކުއެސްޓް ކުރިން. ދެން އަވަސް ނުވީމަ ދިޔައީ ފްލޫ ކްލިނިކަށް." ނިޔާޒް ކިޔާދިނެވެ.\nޓެސްޓްގެ ނަތީޖާ ނައްސި: އެކަމަކު އޮޅުން ބޮޅުން ބޮޑު\nފްލޫ ކްލިނިކަށް މިދިޔަ މަހުގެ 26 ވަނަ ދުވަހު ހެނދުނު ގޮސް ޓެސްޓް ހެދުމުން އެ ޓެސްޓުގެ ނަތީޖާ ޖެހިގެން އައި 27 ވަނަ ދުވަހު ލިބުނެވެ. ސުނިލް އާއި ނިޔާޒް އާއި އުޅެމުން އައީ އެއްތަނެއްގައި ކަމަށް ވާތީ، އަލާމާތްތައް ފެނުނީ ހަމައެކަނި ނިޔާޒްގެ ގައިން ކަމަށް ވީ ނަމަވެސް ދެ މީހުން ވެސް ވަނީ ކޮވިޑް-19 އަށް ޓެސްޓްކޮށްފައެވެ.\nޖެހިގެން އައި ދުވަހު ޓެސްޓްގެ ނަތީޖާ ލިބުނު އިރު، ދެ މީހުން ވެސް ކޮވިޑް-19 އަށް ނައްސިއެވެ.\nނަމަވެސް ދެން އައީ އޮޅުން ބޮޅުން ބޮޑު ދުވަސްތަކެކެވެ.\n" އެޗްޕީއޭއިން ގުޅާފަ ބުނީ ނައްސިއޭ ދެ މީހުން ވެސް. ދެން އެ ދުވަހު ޑާޓާ ހުރީ ހުސްވެފައި ފޯނުގައި. ނައްސި އޭ ބުނީމަ ދެމީހުން ދިޔައީ ޑިއުޓީއަށް. ގޮސް ޑިއުޓީ ނިިމެނިކޮށް ފޯނަށް ޑާޓާ އެޅީ. އެޅި އިރު އެޗްޕީއޭއިން މި އޮންނަނީ ފޮނުވާފަ ގެ މޮނިޓަ ކުރި ކަމުގެ ލިޔުމެއް. އެ ލިޔުން ފޮނުވީ އަހަންނަށް އެކަނި. 27 ގެ ރޭގަނޑު 11 ހާއިރު ފޮނުވާފަ އިނީ." ނިޔާޒް ކިޔައިދިނެވެ.\nއޭގެ ކުރިން އެ ދެ މީހުން ކޮވިޑް-19 އަށް ނައްސިކަން އަންގަން ގުޅި އިރު އެޗްޕީއޭއިން އެ ދެ މީހުން ކުރެ އެއްވެސް މީހެއް ގާތު، ގެ މޮނިޓަރިން އަށް ލާ ވާހަކަ ބުނެފައެއް ނުވެއެވެ. އަދި އިދާރީ ގޮތުން ސާފުކޮށްދޭން ޖެހޭ ކަންކަން ސާފު ނުވާކަމަށް ވެސް ނިޔާޒް ބުންޏެވެ.\n" އެޗްޕީއޭއިން ގުޅި 28 ގައި ސުންކު ނަގަން. އަހަރުމެން ބުނިން ނަތީޖާ ވެސް ލިބިއްޖެއޭ. އެޗްޕީއޭ އިން މިގެ މޮނިޓަރިންއަށް ލީ ވާހަކަ ވައިބަ ކުރި. އެކަަމަކު ގޭ ބޭރަކު ނެތް އެއްވެސް ލިޔުމެއް. އެކަމާއި ސުވާލު ކުރުމުން ޖަވާބެއް ނުދޭ. ދެން އެހެން އޮއްވައި ޖޫން އެކެއްގައި އަނެއްކާ ފޮނުވި މެއިލް އެއް 26 އިން ފެށިގެން ދެ މީހުން އައިސޮލޭޝަން އަށް ލީކަމަށް." ނިޔާޒް ބުންޏެވެ.\nއެ މެއިލް އާ ގުޅޭ ގޮތުން ސުނިލް ބުނީ އޭގެ ކުރިން ގެ މޮނިޓަ ކުރިކަމުގެ ލިޔުން ވެސް އޭނާ އަށް ފޮނުވާފައި ނުވާކަމަށެވެ.\n"އެޗްޕީއޭއަށް 26 ގައި ގުޅީމަ ބުނި އިދާރީ އޮޅުމަކަށްވެދާނެއޭ. މިސް ކޮމިއުނިކޭޝަންއަށް. ނައްސި ވިޔަސް މޮނިޓަރިންއަށް ލާން ޖެހެއޯ. އެކަމަކު އެ މެއިލްގައި އިން އައިސޮލޭޓްވުމުން އެނގެންޖެހޭ ކަންތައްތައް ލިޔެފަ ސޮއިކުރަން. އެ ލިޔުމުގަ އަހަރުމެން ލައްވާ ސޮޔެއް ނުކުރުވާ. ސޮއި ނުކުރަންޏާ އެ ލިޔުން ސައްހަ ވާނެތޯ ސުވާލުކުރުމުން އެއަށް ވެސް ޖަވާބެއް ނުދޭ،" ސުނިލް ބުންޏެވެ.\nއެކަހެރިވާން ޖެހުމުން ދެ ޒުވާނުންނަށް ކެއިން ބުއިމުގައިވެސް ދަތިތަކެއް\nކޮވިޑް-19 އަށް ކުރި ޓެސްޓް ނައްސިވި ނަމަވެސް އެ ދެ މީހުން އެކަހެރިވާން ޖެހުމުން އިތުރު ދަތިތަކާއި ދިމާވިއެވެ. އެ ދުވަސްކޮޅަކީ މަހުގެ ފަހުކޮޅަށް ވުމާއެކު ފައިސާގެ ދަތިކަން އިންތިހާއަށް ހުރުމުން ކެއިންބުއިމުގެ ކަންކަން ހަމަޖައްސަން އެ ދެ މީހުންނަށް ވަނީ ދަތިތަކާ ދިމާވެފައެވެ.\nސުނިލް ބުނީ 14 ދުވަސް ވަންދެން ވަޒީފާ އަށް ނުދެވޭތީ އެ ދެ މީހުންނަށް ފައިސާގެ ދަތިކަމާ ވަރަށް ބޮޑަށް ކުރިމަތިލާން ޖެހުނު ކަމަެވެ.\nއެކަމަށް ހައްލެއް ހޯދުމަށް ކަމާ ބެހޭ ފަރާތްތަކަށް ގުޅި ނަމަވެސް އެދެވޭ ހައްްލެއް ނުލިބުނު ކަން އޭނާ ބުންޏެވެ.\n" އެންމެ ފުރަތަމަ ގުޅީ އެޗްޕީއޭ އަށް. އެޗްޕީއޭއިން ބުނީ ޖެންޑަ ނޫނީ ޑިޒާސްޓައިންނޭ ތިކަން ހަމަޖައްސާނީ. ޑިޒާސްޓަ އަށް ދެ ފަހަރު ގުޅީމަ ނުނަގާ. ޖެންޑާ އިން ބުނީ ޖެންޑަ އިން ކެއުން ފޯރުކޮށްދެނީ ހާލުގައި ޖެހުނީމައޭ. ހޯމް ކަރަންޓީނަށް ނުކޮށްދެމޭ. އެކަމަކު އެޗްޕީއޭގެ އައިސީޕީން ކޮށްދޭނެއޭ. ދެން އެޗްޕީއޭގެ އައިސީޕީއިން ބުނީ އެމީހުންކޮށްދެނީ ޑެލިވަރީއޭ،" ސުނިލް ބުންޏެވެ.\nސުނިލް ބުނީ އޭނާ އާއި ނިޔާޒް ގޭގައި އެކަހެރިކުރުމުން ފައިސާގެ ދަތިކަން ދިމާވެ ކާނެ ގޮތެއް ނެތްކަން ކަމާއި ބެހޭ ފަރާތްތަކަށް ކިޔައިދިނުމުން ދެން އެދުނީ ރެޑްކްރެސެންޓަށް ގުޅަން ކަމަށެވެ. ރެޑްކްރެސެންޓަށް ރަސްމީކޮށް ނުގުޅި ނަމަވެސް އެތަނުގައި ހަރަކާތްތެރިވާ މީހަކަށް ގުޅުމުން އެކަމުގެ އިންތިޒާމް އޮތްގޮތް ބަލާނެ ކަމަށް ބުނުމަށް ފަހު ޚަބަރެއް ނުވާ ކަމަށް އޭނާ ބުންޏެވެ.\nއެހެންކަމުން މިހާރު ގޭގައި އެކަހެރިވެގެން ތިބި އިރު ތިބެން ޖެހިފައި ވަނީ އެއް ވަގުތު ކެއިއްޔާ އަނެއް ވަގުތު ނުކައި ކަމަށް އޭނާ ވަނީ ބުނެފައެވެ.\nކޮވިޑް-19 އާ ގުޅިގެން އައިސޮލޭޓް ކުރާ މީހުންނަށް މިފަދަ އެތައް ދަތިތަކަކާ ކުރިމަތިވާއިރު އެކަންކަން ހައްލުކޮށްދޭން މަސައްކަތް ކުރާ ކަމަށް ކަމާ ބެހޭ ފަރާތްތަކުން ވިދާޅުވެއެވެ.\nޖޫން 7, 2020 15:11\n"އެޗްޕީއޭއަށް 26 ގައި ގުޅީމަ ބުނި އިދާރީ އޮޅުމަކަށްވެދާނެއޭ. މިސް ކޮމިއުނިކޭޝަންއަށް.\nޖޫން 7, 2020 15:28\nވަރަށްދެރަ ވިލިވަރުގައި ތިބި މީހުންނަށް ކެއުން ވަރަށް ސަކަރާތް ކަމާބެހޭ ފަރާއްތަކުން ނުބަލާ ބަލަމޭ ބުނަނީ ގިނަ ދިވެހިންނަކީ ހެނދުނު ކަޅުސައިބޯ މީހުން ކަޅުސައި ފޮދެއްވެސް ވިލިވަރުގައި ތިބި މީހުއްނަށް ނުލިބޭ ...\nޖޫން 7, 2020 15:31\nތިކަހަލަ ހާލަތެއް ކުރިމަތިވެ ކަމާއިބެހޭ ފަރާތަކުން އަޅާނުލައިފިއްޔާ ބާރަށް ގޮސް ޕޮލިހަށް ދިއުން އެއްމެ ބުއްދިވެރިވާނީ. މިސަރުކާރުގެ ކަމާއިބެހޭ ފަރާތް ތަކުން ރައްޔިތުންނަށް ވަރަށް ބޮޑު ތަކުލީފް އެބަޖައްސާ.\nޖޫން 8, 2020 13:55\nއޭރުންދޯ ގަވާއިދާ ޚިލާފަށް ހުއްދަނުނަގާ ބޭރަށް ނުކުތީމާ ކުރާ ޖޫރިމާނާ 1000ރުފިޔާ ދައްކަން ޖެހޭނީ.\nޖޫން 7, 2020 15:32\nބަންގާޅިން ބަލިވެދާނެ ކަމަށް ބަލާ ސެނަހިޔައިން ސިފައިންގެ ޑޮކްޓަރުން ފޮނުވައިގެން ވިންދުބަލާދޭ. އެވެރިންނަށް ކާނާއާއި ސައިބޯންޏާ ލޯޝަން ރެޑްކުރެސެންޓުން ހޯދާދޭ ޑިސާސްޓަރ މ އޮތޯރިޓީން ވަންނާނެ ތަނާ ނިދަން މޮޅު ގޮަދަޑިދޭ. އެޗްޕީއޭއިން ބޮރޯބޮރު ހާލްބަލާނެ ނަޒުލާ\nޖޫން 7, 2020 15:45\nމިފެންނަނީ ރަސޫލާ ދުވާ ދެއްވާފަ ހުރި ސޯލިބޭ ސަރުކާރުގެ ލޮނދިކަން\nޖޫން 7, 2020 17:05\nކަލޭނެ ޢެވެސް އިންސާނުންނޭ\nކުރެވެން ހުރި ޙުރިހައި ކަމެއް އެޔޮށް ކޮށްދެނީނު\nޖޫން 7, 2020 17:53\nމިހާ ބޮޑަށް އޮޅުނީމާ ހު ރިހާ ދެ ރަޔެއް މިލިބެނީ ނިކަމެތި ރައްޔިތުމީހާ އަށް.\nޖޫން 7, 2020 18:19\nދިމާވެގެން އުޅޭ މައްސަލަ އަކީ މިކަހަލަ ތަޖުރިބާ ނެތް ސަރުކާރަކަ ނުވާވަރުގެ ބޮޑު މައްސަލަ އަކާ ދިމާވީ. ގައުމުގައި ތިބި ގާބިލް މީހުންގެ ބޭނުންކުރުމެއްވެސް ނެތް. އަގު ގެއްލިފައިވާ ޑަކުޓަރުން ތަކެއް އަރުވައިގެން ދައްކާ ވާހަކަ ވެސް ދިމައެއް ނުވޭ. ދެން އެންމެން ގޭބަންދުގައި ބޭތިއްބުމުން ކޮވިޑަށް ވުރެ މާ ނުރައްކާ ބަލިތަކާ އެބަދިމާވޭ. މިއިން ކަމަކަށްވެސް އެޓެންޑެއް ނުކުރެވޭ. އެންމެންގެ ވަޒީފާ ގެއްލިްއޖެ. މިއަށް ވެސް ދޭޖަވާބަކީ ދެވަނަ ވޭވެއްގެ ވާހަކަ. ގައުމުގައި މިހާ ރައީސުން ގިނަކަމުންވެސް ވާވަރެއްނޫން. ( ހެލްތު ވަޒީރު އެއްރައީސް، މަޖުލިސް އަނެއް ރައީސް، ދެން އަސުލު ރައީސް. ) ސުކޫލްތައް ބަންދު ކިޔަވާ ދެވެނީކީ ވެސް ނޫން. ޓެލިކުލާހޭ ކިޔައިގެން އެޔޮސްހާވާ ހަޑިއެއްވެސް. ގައުމު ހަލާކު.\nޖޫން 7, 2020 19:09\nލަދުން ބޯ ހަލާކު، ވާނުވާ ނޭގޭ ގަބިޔާ ތަކަކަށް ވެރިންކަން ދިނީމަ ވާނެ ހުރިހާކަމެއް މިހިރަފެންނަނީ.\nއެހެން ގައުމުތަކުގައި މީހުން ދިރިއުޅޭ ގޮރް އިނގެނީ ކިތައް މީހުނައްބާ؟ މިގައުމުގައި މިވަރުވާ ކަމައްޓަކައި ޝުކުރު ކުރަން ދަސްކުރަމާތޯ. އެކަކު އަނެކަކުގެ ބޮލައް ޖަހައިގެން ވާނެ ފައިދާއެއް ނެތް. ސުނާމީ އަރައިގެން ގިނަ ބަޔަކައް ގެންލުންވީއިރު އޭގެން ފިލާވަޅެއް ދަސްވި މީހުންގެ އަދަދު މަދު.\nޖޫން 7, 2020 20:46\nނުވާވަރުން ނޫޅެ އިސްތިއުފާ ދީފަ ގެއަށް ދިޔާމަ ވީނުން\nޖޫން 7, 2020 21:01\nތިކަހަލަ ބައިވަރު ކަންތައްތައް އެބަކުރޭ. އެޗްޕީއޭގެ މައްޗަށް ދަޢުވާކުރާ ހިސާބަަށް ބައެއްކަންކަން ހިނގައްޖެ. ހަމައެއްލަމައެއް ނެތި މޮނިޓަރިންނަށްވެސް ލަނީ. އެޅިހާ ބަތަކަށްރިހަ މީހުން ކަންކަން ނިންމަން ލީމާ މިކަހަލަ ކަންކަން އަންނާނެ\nޖޫން 8, 2020 00:58\nބަނބުކެޔޮ ގަހުގެ ފައިދާ އަދިކިރިޔާ މިހިރަ ފެންނަނީ ދެން ދުވަހަކަށްވުރެ ދުވަހެއް ފައިދާ ފެންނާނެ އެންމެފަހުން ރަށްޔަތުން ހަނާކޮށްލާނެ ލާރިގަނޑު ކެވިއްޖެ ދެންފައިބާ......\nޖޫން 8, 2020 02:11\nމިއޮތީ އެންމެންވެގެން ހެޔޮވެރިކަމެއް ހޯދަދީފައެއްނުން\nޖޫން 8, 2020 02:22\nއެޖެންޑާ 19 ތަފާތިވާނެ ކޮވިޑް 19


SunOnline: Jihaadhah nufurey gothah ninmi ninmun High Court in baathilu koffi\nޖިހާދަށް ނުފުރޭ ގޮތަށް ނިންމި ނިންމުން ހައިކޯޓުން ބާތިލުކޮށްފި\nނަޖާހު މަސްއޫދު 13 Jan 2021, 15:10\nމޯލްޑިވްސް އިންވެސްޓްމެންޓް ފޯރަމް 2016 ގެ ގާލާ ޖާފަތުގައި ކުރީގެ ނައިބު ރައީސް އަބްދުﷲ ޖިހާދު -- ސަން ފޮޓޯ/ މާހިލް މުހައްމަދު\nކުރީގެ ނައިބު ރައީސް އަބްދުﷲ ޖިހާދު ބޭސްފަރުވާއަށް ދުބާއީއަށް ފުރުމުގެ ހުއްދަ ނުދޭން ކްރިމިނަލް ކޯޓުން ނިންމި ނިންމުން ހައިކޯޓުން ބާތިލުކޮށްފި އެވެ.\nޖިހާދުގެ މައްޗަށް ދައުލަތުން ވަނީ ދައުލަތަށް ފައިދާއެއް ލިބެން އޮތް ކަމެއްގައި އެހެން ގޮތަކަށް އަމަލު ކުރުމުގެ ދައުވާ ކޮށްފަ އެވެ. އެ މައްސަލަ ކޯޓުގައި އޮއްވައި ޖިހާދު ވަނީ ބޭސްފަރުވާއަށް ރާއްޖެއިން ބޭރަށް ފުރަން އެދިވަޑައިގެންފަ އެވެ.\nޖިހާދު ރާއްޖެއިން ބޭރަށް ފުރަން ކޯޓުގެ ހުއްދައަށް އެދިފައި ވުމުން، ޕީޖީއިން ވަނީ އޭނާ ފިލައިގެން ހިނގައިދާނެ ކަމަށް ބުނެ ފުރުމުގެ ފުރުސަތު ނުދިނުމަށް އެދިފަ އެވެ. އެކަމާ މެދު ގޮތެއް ނިންމަން ޑިސެމްބަރު މަހުގެ 24 ވަނަ ދުވަހު ކްރިމިނަލް ކޯޓުގައި ބޭއްވި އަޑުއެހުމުގައި އެ ކޯޓުގެ ގާޒީ މުހައްމަދު ސަމީރު ނިންމެވީ ޖިހާދަށް ފުރަން ހުއްދަ ނުދިނުމަށެވެ. އެއީ އޭނާ އަނބުރާ ނައުމުގެ އިހްތިމާލު އޮތުމުން ކަމަށް ބުނެ އެވެ. އޭނާގެ ޕާސްޕޯޓު ހިފަހައްޓަން އަމުރު ކުރީ 20 ޖެނުއަރީ 2021ގެ ނިޔަލަށެވެ.\nއެ ނިންމުން ޖިހާދުގެ ފަރާތުން ހައިކޯޓުގައި އިސްތިއުނާފު ކުރުމުން ހައިކޯޓުން މިއަދު ނިންމީ ކްރިމިނަލް ކޯޓުގެ އަމުރަކީ ޝަރުއީ އަދި ގާނޫނީ އުސޫލުތަކާ ހިލާފަށް ނެރެފައިވާ އަމުރެއް ކަމަށެވެ. މައްސަލަ ބެއްލެވި ތިން ފަނޑިޔާރުން ކަމަށްވާ ހުސެއިން ޝަހީދާއި، އަބްދުއްރައޫފް އިބްރާހިމާއި، ހާތިފް ހިލްމީވެސް އެކަމަށް އެއްބަސްވި ނަމަވެސް، އެ ބޭފުޅުންގެ މެދުގައި ހިލާފުތަކެއް ހުއްޓެވެ.\nމީހެއް ފިލައިގެން ގޮސްދާނެތީ ޕާސްޕޯޓު ހިފަހައްޓާއިރު، ޖިނާއީ އިޖުރާއަތުގެ ގާނޫނުގެ 75 ވަނަ މާއްދާގެ (ށ)އާ އެއްގޮތަށް އަމަލު ކުރިތޯ ބަލަންވާނެ ކަމަށް ފަނޑިޔާރު ހުސެއިން ޝަހީދުގެ ރައުޔުގައިވެ އެވެ.\nއެ މާއްދާގައި ވަނީ، ޕާސްޕޯޓު ހިފަހައްޓަން ބޭނުންވާ މީހާގެ ނަމާއި އެޑްރެހާއި ޕާސްޕޯޓު ނަންބަރާއި، ޕާސްޕޯޓު ހިފަހައްޓަން ބޭނުންވާ މީހާ ކޮށްފައިވާކަމަށް ތުހުމަތުކުރެވޭ ކުށާއި އޭނާ އެ ކުށް ކުރިކަމަށް ލިބިފައިވާ ހެއްކާއި، އޭނާ ދިވެހިރާއްޖެ ދޫކޮށް ފިލައިގެންދާން އުޅޭ ކަމަށް ބެލެވޭ ސަބަބާއި އެކަމާ ކަމާގުޅޭގޮތުން ލިބިފައިވާ ހެއްކާއި އޭނާ ދިވެހިރާއްޖޭގައި މަޑުކުރުވަންޖެހޭ ސަބަބު އަދި ޕާސްޕޯޓު ހިފަހައްޓަން ބޭނުންވާ މުއްދަތު ބަޔާން ކުރަން ޖެހޭނެ ކަމަށެވެ.\nފަނޑިޔާރު ޝަހީދުގެ ރައުޔުގައި ވަނީ، ޖިހާދު ދިވެހިރާއްޖެ ދޫކޮށް ފިލައިގެންދާން އުޅޭކަމަށް ބެލޭވޭ އެއްވެސް ސަބަބެއް ޕީޖީގެ ސިޓީގައި ބަޔާންކޮށްފައި ނުވާ ކަމަށެވެ. އަދި އޭނާ ފިލާފާނެ ކަމަށް ބެލެވޭ ހެއްކެއްވެސް ޕާސްޕޯޓު ހިފަހަައްޓަން އެދޭ މުއްދަތެއްވެސް ބަޔާންކޮށްފައި ނުވާ ކަމަށެވެ.\nޖިހާދު ފުރައިގެން ދާންއުޅޭކަމަށް ލިބިފައިވާ ހެއްކަކީ އޭނާ ފުރައިގެން ދިއުމުގެ ހުއްދައަކަށް އެދި ކްރިމިނަލް ކޯޓަށް ހުށަހެޅި ފޯމާއިއެކު ހުށަހަޅާފައިވާ ޓިކެޓު ކަމަށް ދައުލަތުން ހައިކޯޓުގައި ބުންޏަސް ކުށެއްގެ ތުހުމަތުގައިވާ މީހަކު ޝަރީތްކުރުމާއި ބެހޭ ޖިނާއީ އިޖުރާއަތާއި އެއްގޮތަށް ރާއްޖެއިން ބޭރަށް ފުރަން އެދި ހުށަހަޅާ ޓިކެޓަކީ އޭނާއާއި ދެކޮޅަށް ބޭނުންކުރެވޭނެ ހެއްކެއްކަމުގައި ބެލެވޭނެ އުސޫލެއް ދައުލަތުން ހުށަހަޅާފައި ނުވާ ކަމަށްވެސް އެ ރައުޔުގައިވެ އެވެ.\nޖިހާދަށް ތުހުމަތު ކުރެވޭ ކުށަކީ ޖިނާއީ އިޖުރާއަތުގެ ގާނޫނުގައި ބުނާ ފަދަ ޖިނާއީ ބޮޑު ކުށެއް ކަމަށް ދައުލަތުން ބުންޏަސް އެއީ އެފަދަ ކުށެއް ނޫން ކަމަށްވެސް އޭނާގެ ރައުޔުގައިވެ އެވެ. ނަމަވެސް، އެކަމަށް ފަނޑިޔާރު އަބްދުއްރައޫފް އިބްރާހިމް ތާއީދު ނުކުރައްވަ އެވެ. އެ ނުކުތާ ފިޔަވައި ފަނޑިޔާރު ޝަހީދުގެ ހުރިހާ ނުކުތާތަކަށް އޭނާ ތާއީދު ކުރެއްވި އެވެ.\nފަނޑިޔާރު ހާތިފް ހިލްމީގެ ރައުޔަކީވެސް ޖިހާދަށް ފުރަން ފުރުސަތު ދޭން ނުޖެހެންވީ ސަބަބެއް ނެތް ކަމަށެވެ. ނަމަވެސް، އޭނާ ފާހަގަ ކުރެއްވި ކަންކަން ފަނޑިޔާރު ޝަހީދާ ތަފާތެވެ.\nފަނޑިޔާރު ހާތިފް ހިލްމީގެ ރައުޔުގައި ބުނެފައި ވަނީ މީހެއްގެ ޕާސްޕޯޓު ހިފަހައްޓާ ނަމަ ފުރިހަމަވާން ޖެހެނީ ޖިނާއީ އިޖުރާއަތުގެ ގާނޫނުގެ 75 ވަނަ މާއްދާގެ (ރ)ގައި ބަޔާންކުރާ ތިންކަން ކަމަށެވެ. އެއީ ޕާސްޕޯޓް ހިފަހައްޓަން ބޭނުންވާ މީހާ ކުށެއް ކޮށްފައިވާކަމަށް ނުވަތަ ކުށެއް ކުރަމުންދާކަމަށް ނުވަތަ ކުށެއް ކުރަންއުޅޭ ކަމުގެ ހެކި ލިބިފައިވުން، އޭނާ ދިވެހިރާއްޖެ ދޫކޮށް ފިލައިގެންދާން އުޅޭ ކަމުގެ ހެކި ލިބިފައިވުން އަދި އޭނާ ދިވެހިރާއްޖޭގައި މަޑުކުރުވަންޖެހޭ ސަބަބެއް އޮތުމެވެ.\nޖިހާދު ފުރައިގެން ދާން އުޅޭ ކަމުގެ ހެކި ލިބިފައިވިޔަސް އެއީ އޭނާ ފިލައިގެންދާނެ ކަމުގެ ހެކި ލިބުން ކަމުގައި ނުބެލެވޭނެ ކަމަށް އޭނާގެ ރައުޔުގައިވެ އެވެ.\nފޯނު ނަންބަރެއްގެ މައްސަލާގައި ދިރާގުން ބަދަލުދޭން ނުޖެހުނު\nކޮނޑޭ ރައީސްގެ ވޯޓު އަލުން ގުނަން ހުކުމް ކޮށްފި\nގައްދޫ ކައުންސިލް ރައީސް އަލުން ޖަލަށް


ނޭވާލާން އުނދަގޫވެ ސިއްހީ އެހީތެރިކަން ބޭނުންވާ ނަމަ 1676 އަށް އަވަހަށް ގުޅުއްވާ – Dhen.mv\nނޭވާލާން އުނދަގޫވެ ސިއްހީ އެހީތެރިކަން ބޭނުންވާ ނަމަ 1676 އަށް އަވަހަށް ގުޅުއްވާ\nދެން އެމްވީ April 16, 2020 - 11:24 pm\nނޭވާލާން އުނދަގޫވެ ސިއްހީ އެހީތެރިކަން ބޭނުންވާ ނަމަ އަވަހަށް 1676 އަށް ގުޅައި މައުލޫމާތު ހިއްސާކުރުމަށް އެޗްޕީއޭ އިން އެދިއްޖެ އެވެ.\nމާލެއިން އިއްޔެ އެންމެ ފުރަތަމަ ކޮވިޑަށް ފައްސިވި މީހާއަކީ، މ. ޖަރީމާގޭގައި ދިރިއުޅެމުންދިޔަ އަންހެނެކެވެ. ދެވަނަ އަށް ފައްސިވީ އޭނާގެ ތުއްތު ދަރިފުޅެވެ. ދެން ފައްސިވި މީހާ އަކީ ވެސް އަންހެން މީހާއާ ބައްދަލުވި މީހެއް ކަމަށް އެޗްޕީއޭ އިން ބުނެއެވެ.\nއެޗްޕީއޭއިން ބުނީ ހުންއައިސް، ކެއްސާ، ނޭވައަށް އުނދަގޫވާ ނަމަ ސިއްހީ އެހީތެރިކަން ހޯއްދެވުމަށް 1676 އަށް ގުޅުމަށް އެދޭ ކަމަށެވެ. އަދި ފައްސިވި މީހަކާ ޑައިރެކްޓު ކޮންޓެކްޓުވި މީހެއް ނަމަވެސް އެ ނަމްބަރަށް ގުޅުމަށް އެދެއެވެ. ނުވަތަ 1676 އަށް ކުއެރީ ފުނުވައިގެންނާއި [email protected] އަށް މެއިލްކޮށްގެން ވެސް އެ މައުލޫމާތު ހިއްސާ ކުރެވޭނެ ކަމަށް އެޗްޕީއޭއިން ބުނެއެވެ.\nމާލެ އިން ފެނުނު ކޭސްތަކާ ގުޅިގެން ކޮންޓެކްޓް ޓްރޭސިންގެ މަސައްކަތް ކުރުމަށް އިއްޔެ މެންދުރު 3:30ގައި މާލެ ސަރަހައްދު 24 ގަޑިއިރަށް ގެނައި ލޮކްޑައުން ވަގުތު، މާދަމާ 3:30 އަށް އެޗްޕީއޭ އިން މިއަދު ވަނީ އިތުރުކޮށްފައެވެ.\nޝިޕިން ގަވާއިދު އުވާލީ އޭޖީގެ ލަފަޔާއެކު: މިނިސްޓަރ ނަހުލާ


ފަރޭ – ދަނޑުމަތީގައި ވެސް ދަނޑުން ބޭރުގައި ވެސް ނަމޫނާ ކެޕްޓަނެއް – Nilandhe\nފަރުހާދު އިސްމާޢީލް- ނިލަންދޫގެ ފަޚުރުވެރި ދަރިއެއް. (ފޮޓޯ: ވަގުތު)\nފުޓްބޯޅަ އަކީ މި ކުޑަކުޑަ ދިވެހިރާއްޖޭގެ އެންމެންވެސް ގަޔާވާ، އެ ކުޅިވަރެއްގެ ރޫޙު އިންތިހާޔަށް އޮންނަ، ފޯރިގަދަ ކުޅިވަރެކެވެ. އެންމެ ކުޑަ ކުދިންނާއި ހިސާބުން ފެށިގެން ގޮސް، އެންމެ ހަރު އުމުރުގެ މީހުންނާއި ހަމައަށްވެސް އޮންނަ މި ކުޅިވަރު ކުޅޭ އެތައް ބަޔަކު މި ރާއްޖޭގެ އެކި ކަންކޮޅުތަކުގައި ވާ އިރު، ދައްކަން މި އުޅެނީ އެއިން ނަމޫނާ ކުޅުންތެރިއެއް ކަމުގައިވާ ގްރީން ސްޓްރީޓްގެ ކެޕްޓަންގެ މަސްއޫލިއްޔަތު އަދާ ކުރާ ފަރްޙާދު އިސްމާއިލް (ފަރޭ) ގެ ވާހަކައެވެ.\nފަރޭ އަށް ފުޓްބޯޅައިގެ ތެރެއަށް ވަދެވުނުއިރު އުމުރުން އެންމެ ދިހަ އަހަރެވެ. އެ އުމުރުގެ އެހެން ކުދިންނާއި އަޅާ ކިޔާއިރު އިސްކޮޅުގެ ގޮތުންވެސް ރަނގަޅަށް ހުރި ފަރޭ ނަމޫނާ އަކަށް ބެލީ އޭނާގެ ތިމާގެ ބޭބެއެއް ކަމުގައިވާ ނިއުރޭޑިއަންޓް އަދި ޤައުމީ ޓީމަށްވެސް ކުޅެފައިވާ ކުރީގެ މަޝްހޫރު ފުޓްބޯޅަ ތަރި އަންވަރު އަލީ އެވެ. އަންވަރު އެ ރަށަށް (ފ.ނިލަންދޫ) އަށް ގޮސް އުޅުނު ދުވަސްކޮޅު ފަރޭ ވަނީ އަންވަރު އާއި އެއްކޮށް ކުޅެން ގޮސްފައެވެ. މި ހިސާބުން ފަރޭގެ ހިތުގައި ފުޓްބޯޅަ އަށް ލޯބި ޖެހި، އުމުރުން ބޮޑެތި މީހުންނާއި އެކު ގަވާއިދުން ފުޓްބޯޅަ ކުޅެން ފެށިއެވެ.\n“2001 ވަނަ އަހަރުން ފެށިގެން އޭރު އަތޮޅުވެރިން ބާއްވާނެ އަތޮޅު މުބާރާތް، ދެން ގްރޭޑް9ގައި އުޅުނުއިރު އަތޮޅުގެ އެހެން ރަށެއްގެ ކޯޗަކަށް ދިޔައީ ސުޒޭނު. އެ މުބާރާތުގައި ސްކޫލް ކުދިންނަށް ކުޅެން ހުއްދަ ދިން ހިސާބުން އަޅުގަނޑު ކުޅުނީ ފ.ނިލަންދޫ ޓީމަށް. ކުޅެފަ އެ އަހަރު ގެންނަންވެސް އުޅުނު، ދެން ސްކޫލްވެސް ނުނިމޭތީ މަންމަ އެހާ ހިތްހަމައެއް ނުޖެހުނު އަންނާކަށް. އޭގެ ޖެހިގެން އައި އަހަރުގަ ސުޒޭން ދިޔައީ ނިލަންދޫ ކޯޗަކަށް. ދެން މުބާރާތް ނިންމި ގޮތަށް ސުޒޭން އައީ އަހަރެން ގޮވައިގެން.” ފުރަތަމަ ޑިވިޝަނަށް ކުޅެން ފެށި ގޮތް ކިޔައިދެމުން ފަރޭ ބުންޏެވެ.\nއޭރުގެ އެންމެ ރަނގަޅަށް ކުޅެމުން އައި އެއް ޓީމު ކަމުގައިވާ ވިކްޓްރީ ސްޕޯޓްސް ކްލަބުން ފުޓްބޯޅަ ކެރިއާރ ފެށި ފަރޭ ވަނީ އެ ކްލަބަށް3އަހަރު ކުޅެފައެވެ. އޭގެ ފަހުން ވެލެންސިއާ، ނިއުރޭޑިއަންޓް، މާޒިޔާ، ފަދަ ރާއްޖޭގެ ހުރިރާ ބޮޑެތި ކްލަބްތަކެއްގެ ޖާޒީ އިން ފަރޭ ވަނީ ފެނިގެން ގޮސްފައެވެ. ކުޅުނު ހުރިހާ ކްލަބެއްގައި ހެން ބޮޑެތި ކާމިޔާބީތައް ހޯދައި، ރަން މެޑަލް ނަގާފައިވާ ފަރޭ އަކީ އޭނާގެ ރަށުގެ އިތުރުން އަތޮޅުގައި ކުޅުނު ހުރިހާ މުބާރާތެއްގެ އެންމެ މޮޅު ކުޅުންތެރިޔާގެ މަގާމު ހޯދައި 19 އަހަރުން ދަށުގެ ޤައުމީ ޓީމާއި 23 އަހަރުން ދަށުގެ ޤައުމީ ޓީމަށްވެސް ކުޅެފައިވާ ހުނަރުވެރި މޮޅު ކުޅުންތެރިއެކެވެ.\nފަރޭ މިހާރު ކުޅެމުން އަންނަ ކްލަބް ކަމުގައިވާ ގްރީން ސްޓްރީޓަކީ އޭނާގެ ކޯޗް ކަމުގެ ދަށުން3ވަނަ ޑިވިޝަނުން2ވަނަ ޑިވިޝަނަށް ކޮލިފައިވެ، ސޮބާގެ އިރުޝާދުގެ ދަށުން ފަސްޓް ޑިވިޝަނަށް ކޮލިފައިވެފައިވާ ޓީމެކެވެ. ގްރީން ސްޓްރީޓްގެ ޑިފެންސް ލައިނުގައި އިސް ދައުރެއް އަދާ ކުރަމުން، ޓީމުގެ ކެޕްޓަންގެ ޒިންމާވެސް އުފުލަމުން އަންނަ ފަރޭ ގަބޫލުކުރާ ގޮތުގައި އޭނާ ކޯޗް ކަން ކޮށްދިން ޓީމެއް، އެއް ލެވެލުން އަނެއް ލެވެލްއަށް އައިސް، ފުރަތަމަ ޑިވިޝަނަށް ޕްރޮމޯޓް ވެފައިވާއިރު، އެ ޓީމަށް ކުޅެ، ކެޕްޓަން ބޭންޑް އެޅުމުގެ ފުރުސަތު ލިބުމަކީވެސް ވަރަށް ބޮޑު ކާމިޔާބީއެކެވެ.\n“ޤައުމީ ޓީމަށް ހޮވުނު ދުވަހު ހިތަށް އެރި ފުޓްބޯޅާގައި މިއަށްވުރެ ކާމިޔާބު ކަމެއް ދެން ނީންނާނެއޭ. ކުޅޭ ޤައުމެއްގެ ސްކޮޑް ތެރޭ ހިމެނުމަކީވެސް ވަރަށް ފަޙުރުވެރިވާ ކަމެއް. ރާއްޖޭގެ ތާރީޙުގައި އުފެދުނު އެންމެ ވަރުގަދަ އެއް ފުޓްބޯޅަ ސްކޮޑް އޮތް ދުވަސްވަރު، އޭގެ ތެރޭ ހިމެނުނީމަ ހިތަށްއެރި މިއީ ވަރަށް ބޮޑު ކާމިޔާބީއެކޭ” 2008ވަނަ އަހަރު ސާފް ޗެމްޕިއަންޝިޕްގައި ރަން މެޑަލް ނެގި ރާއްޖޭ ޓީމުގެ ސްކޮޑަށް ނަގައި، ކަންދިމާ ކުރިގޮތުން މުބާރާތުގެ ކުރިން އަނިޔާއާއި ކުރިމަތިލާން ޖެހުނު ފަރޭ ބުންޏެވެ.\nރާއްޖޭގެ އެންމެ ކުރީ ސަފުގައި ހިމެނޭ ކޯޗުންނާއި، ރާއްޖެއިން ބޭރުން އައިސްފައިވާ ގިނަ ކޯޗުންތަކަކާއި އެކުވެސް މަސައްކަތް ކޮށްފައިވާ ފަރޭ ދެކޭ ގޮތުގައި އޭނާގެ މިހާރުގެ ކޯޗް، ސޮބާހު މުހައްމަދު (ސޮބާ) އަކީ ތަފާތު ކޯޗެކެވެ. ފަރޭގެ ކެރިއާރ އެންމެ ފުރަތަމަ ވިކްޓްރީ އިން ފެށި އިރުވެސް އޭނާ އާއި އެއްކޮށް ކުޅެފައިވާ ސޮބާ އަކީ ވިކްޓްރީގެ އިތުރުން ވީބީ އަދި ޤައުމީ ޓީމުގައިވެސް އެއްކޮށް ކުޅެ، ރަނގަޅު ގުޅުމެއް އުފައްދާފައިވާ ދެ ކުޅުންތެރިންނެވެ. ފަރޭ ބުނާ ގޮތުގައި އޭނާ އެކޭ އެއްފަދައިން ސޮބާވެސް ޑިފެންޑަރެއްގެ މަގާމަށް ކުޅެފައި ހުރުމުން އޭނާއަށް ވަކިން ކިޔައިދޭ އިރުވެސް ވަރަށް ފަސޭހަވާ ކަމަށެވެ.\nމިވަގުތު ގްރީން ސްޓްރީޓްގެ ކެޕްޓަން ފަރޭގެ ވިސްނުން ހުރީ އެ ޓީމުގައި ހުރެގެން އޭނާގެ ފުޓްބޯޅަ ކެރިއަރު ނިންމާލާށެވެ. މި ގައުމުގެ އިންޑިވިޖުއަލް އެންމެ ކާމިޔާބު ކުޅުންތެރިންގެ ލިސްޓްގައި ހިމެނޭ ފަރޭ އަކީ އެހެން ހުރިހާ ކުޅުންތެރިންނަށް ހުރި ލާމަސީލު ނަމޫނާއެކެވެ.\n(މިލިޔުމަކީ ވަގުތު ނޫހުގައި ޖަހާފައިވާ ލިޔުމެކެވެ.)


ދ. މީދޫ ޞިއްޙީމަރުކަޒުގައި ބައުވެ ހަލާކުވެފައިހުރި ބައެއްތަކެތި ނީލަން ކިއުމާއިބެހޭ\nދ. މީދޫ ޞިއްޙީމަރުކަޒުގައި ހުރި ބައުވެ ހަލާކުވެފައިވާ ތިރީގައި މިދަންނަވާ ތަކެތި ނީލަންކިޔަން ބޭނުންވެއެވެ. ނީލަންކިޔުން އޮންނާނީ 12 ސެޕްޓެމްބަރ 2019 ވާ ބުރާސްފަތި ދުވަހު ހެނދުނު 10:30 ގައި ދ. މީދޫ ޞިއްޙީމަރުކަޒުގެ ގޯތިތެރޭގައެވެ. ނީލަންކިޔުމަށް ހަމަޖެހިފައިވާ ތަކެތީގެ ތަފްސީލް ތިރީގައި އެވަނީއެވެ.\nv ނީލަން ކިޔާ ތަކެތި ބައިބަޔަށް (ލޮޓު) ބެހުމަށްފަހު، ކޮންމެ ލޮޓަކަށް ނީލަން ނަންބަރެއް ދެވިފައި ހުންނާނެއެވެ. އަދި ނީލަމުގައި ބައިވެރިވާ ފަރާތްތަކަށް، ނީލަން ނަންބަރު ފެންނާނެހެން، ކޮންމެ ލޮޓެއްގައި ހުންނާނެއެވެ.\nv ނީލަމެއް ކުރިއަށް ގެންދާނީ މަދުވެގެން3ބައިވެރިންގެ ހާޒިރުގައެވެ. ނަމަވެސް ތިން ބައިވެރިން ހަމަ ނުވާނަމަ، ދެވަނަ ފަހަރަށް އިޢުލާނުކޮށް،2ނުވަތަ 1 ބައިވެރިންގެ ހާޒިރުގައި، ކަނޑައަޅާފައިވާ ގަޑީގައި ނީލަން ކުރިއަށް ގެންދެވޭނެއެވެ.\nv ނީލަމުގައި ހުށަހަޅާ އަގުތައް، ނީލަމުގައި ބައިވެރިވާ ފަރާތްތަކަށް ހިނދުން ހިނދަށް އެންގޭނެއެވެ. ނީލަމުގެ ބައިވެރިޔަކު އަގެއް ހުށަހަޅައި، އެއަގަށްވުރެ މަތީއަގެއް ހުށަހެޅުމުގެ ފުރުސަތު3ފަހަރު ދިނުމުންވެސް، އިތުރު އަގެއް ނީލަމުގައި ބައިވެރިވެފައިވާ އެހެން ފަރާތަކުން ހުށަނާޅައިފިނަމަ، އެ އަގު ހުށަހެޅި ފަރާތުން އެ ނީލަން ކާމިޔާބު ކުރީކަމުގައި ނިންމޭނެއެވެ.\nv ނީލަން ނިމުނުގޮތް، ނީލަމުގައި ބައިވެރިވި ފަރާތްތަކުގެ ހާޒިރުގައި އިޢުލާނުކޮށް، ނީލަން ކާމިޔާބުކުރި ފަރާތަށް، "ނީލަން ކާމިޔާބުކުރިކަން އަންގާ ލިޔުން" ހަވާލުކުރެވޭނެއެވެ.\nv ނީލަން ކާމިޔާބުކުރި ފަރާތުން، ނީލަން ކާމިޔާބުކުރި އަގު، ނީލަން ނިމޭ ދުވަހުން ފެށިގެން، ސަރުކާރު ބަންދުނޫން3ދުވަހުގެ ތެރޭގައި ދ. މީދޫ ޞިއްޙީމަރުކަޒަށް ދައްކައި ޚަލާޞްކުރަންވާނެއެވެ. އަދި ނީލަން ކާމިޔާބުކުރި ފަރާތަށް މުދާ ހަވާލުކުރެވޭނީ ނީލަމުގެ އަގު ދެއްކުމަށްފަހުގައެވެ. ނީލަން ކާމިޔާބުކުރި ފަރާތަށް އެ މުދަލުގެ މިލްކުވެރިކަން ބަދަލުވާނީ ނީލަމުގެ އަގު ދައްކައި ޚަލާޞްކުރުމުންނެވެ. ނީލަން ކާމިޔާބުކުރި ފަރާތުން އެ މުއްދަތުގެ ތެރޭގައި ފައިސާ ދައްކައި ޚަލާޞްނުކޮށްފިނަމަ، އެ މުދަލެއް އަލުން ނީލަންކިޔުމަށް އިއުލާނުކުރެވޭނެއެވެ. ދެވަނަ ފަހަރަށް ކިޔާ ނީލަމުގައި، ނީލަމުން ތަކެތި ކާމިޔާބު ކުރެއްވުމަށްފަހު ނުގެންދެވި ފަރާތަށް ބައިވެރި ނުވެވޭނޭ ކަމުގައި ދެންނެވީމެވެ.\n04 ސެޕްޓްމްބަރ 2019


Huawei Mate30 mi mahu 19 gai | Mihaaru\nވާވޭ މޭޓް30 މަރުކާގެ ފޯނުތައް އާންމުކުރުން ޖަރުމަނުގެ މިއުނިކްގައި މި މަހު 19 ގައި\nވާވޭ މޭޓް30 ސެޕްޓެމްބަރު 19 ގައި ލޯންޗްކުރަނީ\n04 ސެޕްޓެމްބަރ 2019 - 07:422comments\nމޭޓް30 އަކީ ބާރުގަދަ ފޯނަކަށް ވާނެ ކަމަށް ބުނެވެ އެވެ. މި ފޯނާ ބެހޭ ގޮތުން ލީކުވެފައި ހުރި މައުލޫމާތަށް ބަލާއިރު، ވާދަވެރިންނަށް ހިފަހައްޓާލަން އުނދަގޫ ފޯނަކަށް ވާނެ ކަމަށް ބުނެވެ އެވެ. މި ފޯނުގެ ހާޑްވެއާގެ ކުޅަދާނަކަމަށް ތައުރީފުކޮށް ޓެކް ބްލޮގްތަކުގައި އޮލަ ވާހަކަތައް މިހާރު ވެސް އަންނަނީ ދެކެވެމުންނެވެ. މި ފޯނުގައި ހިމަނާފައިވާ ކެމެރާ ވަރުގެ ކެމެރާއެއް ވާދަވެރިންގެ ފޯނެއްގައި އަދި ނެތް ކަމަށް ވެސް ބުނެވެ އެވެ. މޭޓް30 މި ނެރެނީ ވާވޭ އަށް އުނދަގޫ ދުވަސްވަރެއްގަ އެވެ. ޗައިނާ އަށް އިގްތިސާދީ ގޮތުން ދަތިކުރަން އެމެރިކާ ކުރާ މަސައްކަތުގައި ވާވޭ ވެސް އޮތީ ފިތިފަ އެވެ.\nއެމެރިކާގެ ކުންފުނިތަކުން ވާވޭއާ އެކު މަސައްކަތް ނުކުރުމަށް އެމެރިކާ ސަރުކާރުން ގޮވާލާފައި ވާތީ، މޭޓް30 ގައި ހުރުމަށް އެދޭ ފުރިހަމަކަން ނުހުރެދާނެ ކަމަށް ވަނީ ބެލެވިފަ އެވެ. ގޫގުލް ޕްލޭ ސްޓޯރު ފަދަ މުހިންމު ބައެއް ސާވިސްތައް މި ފޯނުގައި ނުހުންނާނެ ކަމަށް ވެސް އަންނަނީ ބުނަމުންނެވެ.\nގޫގުލްގެ ސާވިސްތައް މޭޓް30 ގައި ނުހުންނާނެ ކަމަށް ބުނެވޭ ބުނުމާ މެދު އާންމު ހީވުމަކީ، ޕީ30 އަކީ އެންޑްރޮއިޑް އެޕްލިކޭޝަންތައް ނޭޅޭނެ ފޯނެއް ކަމަށެވެ. އެކަމަކު މިއީ ކުށްހީ އެކެވެ.\nމޭޓް30 ނެރޭއިރު ގޫގުލްގެ ބައެއް އެޕްލިކޭޝަންތައް ނެތުމަކީ ވެދާނެ ކަމެކެވެ. މީގެ މާނަ އަކީ މޭޓް30 އަކީ އެންޑްރޮއިޑް އެޕްލިކޭޝަން ނޭޅޭނެ ފޯނަކަށް ވުމެއް ނޫނެވެ. އެންޑްރޮއިޑް ފޯނަކަށް، އެންޑްރޮއިޑް އެޕްލިކޭޝަނެއް ނޭޅޭ ސަބަބަކަށް އޮންނަނީ، އެ އެޕްލިކޭޝަނަކީ އެންޑްރޮއިޑްގެ ވަކި އަދަދެއްގައި ބޭނުންކުރަން އުފައްދާފައި ވާ އެޕްލިކޭޝަނަކަށް ވުމެވެ.\nމޭޓް30 ފެކްޓަރީގައި އުފައްދައި ނެރޭއިރު ޕްލޭ ސްޓޯރު ނުވަތަ މި ފަދަ ބޭނުންތެރި އެޕްލިކޭޝަނެއް ނެތް ނަމަވެސް، ބޭނުންކުރާ މީހުން އެދޭ ހުރިހާ އެޕްލިކޭޝަނެއް މި ފޯނަށް އެޅުމަށް ވަކި ހުރަހެއް އޮންނާނެ ކަމަށް ނުފެނެ އެވެ. މޭޓް30 އަކީ ވާވޭއިން ނެރޭ ބާރުގަދަ ފޯނެކެވެ. ފޯނު ބޭނުންކުރުމުގައި ބޭނުންކުރާ މީހުންނަށް ދަތިކަމެއް އޮންނާނެ ކަމަކަށް ނުބެލެވެ އެވެ. އެންޑްރޮއިޑް ފޯނަކަށް އެޕްލިކޭޝަން އަޅަން އެނގޭ ކޮންމެ މީހަކަށް މިއީ ވަރަށް ފަސޭހަކަމެކެވެ.\nއިތުރު ލިޔުންތައް ސްމާޓް ފޯން ވާވޭ


އިންފޮމޭޝަން ކޮމިޝަނަރަކަށް ޙުސައިން ފިޔާޒު މޫސާއަށް ރުހުންދޭން އެމްޑީޕީން ތްރީލައިން ވިޕެއް ނެރެފިއެވެ.\nއިންފޮމޭޝަން ކޮމިޝަނަރުކަމަށް ފިޔާޒަށް ރުހުންދިނުމަށް އެމްޑީޕީ ޕާލިމަންޓްރީ ގްރޫޕުން ވިޕެއް ނެރެފައިވަނީ ރޭ ބޭއްވި އެޕާޓީގެ ޕާލިމަންޓްރީ ގްރޫޕްގެ ބައްދަލުވުމުގައެވެ. މިބައްދަލުވުމުގައި މެމްބަރުންވަނީ އިންފޮމޭޝަން ކޮމިޝަނަރަކަށް ކޮމިޓީން ފާސްކޮށްފައިވާ ތިންބޭފުޅުންނާއި ގުޅޭގޮތުންވެސް މަޝްވަރާކޮށްފައެވެ.\nމިއަދުގެ މަޖިލީހުގެ ވޯޓު ގަޑީގައި އިންފޮމޭޝަން ކޮމިޝަނަރަކަށް ކޮމިޓީން ތަޅުމަށް ފޮނުވި ތިންބޭފުޅުން ކަމުގައިވާ ހުސައިން ފިޔާޒު މޫސާއާއި އަޙްމަދު ފަޔާޒާއި، އަޙްމަދު އާހިދު ރަޝީދަށް ވޯޓަށް އެހުން އޮންނާނެއެވެ. އެމްޑީޕީގެ ސުޕަ މެޖޯރިޓީ އޮންނަ އެޕާޓީގެ ޕާލިމަންޓްރީ ގްރޫޕުން މިފަދަ ވިޕެއް ނެރުމުން އިންފޮމޭޝަން ކޮމިޝަނަރަކަށް ފިޔާޒް ހަމަޖެހިގެންދާނެކަމަށް ގަބޫލުކުރެވެއެވެ.\nހުސްވެފައިވާ އިންފޮމޭޝަން ކަމިޝަނަރުގެ މަޤާމަށް އައްޔަންކުރެއްވުމަށް ރައީސް ވަނީ9ބޭފުޅެއްގެ ނަން މަޖިލީހަށް ފޮނުއްވާފައެވެ. މިނަންތަކުގެ ތެރެއިން ރައީސް އިސްކަންދެއްވާފައިވާ ތަރުތީބުން4ބޭފުޅަކާ ކޮމެޓީންވަނީ އިންޓަރވިއުކޮށްފައެވެ.\nކޮމެޓީން އިންޓަރވިއުކުރީ ހުސައިން ފިޔާޒު މޫސާ އާއި އަޙްމަދު ފަޔާޒާއި، އަޙްމަދު އާހިދު ރަޝީދުގެ އިތުރުން ފާތިމަތު ސައުޝަން އެވެ. މިބޭފުޅުންގެ ތެރެއިން ފާތިމަތު ޝައުޝަން ނޫން އަނެއް ތިން ބޭފުޅުނަށް ރުހުން ހޯދުމަށް މަޖިލީހުގެ ތަޅުމަށް ފޮނުވަން ފާސްކުރީ ކޮމެޓީގައި ބައިވެރިވެޑައިގެން ނުވަ މެމްބަރުންގެ ވޯޓުންނެވެ.\nމަޖިލީހުގެ ޤަަވައިދަށް ގެނައި އިސްލާހުގެ ދަށުން މި އިންޓަރވިއުތައް ލައިވްކުރުމުގެ ހުއްދަ މީޑިއާތަކަށް ދިނުމުން މިނިވަން މުޢައްސަސާތަކުގެ ކޮމިޓީގެ ބައްދަލުވުންތައް ޓީވީ ޗެނަލްތަކުން ފުރަތަމަ ފަހަރަށްވަނީ ލައިވްކޮށް ދައްކާފައެވެ. އިންފޮމޭޝަން ކޮމިޝަނަރުގެ މަޤާމު ހުސްވެފައިވަނީ ކުރިން އެ މަޤާމުގައި ހުންނެވި ޢަބްދުލްޢަޒީޒް ޖަމާލް އަބޫބަކުރުގެ ދައުރު މިއަހަރުގެ ޖުލައި މަހުގެ 22ވަނަ ދުވަހު ހަމަވެފައިވާތީއެވެ.\nމައުލޫމާތު ހޯދައި ލިބިގަތުމުގެ ޤާނޫނު ބުނާގޮތުން އިންފޮމޭޝަން ކޮމިޝަނަރުގެ މަގާމު ހުސްވާތާ ލަސްވެގެން 60 ދުވަހުގެ ތެރޭގައި އެ މަގާމަށް މީހަކު އައްޔަން ކުރަންޖެހެއެވެ. ނަމަވެސް އިންފޮމޭޝަން ކޮމިޝަނަރުގެ މަޤާމް ހުސްކޮށް އޮންނަތާ މިހާރު2މަސް ދުވަހަށްވުރެ ގިނަދުވަސް ވަނީ ވެފައެވެ.\nޤާނޫނު އަސާސީ އިސްލާހު ކުރާ ޖަލްސާ މާދަމާ ރޭ މެންދަމަށް އެޖެންޑާކޮށްފި!